« VI. Események a demarkációs vonalakon 1919. évi január 1-től március 20-ig. | KEZDŐLAP Tartalomjegyzék | A magyar kormány ellenállás kifejtését határozza el. »

A csehek további terjeszkedése.

Január 3-án a csehek vasúton előretolt csapatokkal Losoncot, egy zászlóaljjal Besztercebányát, Selmecbányát és Zólyomot szállották meg, január 8-án pedig Pozsonyból előnyomulva Galántát és Dunaszerdahelyt érték el, míg egy oszlop Nyitráról Érsekújvárnak vette útját; ugyanaznap egy zászlóalj Párkánynána vasúti állomást szállotta meg. (Lásd a 10. sz. mellékletet.)

Január 10-én a csehek egy zászlóaljat Párkánynánáról vasúton Ipolyságra, egy századot Érsekújvárról Komáromba toltak el. Besztercebányáról egy zászlóalj Breznóbányán át Nyustyáig jutott.

Kassán december 30-ától január 10-ig a 6. cseh-szlovák légiós hadosztály összpontosult, s 11-én három oszlopban megkezdte előnyomulását. Egy dandár vasúton Tőketerebesen át Nagymihályra indíttatott, honnan egy ezred Szobráncon át Ungvárra menetelt, mely onnan egy zászlóaljat vasúton Uzsokra szállított; egy zászlóalj Tőketerebesről Varannóra került. A hadosztály másik dandára a Hernád völgyében Csányig nyomult előre.

Január 14-én az ipolysági cseh zászlóalj az Ipolyon több helyen átkelt és Drégelypalánkot és Balassagyarmatot szállotta meg. Ez elől a Pálmay különítmény Nagyoroszira, a 16. gyalogezred pedig Balassagyarmatról Magyarnándorra vonult vissza. A Hernád völgyében előnyomuló cseh dandár január 15-én Hidasnémeti-Gönc-Torna vonalát érte el.

Január 15-én a nyustyai cseh zászlóalj Rimaszombatra érkezett és Jánosit szállotta meg; egy század Tiszolcról Murányra menetelt, honnan vasúton Tornaljáig jutott. Ez a zászlóalj aztán Bánrévét szállotta meg. Nagymihályról egy század Mezőlaborcra tolatott el.

Január 16-án egy Ungvárról jövő különítmény Csapot szállotta meg s ezután már csak kisebb mozgolódások történtek.

Ezzel január vége felé, vagyis két és fél hónap lefolyása alatt, Észak-Magyarországnak a csehek által való megszállása befejezettnek volt tekinthető, miáltal 18 megye jutott a csehek kezére, még pedig: Pozsony, Nyitra, Trencsén, Turóc, Árva, Liptó, Zólyom, Hont, Bars, Szepes, Sáros és Ung teljesen, Komárom, Esztergom, Nógrád, Gömör, Abauj és Zemplén megyék több mint fele részben.

« VI. Események a demarkációs vonalakon 1919. évi január 1-től március 20-ig. | KEZDŐLAP Tartalomjegyzék | A magyar kormány ellenállás kifejtését határozza el. »