« IX. Az 1452–53. évi kül- és belpolitikai események. László király első uralkodói tevékenysége és alapvető intézkedései Ausztriában, Magyarországon és Csehországban. | KEZDŐLAP Tartalomjegyzék | X. Hadjáratok V. László királysága alatt 1452-től 1457-ig. »

Megjegyzések. Elmélkedések.

Az imént letárgyalt és a közvetlenül hozzácsatlakozó időszakot méltán nevezhetjük az alattomos cselszövények, legraffináltabb intrikák és az ezek érdekében létrejött személyes szövetkezések korszakának, amely nemcsak külsőleg, hanem bensőleg is ép oly korhadt és erkölcstelen volt, mint a benne szereplő személyiségek legnagyobb része.

Legfőbb átka ennek a szerencsétlen időszaknak Cillei Ulrik erkölcstelen és örökké ármányos szelleme volt, aki tisztán önző és haszonleső céljainak érdekében becsületet, barátot, ellenséget, hazát, királyt, szóval mindent és mindenkit a legkisebb lelkifurdalás és szemhunyorítás nélkül képes volt feláldozni, vagy legalább is bajba keverni.

Hogy ezekbe az utálatos fondorlatokba és machinációkba Hunyadi János fenkölt személye is, néha elég ferde megvilágításban belevonatott, azon nem szabad csodálkoznunk; a romlott kor romlott erkölcseinek kikerülhetlen szimptomájához tartozott ugyanis, hogy akkor többé-kevésbbé mindenkinek hol térdig, de legalább bokáig sárban, piszokban kellett gázolnia, de a mi nemzeti nagy hősünk, a Hunyadiak családfejének itt-ott előforduló és nagyobbára a jogos felindulás és végső elkeseredés okozta botlásainál a legnagyobb mértékben enyhítő körülményül szolgálhat az az elvitázhatatlan tény, hogy ő emellett mindig és mindenben, tehát még téves elhatározásainál és cselekedeteinél is, mindenek felett a haza üdvét és javát tartotta szem előtt.

Frigyes sokféle önkénykedései, László király kiszabadításának, nemkülönben Cillei Ulriknak az ifjú király mellől történt eltávolításának mellékkörülményei a furfangnak, ravaszságnak, erőszakoskodásnak oly abnormisan csúnya példáit tárják elénk, úgy hogy azok méltán a legkíméletlenebb kritikára szolgáltatnak okot; mindazonáltal azzal is tisztában kell lennünk, hogy mindezeket a dolgokat nem szabad egy magasabb nívón álló, avagy az egészen más erkölcsi alapokon nyugvó mostani kornak mértékével mérni, mert akkoriban egész másképpen gondolkoztak és cselekedtek az emberek.

Egyébként mi, nem annyira katonai, mint inkább tisztán politikai vonatkozású dolgokról lévén szó, mindezek bővebb taglalásában nem bocsátkozhatunk, ellenben magukat az eseményeket, a katonai vonatkozásúak jobb és könnyebb megérthetése végett, legalább vázlatosan elő kellett adnunk, az olvasóra bízván, hogy azokra személyes impressziói alapján a maga megjegyzéseit megformulázza.

« IX. Az 1452–53. évi kül- és belpolitikai események. László király első uralkodói tevékenysége és alapvető intézkedései Ausztriában, Magyarországon és Csehországban. | KEZDŐLAP Tartalomjegyzék | X. Hadjáratok V. László királysága alatt 1452-től 1457-ig. »