« Szeptember 13-ika. | KEZDŐLAP Tartalomjegyzék | B) A Krauss-csoport működése a Szerémségben 1914 szeptember 9-től 14-ig. »

Megjegyzések.

A horvát honvédhadosztálynak nem várt könnyű átkelése Batarnál nem ok nélkül azt a látszatot kelti, hogy kár volt az 5. hadseregnek az első kudarc után az átkelés megismétlésével oly sokáig várni. Ha horvát hadosztály egymagában aránylag oly könnyen jutott át a folyó tulsó partjára, akkor az esetben, ha egyidejűleg, vagyis már szeptember 13-án a 36. hadosztály és a VIII. hadtest is hozzálátott volna a folyó forszirozásához, nagyon valószinű, hogy ezek a seregtestek is könnyebben reuzáltak volna, mert az egyidejű támadás nemcsak egy ponton, hanem az egész alsó Drina mentén foglalkoztatta és lekötötte volna az ellenséget. Csakhogy persze, aki már ismételten megégette ujjait, az rendszerint sokkal óvatosabban nyujtja ki a kezét a túlveszedelmesnek képzelt, de valójában könnyen megfékezhető tűz felé.

A 6. hadsereg enapi támadása a XV. hadtest körletében az arcvonal előtt fekvő egyes fontos magaslatok elfoglalását tűzte ki célul, mialatt a XVI. hadtest 5 dandárának a döntőleg megvertnek gondolt ellenséget követnie kellett, 4 dandár pedig biztosítási célokra használtatott fel.

Én a magam részéről nem érthetek teljesen egyet a támadásnak ilymódon való folytatásával. Mindenekelőtt súlyos hiba volt, hogy a Kostajnikot, mint az egész környéket uraló magaslatot, nemcsak a hadsereg, hanem mindkét hadtestparancsnokság is úgyszólván teljesen figyelmen kívül hagyta. Ez a hiba mindkét hadtest működését majdnem teljesen megbénította.

A XVI. hadtestnél nagyon megbosszulta magát, hogy az a győzelmes 12-iki harcok után a megvert ellenség üldözésétől eltekintett. A pihenőnap közbeékelése folytán az ellenség időt és alkalmat nyert ellenrendszabályok megtételére, illetve az ellentámadás folymatba tételére. Ennek a nem valami túlerős csoporttal végrehajtott ellentámadásnak a sikerét nagyban megkönnyítette a XVI. hadtest szeptember 16-iki erőelosztása. Míg a főfeladat végrehajtására, a megvert ellenség követésére, mindössze 5 dandár rendeltetik ki, melyekből kettőt csakhamar elvont a szomszédos hadtest kedvezőtlen harchelyzete, addig mellékcélokra, vagyis a főtámadó csoport oldalának biztosítására majdnem ugyanannyi erő, 4 dandár használtatik fel. Ily körülmények között nem csoda, hogy a mindjárt kezdetben alaposan meggyengült főtámadó csoportnak, mihelyt az ellenség felbukkant a láthatáron, szégyenszemre azonnal visszavonulót kellett fuvatnia.

Most pedig mielőtt a drinamenti eseményeket tovább tárgyalnók, előbb a Krauss-csoport folytatólagos működésével kell még röviden foglalkoznunk.

« Szeptember 13-ika. | KEZDŐLAP Tartalomjegyzék | B) A Krauss-csoport működése a Szerémségben 1914 szeptember 9-től 14-ig. »