« Az április 14-i román helyzetjelentés. | KEZDŐLAP Tartalomjegyzék | Helyzet április közepén. »

Április 16-i román helyzetjelentés.

A román főhadiszállás hadműveleti irodája április 16-án reggel 357. szám alatt a következő helyzetjelentést adta ki az április 15-ig terjedő eseményekről:

„1. Bukovinában a helyzet változatlan.

„2. Besszarábiában a 10. hadosztálynál az akermani körletben a bolsevisták 3 hajónkat zsákmányul ejtették. Az egy kapitányból és 30 főnyi legénységből álló hajóraj a vízbe vetette magát s azok közül csak a kapitányt és egy 36. ezredbeli katonát lehetett megmenteni. A 9. hadosztály körletében a kamiencai polgármester vezette küldöttség a falu ellen irányított tüzérségi tűznek beszüntetését kérte. Egyébként a csapatok helyzete a 9. és 10. gyalog- és az 1. lovashadosztály körletében nagyjában változatlan.

„3. Oláhországban, Moldvában és Dobrudsában a helyzet változatlan.

„4. Erdélyben. 1. Hírek. A) A 7. hadosztály körletében április 10-én 8 óra 30 perckor egy alhadnagy vezette 8 főből álló ellenséges járőr megközelítette görcsöni tábori őrsünket. Ellene irányított tüzünk folytán a tiszt elesett, egy altiszt és 3 katona pedig megsebesült. Április 14-én 22 óra 30 perckor egy 8 főnyi ellenséges járőr a Cigányi mellett felállított tábori őrsünket támadta meg. Visszaveretett. A 14. gyalogdandár frontján nyugalom; az arcvonal többi részen éjjel-nappal ritka gyalogsági tűz. B) A 6. hadosztály körletében április 13-án az ellenséges tüzérség ismételten lőtte Jegeristyét. Ugyanaznapon 22 órakor egy 100 főnyi gyalogszázad 2 géppuskával behatolt Jegeristye községbe, azonban nemzetőrségünk és tábori őrsünk tüze elől visszavonult. 23 órakor egy ellenséges szakasz Nagysebesbe igyekezett behatolni. Tábori őrsünk visszaűzte. C) A 2. vadászhadosztály körletében az ellenség április 14-én Loassa (?), Bogiosti (?) és Halmi tájékán levő állásainkat minden eredmény nélkül lőtte. A hadosztály egész frontján gyalogsági tűz. D) A 2. lovashadosztály körletében április 15-én 17 óra 30 perckor két ellenséges gyalogszázad géppuskákkal, támogatva tüzérségi tűz által, megtámadta és elfoglalta az Iloba és Sikárló között fekvő Dealul Petrisult. Ellentámadásra szóló rendelkezések folyamatban. 2. A csapatok helyzete. A) 7. hadosztály: a 14. gyalogdandár Szilágycsehen; a 14. ezred 2. zászlóalja Dominiuban (?), a 16. ezred 2. zászlóalja Salagiulban (?), a 8. tarackosezred 3. ütege Rodanestiban (?). b) 6. hadosztály: A 11. tüzérezred 9. ütege a Dealul Ciobanuluin (975. m. p.) az 1. tarackosezred 3. ütege Huedinben (?); egyébként a helyzet változatlan. C) 2. vadászhadosztály, 2 lovashadosztály, Oltcanu tábornok különítménye; a helyzet változatlan. D) 1. vadászhadosztály: A 23. tüzérezred 2. osztálya Déván. Az 5. vadászezred útban Zám felé. A 6. vadászezred Déván; egyébként változatlan. E) 16. és 18. hadosztály: összpontosulófélben.”

« Az április 14-i román helyzetjelentés. | KEZDŐLAP Tartalomjegyzék | Helyzet április közepén. »