« 52. sz. melléklet. b) A székely különítmény-parancsnokság Abt és Tell nevű politikai megbízottainak jelentése, melyet a hadügyi népbiztosság ápr. 18-án este 7 óra 45 perckor kapott meg. | KEZDŐLAP Tartalomjegyzék | 52. sz. melléklet. d) A hadügyi népbiztosság politikai megbízottjának jelentése a nagyváradi eseményekről. »

52. sz. melléklet.
c) Pap Béla, a 21. székely ezredhez beosztott politikai megbízott, ápr. 19-én reggel 5 órakor a következő telefonjelentést küldte a hadügyi népbiztosság útján Kun Béla külügyi népbiztosnak:

Ellenség Királydarócon át Nagymajtényt elérte. Másrészről Tőketerebes[1] előtt áll. Pár óra múlva a Nagykároly–Szatmári vasútvonalat elvágja. Segítség mindezideig nem érkezett. Csak székely csapatok tartják a frontot 15–20-szoros túlerővel szemben. – 21. székely ezred visszavonul Ecsediláp–Börvély–Csanálos és Fénytől északkeletre fekvő vonalra. Attól nyugatra a 32. székely ezred bezárólag a Csaposhegyig a visszavonulást fedezi. Nagykároly keleti szegélyén a székelyek 21/II. zászlóalját teljesen széjjelverték. A támadásnál egy francia lovasezred[2] részt vett. – A nagykárolyi ellenforradalmi puccsot megakadályoztam.

E jelentést Pap Béla ápr. 30-án kelt és Pál József politikai megbízott által is aláírt és ugyancsak Kun Bélának címzett következő jelentésével egészítette ki:

Csapatainkat a nagymajtényi síkon teljesen szétverték. A 21. székely ezred és a 32. székely vadászezred teljesen tönkrement a 20-szoros túlerővel szemben. Megmaradott részei teljesen ki vannak merülve a 10 napos harc után. Ha hadosztály nem jön teljes felszereléssel, műszaki berendezéssel és tüzérséggel, szakképzett volt tisztek vezetésével az utolsó szakaszig, úgy az egész vonalon semminemű ellentámadás (talán ellenállás?) nem fejthető ki. Kár az emberért, mert anélkül is céltalan lenne. A lakosság hangulata nem kedvező, segítséget adni nem hajlandó. Itt csak a legerélyesebb intézkedések segíthetnek.

> [1] Tur-Terebes akar lenni.

> [2] Ez is tévedés; románok voltak azok francia ruházatban.

« 52. sz. melléklet. b) A székely különítmény-parancsnokság Abt és Tell nevű politikai megbízottainak jelentése, melyet a hadügyi népbiztosság ápr. 18-án este 7 óra 45 perckor kapott meg. | KEZDŐLAP Tartalomjegyzék | 52. sz. melléklet. d) A hadügyi népbiztosság politikai megbízottjának jelentése a nagyváradi eseményekről. »