« Ütközet a Vöröstorony szoros birtokáért; Nagyszeben megszállása. 1849. július 21-én. | KEZDŐLAP Tartalomjegyzék | A szepsi-szent-györgyi második ütközet. 1849. július 23-án. »

Bem betörése Moldvába.
1849. július 22-én.

Már korábban említettük[1], hogy Bem Szeredfalváról július 10-én Csikszeredára utazott, ahova 17-ike folyamán érkezett meg; miután itt hamarjában 12.000 embert és 50 ágyút összegyüjtenie sikerült, ezen erők egy részével, melyeket tőle telhetőleg szaporítani igyekezett, ami különösen a nagy fegyverhiányra való tekintettel nem valami könnyű feladatszámba ment, Brassó előtt állástfoglalni, a fennmaradó résszel pedig Moldvába betörni szándékozott. Július 19-én Bem kémszemlét tartott az Ojtozi szorosban, 20-án pedig Gaál Sándor 8000 főnyi hadtestével támadólag nyomult előre Brassó felé, miáltal Moldvába tervezett kirohanását is jobban fedezni és biztosítani vélte. Előnyomulása közben Bem a gróf Clam-Gallas alatt álló és Brassótól északra Földvár és Uzon között állást foglalt hadtestnek jobbszárnyára bukkant, minek következménye lőn, hogy Rennenkampf rövid előörsi ütközet után dsidásezredét Kökös mögé vonta vissza, Van der Nüll pedig Szepsi-Szent-Györgyről Illyefalvára vonult vissza dandárával. Július 21-én megismételte Bem támadását s egyidejűleg nagyszámú felkelőt állított talpra a brassói síkot keletről körülvevő magaslatokon. Ez a másodnapi támadás már inkább tüntetésszámba ment, miután 22-ikére Bem már a Moldvába való betörést határozta volt el.

Clam-Gallas nagyobbszabású megtámadtatás érzetében haderejét Brassó közvetlen biztosítása céljából Hermány mögött vonta össze, de miután 22-én a várt támadás helyett az ellenség megelégedett azzal, hogy elővédjét Illyefalváig tolta előre, Clam-Gallas ebből a körülményből azt a helyes következtetést vonta, hogy Bem legközelebb végrehajtja szándékolt diverzióját Moldvába, melynek híre az ellenséges táborba is eljutott. Ezt az alkalmat viszont Clam-Gallas akarta ellentámadásba való átmenetre felhasználni, melynek lefolyását alább vázoljuk majd.

Július 22-én Bem 2000 gyalogossal, 1000 lovassal és 4 ágyúval az Ojtozi szoroson át moldvai területre lépett, ahol 23-án Chersánál 1 orosz zászlóaljra bukkant, melyet, a határ szemmeltartásával megbízott Ustrugov tábornok által segítségül vitt 1 zászlóaljat és 4 ágyút tevő támogatással együtt, mely Grosestinél egyideig ugyan sikerrel tartotta magát, - visszavetett. Miután Ustrugov az Ocnánál álló zászlóaljat is magához vonta, gyenge hadával Onestibe, onnan pedig Baceuba vonult vissza. Az oroszok enapi vesztesége halottakban 2 tiszt és 38 főnyi legénység, sebesültekben 2 tiszt és 124 főnyi legénység. Bem vesztesége ismeretlen. Baceuban a Moldvában álló összes orosz csapatok parancsnoka, Moller tábornok a legközelebbi napokban 8 zászlóaljat, 1 huszárezredet, néhány kozákszázadot és 16 löveget vont össze, erre azonban már nem volt szükség, miután Bem belátván, hogy fellépését Moldvában korántsem koronázza a kívánt és remélt siker, július 25-én egy füstbement remény emlékével ismét Erdélybe tért vissza. Néhány nap mulva Dannenberg tábornok a fenti erőkből vett 5 zászlóaljjal, 1 huszárezreddel és 2 kozákszázaddal, továbbá 14 löveggel az Ojtozi szoroson át, anélkül, hogy ott említésreméltó ellenállásra talált volna, Kézdivásárhelyre nyomult előre.

> [1] Lásd e kötet 155. oldalán.

« Ütközet a Vöröstorony szoros birtokáért; Nagyszeben megszállása. 1849. július 21-én. | KEZDŐLAP Tartalomjegyzék | A szepsi-szent-györgyi második ütközet. 1849. július 23-án. »