« b) A podoli éjjeli ütközet 1866 június 26.-án éjjel. | KEZDŐLAP Tartalomjegyzék | d) A jičini ütközet 1866 június 29.-én. »

c) A münchengrätzi utóvédharc 1866 június 28.-án.

A visszavonulás megkezdésével az osztrák és szász csapatok nem nagyon siettek, így történt aztán, hogy amikor június 28.-án délelőtt az előnyomuló poroszok Münchengrätz elé értek, az osztrák-szász seregtestek nagy része már útban volt ugyan Jičin felé, a végdandárok ellenben a többiek visszavonulásának fedezése céljából hősiesen kitartva, igen veszteségteljes harcokba keveredtek. Legérzékenyebb veszteség érte az utolsónak visszavonuló Leiningen-dandárt, melynek csapatjai az épületekből és komlóskertekből csak igen nehezen tudtak kibontakozni és megmenekülni, mely alkalommal 340 emberük fogságba került, a nyilt mezőn végrehajtott további visszavonulás alatt pedig még további súlyos veszteségeket szenvedtek a helység épületeiből utánuk irányított felette hatásos ellenséges gyorstűztől.

A küzdelemben részt vett három dandár veszteségei: a Piret-dandár 29. vadász zászlóaljánál: 1 tiszt és 2 ember halott, ugyanannyi sebesült; foglyul esett 14 ember. A 45. gyalogezrednél: 2 tiszt és 45 ember halott, 1 tiszt és 27 ember sebesült, 1 tiszt és 325 ember foglyul esett. A dandár egész vesztesége tehát 6 tisztet és 415 embert tett ki. A tisztán magyar csapatokból álló gróf Leiningen-dandárnál, mégpedig a 32. vadász zászlóaljnál: 3 ember halott, 6 ember sebesült és 11 ember foglyul esett; vagyis összesen 20 ember. A 33. gyalogezrednél: 3 tiszt és 157 ember halott, 3 tiszt és 34 ember sebesült, 2 tiszt és 215 ember foglyul esett, vagyis összesen 8 tiszt és 406 ember. A 38. gyalogezrednél: 2 tiszt és 72 ember halott, 1 tiszt és 31 ember sebesült, foglyul esett: 1 tiszt és 433 ember; az ezred egész vesztesége tehát 4 tiszt és 536 ember. Az Abele-dandárnál veszített: a 22. vadász zászlóalj 3 halottat és 8 foglyul esettet; a 35 gyalogezred: 16 foglyul esettet; a 72. magyar gyalogezred halottakban 24 embert, sebesültekben 1 tisztet és 14 embert, foglyul esettekben 1 tisztet és 185 embert; vagyis összesen 2 tisztet és 223 embert. A 2. számú Miklós-huszárezred mindössze 2 sebesültet, az 1. számú tüzérezred pedig 1 halottat és 4 foglyul esettet veszített. Az összes veszteség kitett tehát halottakban 8 tisztet és 307 embert, sebesültekben 7 tisztet és 116 embert, foglyul esettekben 5 tisztet és 1211 embert, vagyis együttvéve 20 tisztet és 1634 embert. Ezzel szemben a poroszok halottakban mindössze 46 embert, sebesültekben 8 tisztet és 271 embert, foglyul esettekben pedig 16 embert, vagyis összesen 8 tisztet és 333 embert vesztettek.

« b) A podoli éjjeli ütközet 1866 június 26.-án éjjel. | KEZDŐLAP Tartalomjegyzék | d) A jičini ütközet 1866 június 29.-én. »