« Megjegyzések. | KEZDŐLAP Tartalomjegyzék | Megjegyzések. »

Augusztus 21-ike.

Augusztus 21-én estig a XIII. hadtest is befejezte partváltását. A 36. hadosztály Batarnál, a 42. honvédhadosztály és a 11. hegyi dandár pedig Han Palatornál kelt át az ottani hadihidakon, amelyek este lebontattak. Visszavonulás közben a 42. honvédhadosztály Loznicánál eredményes utóvédharcot vívott, ami nagyban megkönnyítette a 13. gyalogdandárnak a Gučevo magaslaton át végrehajtott visszavonulását, minek megtörténte után a nevezett dandár az első délutáni órákban Colopek tájékán gázolt át a Drinán.

A Drina mögött az 5. hadsereg csapatjai néhány napi békét és nyugalmat élveztek, amire azoknak valóban szükségük is volt. Mindenekelőtt az erősen megcsappant létszámok kiegészítéséről kellett gondoskodni; a hiányok egyik-másik ezrednél az 50%-ot is elérték. A csapatok felszerelése is sok pótlást igényelt. Az 5. hadsereg csapatjainál alkalmazott vegyes hegyi felszerelés egyáltalában nem vált be s a csapatok legtöbbször sem a lőszert, sem az élelmet nem kapták meg a kellő időben, úgy, hogy egyes részek napokig csak szilvából, nyers káposztatorzsából és kukoricából éltek.

Míg az 5. hadsereg csapatjai augusztus 22-ikétől kezdve a Drina mögött nyugodtan retablirozhattak, Sabacnál váratlanul újból fellángolt a harc heve.

Tersztyánszky lovassági tábornok Potiorek táborszernagy fentebb közölt rendelkezése dacára, hogy a IV. hadtest Klenak tájékán együtt tartandó, a 2. hadseregparancsnokságtól vett ama értesítés folytán, hogy a szerbek Belgrád és Kupinovo között alighanem a Szerémségbe betörni készülnek, még 20-án este akként intézkedett, hogy augusztus 21-én a 31. hadosztály Subotiste–Brestacra, a 32 hadosztály pedig Tovarnik–Ogarra, a 32. hadosztálynak pedig Simonocvi–Dec–Ugrinovcira kellett volna menetelnie.

A 29. hadosztály parancsnokától Tersztyánszky lovassági tábornok, mint «a szerémségi hadseregcsoport parancsnoká»-tól búcsúzott el, miközben a IV. hadtest közeli elszállításáról is tett említést.

A beszélgetésnek ezt a formáját és tartalmát arra magyarázta gróf Zedtwitz altábornagy, hogy most már – úgymint eddig a IV. hadtest parancsnoka – ő is közvetlenül Potiorek táborszernagy parancsnoksága alatt áll. Alighogy Tersztyánszky lovassági tábornok és a IV. hadtest csapatjai Klenak tájékáról elvonultak, gróf Zedtwitz altábornagy d. e. 9 h-kor a következő sürgönyt menesztette Sarajevóba: «Sabac nem tartható, csak a legfutólagosabban van megerődítve; mindenünnennen uralva van, kilövés nincs. Aero- és kémjelentés szerint ellenség (3 hadosztály) Obrenovacból és Ubból előnyomulóban tegnap még 36 km távolságra volt. – Ma délután jelzi az utolsó terminust, amikor a hadosztályt még visszavonni lehetne».

Összekötőtisztjétől e távirat tartalmáról tudomást szerezvén, Tersztyánszky lovassági tábornok az 5. hadseregparancsnokságnál gróf Zedtwitz altábornagy azonnali eltávolítását eszközölte ki, aki helyett a 29. hadosztály parancsnokságát Zanantoni tábornok, tüzérdandárparancsnok vette át.

Gróf Zedtwitz altábornagy táviratát Potiorek táborszernagy d. u. 2 h 30’-kor kapta meg s arra d. u. 5 h 15’-kor következőleg válaszolt: «A 29. hadosztály Tersztyánszky lovassági tábornok parancsnoksága alatt áll; kérjen tőle parancsot és semmi esetre se vonuljon vissza; ha kell, válasszon előbbrefekvő jobb állást».

Tersztyánszky lovassági tábornoknak egyidejűleg a következőket táviratozta Potiorek táborszernagy: «A 29. hadosztály kérdést intézett hozzám, hogy szabad-e Sabacot feladni, mert Ub–Obrenovac felől 3 hadosztály közeledik. Azt válaszoltam, hogy a hadosztály Nagyméltóságodnak van alárendelve, hogy parancs nélkül semmi esetre sem szabad hátrálnia és ha kell, előbbrefekvő jobb állást válasszon. Ha az ellenség nem volna nagy túlsúlyban, akkor egész erejével vegye fel a harcot Sabactól délre. 6. hadsereg tegnap és ma erős ellenséget vetett vissza Visegradnál a határon át».

E parancs dacára Tersztyánszky lovassági tábornok egyelőre nem változtatott a hadteste számára kiadott intézkedéseken, sőt a 2. hadseregparancsnoksággal déltájban folytatott telefonbeszélgetése szerint feltett szándéka volt, hogy a IV. hadtestet teljesen kivonja az itteni ellenség körletéből és hogy a 29. hadosztályt a IV. hadtest volt körletébe a Száva mögé vonja vissza.

Délután a szerbek tényleg megtámadták Sabacot. Erről Zanantoni tábornok este 6 h 45’-kor a következőket jelentette a IV. hadtestparancsnokságnak: «Az ellenség d. u. 3 h óta bombázza Sabacot. A híd még érintetlen. A harc körülbelül egy hadosztállyal folyik. További ellenséges erők közeli távolságban közeledőben.»

A IV. hadtest törzsénél úgy itélték meg a helyzetet hogy a távolságnál fogva a IV. hadtest csapatjai 22. reggel előtt a 29. hadosztályt nem támogathatják s miután egy hadosztálynak intakt állapotban való megtartása többre becsültetett Sabac kézbentartásánál, ennélfogva Zanantoni tábornok parancsot kapott, hogy az éj folyamán Sabacot ürítse ki.

Kevéssel éjfél után a IV. hadtestnek Sabacon levő tudósítója a következőket táviratozta a nevezett hadtest parancsnokságának: «Ha a kiürítésre vonatkozó parancs nem hadászati tekintetből, hanem a d. u. 6 h 45’-kor innen leadott helyzetjelentés következtében adatott ki, akkor Zanantoni tábornok kéri, hogy Sabacot még tarthassa és hogy a visszavonulás időpontjának meghatározása őreá bizassék».

Este ugyanis Sabac körül ismét teljes nyugalom állott be és ez bírta rá Zanantoni tábornokot elhatározása megmásítására, amihez a IV. hadseregparancsnokság hozzá is járult.

Időközben Tersztyánszky lovassági tábornok a Sarajevóból érkezett nyomásnak engedve, arra az elhatározásra jutott, hogy a 29. hadosztálynak szükség esetén mégis segítségére siet a IV. hadtest részeivel s e célból meghagyta a 31. hadosztálynak, hogy 22-én ismét Grabovci–Platicevora meneteljen, a 32. hadosztály ellenben Tovarnik–Ogarnál hagyatott meg.

« Megjegyzések. | KEZDŐLAP Tartalomjegyzék | Megjegyzések. »