« ii) A poroszok előnyomulása és harcbaszállása július 3.-án reggel. | KEZDŐLAP Tartalomjegyzék | iv) A délelőtti küzdelem. »

iii) A osztrákok felvonulása július 3.-án reggel.

Amint reggel 7 óra tájban Sadowa felől az előcsapatok körletében elhangzott ágyúszó hallhatóvá vált, reggel 8 óra felé a jobbszárnyat képezendő hadtestek elindultak, hogy a harcintézkedés szerint kiutalt helyeiket elfoglalják.

A balszárnyon a szász hadtestnek a hadseregintézkedés szerint a Třesowitz és Popowitz között elterülő magaslatokat kellett volna megszállnia, de a szász trónörökös ezt az állást alkalmatlannak találván, ott csak egyik dandárát hagya vissza, hadteste többi részével pedig Problus–Nieder-Přim tájékára vonult s ezt a hadseregparancsnokság utólag jóvá is hagyta. Az 1. lovashadosztály Ober-Přimtől keletre foglalt állást, a VIII. hadtest pedig 2 dandárral reggel 9 órakor érte el Nieder-Přimtől keletre kijelölt felállítási helyét, míg 1 dandára csak d. u. 2 órakor érkezett oda.

A középen a III. hadtest előretolt részei Sadowa-nál és a Swiep-erdőtől északra az ellenséggel már harcban állottak, amikor a későn beérkezett hadseregparancs értelmében a Lipa és Chlum közötti állás megszállására a szükséges parancsokat kiadni lehetett. Ennek megtörténtéig 1 dandárnak Sadowát kellett tartania, egy másik pedig a Swiep-erdőt szállotta meg, hogy az előbbemlített dandár visszavonulását megkönnyítse. A X. hadtest 2 dandárral Unter-Dohalitzot, Dohaličkát és Mokrovoust, 1 dandárral és a hadtest lövegtartalékkal a Langenhoftól nyugatra fekvő magaslatot szállotta meg.

A jobbszárnyon levő 2 hadtestnek, a IV-iknek és a II-iknak, a hadseregparancsnokság intézkedése szerint Lochenitz–Chlum vonalában kellett volna felállniok. Amikor a IV. hadtest parancsnoka, gróf Festetich altábornagy, reggel 8 óra felé a Nedeliš-től délre fekvő táborból előrelovagolt, a hadtestnek előőrsökön álló Brandenstein-dandára már félóra óta harcban állott a Cerekwitz felől Benateken át előnyomuló 7. porosz hadosztállyal. Ezért és mivel a IV. hadtestnek a számára Nedelišt és Chlum között kijelölt felállításból az elől levő maslowed–hořenowesi terepszakaszt kellőképen át nem tekinthette, a hadtest parancsnoka elhatározta, hogy hadtestének zömét Maslowed–Čistowes felé előrevezeti és ott helyezkedik vele harcállásba. A II. hadtest szintén nem a számára kijelölt állást foglalta el, hanem a hořenowesi magaslatokon vonult fel, egyrészt az itteni terep alkalmasabb volta s másrészt a IV. hadtest fentebb említett előbbrevonulása miatt. Csak a Henriquez-dandár a 6. számú dsidás ezreddel marad vissza a Sendrasitztól keletre fekvő magaslatokon hadtest-tartalék gyanánt és a hadsereg jobboldalának biztosítása céljából. A 2. könnyű lovas hadosztály nem követte a II. hadtestet, hanem megmaradt Nedeliš-től délre.

Tartalékul a VI. hadtest Wšestar és Sweti között, az I. hadtest pedig az előbbitől balra állott fel. Az 1. tartalék-lovashadosztály Rožbeřitznél, a 2-ik Břiza-nál, a 3-ik a X. hadtest mögött vonult fel. A hadsereg tüzértartalékának két osztálya csakhamar a chlumi magaslatokon vonult fel, kettő pedig Swetinél maradt tartalék gyanánt.

D. e. 9 órára az osztrák felvonulás nagyjában be volt fejezve. Közben az előcsapatok már heves harcban állottak a Bistritz folyó mentén.

Benedek táborszernagy a hadseregparancsnokság törzsével, amelynél Henikstein és Krismanic tábornokon kívül Baumgarten tábornok, az új vezérkari főnök is jelen volt, reggel 7 óra 30 perckor indult el Königgrätzből a csatatérre és egy órával később már a Chlum és Lipa közötti magaslaton volt, ahol kisebb megszakításokkal az egész csata folyamán tartózkodott.

Az idő ködös és esős volt, ami a kilátást és áttekintést erősen korlátozta. A terep és az utak erősen fel voltak ázva.

« ii) A poroszok előnyomulása és harcbaszállása július 3.-án reggel. | KEZDŐLAP Tartalomjegyzék | iv) A délelőtti küzdelem. »