« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »

e) A szávamenti és boszniai hadműveletek.

XIX/1. számú melléklet.

A Száva vidéke és Bosznia ez évben ismét mellékhadszínhely gyanánt szerepelt, melyen mindkét fél csak kisebb-nagyobb portyázások végrehajtására szorítkozott.

A vállalatok sorozatát báró Petrasch Miksa ezredes bródi parancsnok nyitotta meg, aki augusztus 7.-én a Száván átkelvén, a túlsó parton fekvő Török-Bródot hatalmába kerítette. Két nappal később Gradiskanál kelt át a vállalkozó szellemű parancsnok; Hasszán bég Berbir (Török-Gradiska) parancsnoka, eléje ment, de a császáriak tüzébe kerülvén, két más béggel, három agával és számos emberével rövid harc után halva maradt a küzdőtéren, a többiek pedig Banjaluka felé menekültek, honnan az ottani pasa 5000 emberrel és 10 löveggel útban volt ugyan Gradiska felé, azonban a kedvezőtlen kimenetelű ütközet hírére ismét visszahúzódott.

Szeptember 7.-én Petrasch ezredes betegen 300 lovassal, ugyanannyi gyalogossal és 6 löveggel Dervent megtámadása céljából újból átkelt a Száván és az erősséget rövid harc után hatalmába is kerítette s aztán földig leromboltatta.

November 17.-én ugyancsak Petrasch ezredes 1000 gyalogossal és 250 lovassal Doboj megvételére indult. Az élen haladó Udvarhelyi János kapitány november 19.-én érkezett Doboj alá, amelyet rövid, de véres küzdelem után hatalmába is ejtett. Most aztán Petrasch visszafelé menet Kotorskót vette meg s aztán Dobor parancsnokát szólította fel megadásra, aki első ijedtében harc nélkül eleget tett a felszólításnak s így itt 3 ágyú, 16 mázsa lőpor, 300 ágyúgolyó, 10.000 mérő gabona és sok más anyag került Petraschék kezébe, akik november 24.-én szerencsésen megint visszatérhettek Bródba. Savoyai Jenő herceg annyira meg volt elégedve Petrasch tevékenységével, hogy őt tábornoki kinevezésre hozta javaslatba, ami nemsokára be is következett.

Közben gróf Draskovich tábornok augusztus 18.-án 300 lovassal, ugyanannyi gyalogossal s néhány kisebb löveggel Dubicát vette meg, kardcsapás nélkül, miután előtte való éjjel azt annak védőrsége odahagyta.

Augusztus 20-ika táján gróf Heister Hannibal altábornagy és gróf Draskovich tábornok közös vállalatra indultak az Una menti Novi ellen, melyhez előbbi 1500 rendes csapatot, néhány száz fölkelőt és 2 löveget, utóbbi pedig 4000 horvát fölkelőt és 2 löveget bocsátott rendelkezésre.

Az erőd előtt megjelenve, annak palánkját a császári had be is vette, de maga az erőd oly erősnek és szívósan védettnek látszott, hogy augusztus 25.-én mindkét tábornok nagyobb eredmény kivívása nélkül tért vissza Kostajnicára.

Az eredménytelen vállalaton vérszemet kapva, Novi török parancsnoka augusztus 28.-án 7–8000 emberrel Zerin felé tört előre, de miután annak környékén néhány falut felperzselt, ismét visszatért állomáshelyére.

Augusztus közepe után Racsa parancsnoka, Dillher alezredes egy erős különítménnyel Lesnica elfoglalására indult, ami 37 halott és 34 sebesült árán szintén sikerült s aztán a had augusztus 23.-án jelentékeny zsákmánnyal tért vissza Racsára.

« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »