« 49. számú melléklet A románok előnyomulása a Tiszáig. | KEZDŐLAP Tartalomjegyzék | 50. sz. melléklet b) Az április 13., 14. és 15-i helyzetjelentések. »

50. sz. melléklet
a) A hadügyi népbiztosság ápr. 17-i összefoglaló jelentése

A románok 16-a folyamán a Szamos és Maros közötti frontunk ellen általános támadásba mentek át és sikerült nekik az említett frontszakaszon csapatainkat mindenütt visszaszorítani. A székely különítmény frontjának közepe és jobbszárnya egész napon át heves harcban volt az ellenséggel, azonban a 4–5-szörös román túlerővel nem birkózhattak meg és állásaik elhagyására kényszeríttettek. A székely front közepe és jobb szárnya átlag 15–20 km-re vonult vissza eredeti állásaiból. A székely különítménynek a Tisza és Szamos közti arcvonalrészén csak egyes helyi támadások voltak, de ezen fronton is fokozott tűztevékenység fejtetett ki mindkét részen.

A 39. dandár csucsai frontját az ellenségnek délről megindított átkaroló támadásának behatása alatta a Királyhágóra vette vissza. Ezen dandár Vaskoh és Biharkristyórnál álló déli szárnya említett helyeket még megszállva tartja, azonban a Biharkristyórtól délre fekvő uralgó magaslatot (Beszlul Mare) feladni kényszerült.

A 6. hadosztálynak a Fehér Körös völgyében állott csapatai teljes felbomlásban, fegyelmezetlenül vonultak vissza (részben vonaton is) nyugati irányban és kérdéses, vajon a Honctőtől nyugatra fekvő Kőkaró–Dézna vonalában gyülekeztethetők lesznek-e.

Részletek. Az 1. székely dandárcsoportnál (Tisza és Szamos között) a helyzet általában változatlan.

21. székely dandárcsoport visszavonulóban van Szilágysomlyóra. Dandárparancsnokság Széplakon.

24. székely dandárcsoport: Román túlerő nyomása folytán eleinte Ökoritó, Bogdánd és Bábca vonalában (Szilágysomlyótól 10 km-re északkeletre), majd az ellenségnek további nyomása folytán Alsó Szopor–Sármaság vasútvonal felé (Tasnádtól 15 km-re keletre, illetve dk-re) folytatta visszavonulását. Románok csapatainkat mindenütt követik. Saját veszteségeink igen súlyosak. Egybehangzó jelentések szerint a románok saját embereinket mind legyilkolják. Összeköttetés a 21. és 24. székely csoportok között, úgyszintén a székely különítmény és 39. ddr. csapatai között megszakadt. Elfogott román parancs szerint a székely különítmény frontja ellen támadt román erőknek Nagykároly és Tasnád tüzetett ki támadási célul. Fogolybemondás szerint románok 17-én a Szamos és a Tisza között is megkezdik támadásukat, mellyel Szatmárnémetit akarják elfoglalni.

Megtámadott saját csapataink jelentése szerint a románok mindenütt 4–5-szoros túlerővel lépnek fel. Román 8. hadosztálynak utóbbi napokban Nagybánya vidékén jelentett beérkezése megerősödött.[1]

39. dandárcsoport csucsai frontszakaszát a románok déli megkerülő mozdulattal (Szőny hegyen át Királyhágótól 10 km-re délre) visszavonulásra kényszerítették. Csapatok a Királyhágón újabb védelmi állást foglalnak. A nemzetközi ezred I. zászlóalja még a román támadás kezdete előtt parancs nélkül visszavonult. A 4. számú páncélvonat Csucsánál kiváló magatartást tanúsított.

A vaskoh–biharkristyóri csoportunk Vaskohra vonult vissza. Biharkristyór még a kezünkben van.

A 6. hadosztálynak a Fehér Körös völgyében Halmágycsúcsnál állott csapatai még 16-án reggel visszavonultak teljes felbomlásban és fegyelmezetlenül. Csapatok egy része Honctőnél álló kórházvonatot és egyéb vasúti szerelvényt erőszakkal megszállták és Borossebesen túl visszautazóban vannak. Politikai megbízottakat és parancsnokaikat lelövéssel fenyegetve – feltartóztatási kísérletek meddők voltak. A hadosztályparancsnokság intézkedett, hogy az önkényesen visszamenők Kisjenő–Simándnál feltartóztassanak. A csapatok állapota dezolált, parancsnokaikat elismerni nem akarják, parancsoknak nem tesznek eleget. A hadosztályparancsnokság a IV. és V/101. zászlóaljat Kőkaró–Dézna vonalában védőállásba rendelte. A hadosztályparancsnokság szándéka az említett vonalban szívós védelmet kifejteni. A 8. sz. páncélvonat, melynek mozdonya telitalálatot kapott, Halmágycsúcsnál, kiváló odaadással fedezte a visszavonulást és hatásos ellenséges tűz közepette nagymennyiségű visszahagyott fegyvert, élelmet stb. mentett meg, úgyszintén Honctőnél visszahagyott 3 ágyú közül kettőt felrobbantott, 4 halottja van a páncélvonatnak. A 6. hadosztálynak Maros menti frontján a helyzet változatlan. A Fehér Körös völgyében a románok követik visszavonuló csapatainkat. Ellenség ereje nem becsülhető fel. Lehallgatott telefonbeszélgetés szerint románok már vasúton elhagyták Zámot (kb. 7 zlj.) és a Maros völgyi vasúton Arad felé utaznak. Algyő és a Tisza híd között franciák a síneket felszedték.

> [1] Oda tényleg egy új hadosztály csapatai érkeztek, de az nem a 8. gyalog, hanem a 2. lovas hadosztály volt.

« 49. számú melléklet A románok előnyomulása a Tiszáig. | KEZDŐLAP Tartalomjegyzék | 50. sz. melléklet b) Az április 13., 14. és 15-i helyzetjelentések. »