« A lamácsi (blumenaui) ütközet 1866 július 22.-én. | KEZDŐLAP Tartalomjegyzék | Megjegyzések. Elmélkedések. »

A háború befejezése. A prágai béke.

A fegyverszünet lejártával, július 27.-én a felek megkötötték az előzetes egyezményt, mely az augusztus 23.-án létrejött prágai békekötésnek is alapul szolgált. Ennek értelmében Ausztria kilépett a német szövetség kötelékéből. Az északi hadiszínhelyen szenvedett döntő vereség folytán Ausztria ama győzelmek várható eredményeitől is elesett, amelyeket az olaszok fölött szárazon és vizen kivívott. Olaszország ugyanis vereségei dacára megkapta a velencei tartományt, mely az olasz királysággal egyesíttetett. Poroszország pedig bekebelezte Hannovert, Nassaut, a hesseni választófejedelemséget, Frankfurt városát, továbbá a vita tárgyát képezett Schleswig–Holstein–Lauenburg hercegségeket. A többi északi államok és Szászország függésbe kerültek Poroszországhoz, mely a déli államokkal véd- és dacszövetséget, valamint katonai egyezményeket kötött. Végül Ausztria hadikárpótlás fejében 40 millió tallért fizetett Poroszországnak, melyből azonban különféle címeken 20 millió levonásba hozatott.

« A lamácsi (blumenaui) ütközet 1866 július 22.-én. | KEZDŐLAP Tartalomjegyzék | Megjegyzések. Elmélkedések. »