« 8. További események a magentai csatáig. | KEZDŐLAP Tartalomjegyzék | Megjegyzések. Elmélkedések. »

a) Hadműveleti tervek és hadmozdulatok június 1.-én.

XXII/12. számú melléklet.

Gyulay táborszernagy május 31.-én este még mindig azt hitte, hogy Pelstronál csupán gyengébb ellenséges erők tüntetőleges támadásáról volt szó s így a Po mentén álló hadtesteit az ott várt ellenséges főtámadásra való tekintettel még mindig nem merte onnan elmozdítani. Miután azonban most már Palestro környékén francia csapatok jelenléte is meg volt állapítva, a hadseregparancsnokság a II., III. és 1/2 VII. hadtestnek a hadsereg jobbszárnyán Robbio-Castel d’Agogna-Mortana területén való összpontosítását határozta el és egyidejűleg a vasuton beérkezőfélben lévő I. hadtestet Magentara rendelte. Ez a hadtest május 22.-én indult el Prágából s Innsbruckig vasuton, onnan pedig a Brenneren át Bozenig gyalogmenetben, majd ismét vasuton folytatva útját, ép jókor érkezett be a hadszíntérre s annak Cordon-hadosztálya június 1.-én Magentáig nyomult előre, míg a Montenuovo-hadosztály e napon Milanoban gyülekezett.

A hadseregparancsnokság által május 31.-én este kiadott intézkedés szerint június 1.-én a II., III. és 1/2 VII. hadtestnek a III. hadtest parancsnokának, Schwarzenberg herceg altábornagynak parancsnoksága alatt Palestrot kellett volna visszafoglalnia, míg gróf Stadion altábornagynak, az V. hadtest parancsnokának, a saját maga hadtestével, továbbá a VIII. hadtesttel és a VII. hadtest másik felével Candiatól délre a Ponak megfigyelését és védelmét kellett magára vállalnia s végül a IX. hadtest, egyik dandárát Vaccarizzában meghagyva, továbbra is Stradella és Piacenza között elfoglalt állásában hagyatott meg.

Közben azonban a hadseregparancsnokság mégis csak tudatára ébredt a jobboldalát fenyegető veszélynek s így a Palestro ellen tervezett újabb támadás gondolatát feladva, arra az elhatározásra jutott, hogy abban az esetben, ha az útban levő I. hadtestet Magentánál bántatlanul összpontosítania nem sikerül, akkor az egész hadsereget a Ticino mögé vonja vissza, s erről a május 30.-án az I. Ferenc József császár személyes vezénylete alatt Veronában megalakult hadseregfőparancsnokságnak is jelentést tett. Ilyenformán a június 1-ére tervezett csapatösszevonások is elmaradtak.

Napoleon eredetileg június 1.-én seregét, mely már négy nap óta fáradságos meneteket hajtott végre, pihentetni akarta, de a palestroi ütközet kedvező kimenetele, mely az ellenségnek csupán aránylag gyenge előretöréséről tanuskodott és mivel a beérkezett jelentések szerint a novarai út mentén csak igen gyenge ellenséges különítmények jelenléte állapíttatott meg, arra birták a császárt, hogy a II., IV. és a gárda-hadtestet már június 1.-én Novarara indítsa, míg a III. hadtestnek és a szárd seregnek e napon a május 31-iki helyzetben kellett megmaradniok, a Casalenál álló I. hadtest pedig Vercellire rendeltetett.

Ezen intézkedések folyán a Novara felé előnyomuló francia IV. hadtest Failly-hadosztálya június 1.-én a Novaránál álló Mengen-féldandárt megtámadván, azt St. Martinora szorította vissza. A többi francia seregtestek ellenben harc nélkül érték el aznapra kijelölt menetcéljaikat.

« 8. További események a magentai csatáig. | KEZDŐLAP Tartalomjegyzék | Megjegyzések. Elmélkedések. »