« 11. számú melléklet. Massaryknak Károlyihoz intézett jegyzéke. | KEZDŐLAP Tartalomjegyzék | 13. számú melléklet. Vyx alezredes 1918. december 24-i jegyzéke. »

12. számú melléklet.
Vyx alezredes 1918. december 3-i jegyzéke.

Szövetséges katonai küldöttség a magyar kormány mellett. Vyx alezredes a küldöttség főnöke

Nagyméltóságú Uram!

Párizsból kapott utasítások teljesítéseként a keleti szövetséges hadseregek parancsnokló tábornoka arra kér, hogy a magyar kormánnyal a következőket közöljem:

A magyar kormány Szlovákországba (Slovaquie) magyar csapatokat küldött, melyek a szlovák vidékeket kifosztották, azokat a lakosokat, akik a cseheknek rendelkezésére bocsátották magukat, fogságba vetették, a cseh csapatoknak azokat a kis osztagait, amelyek a szlovák területeket a forradalom által onnan kiűzött magyar hatóságok távozása után elfoglalták, elűzték vagy megölték.

A cseh-szlovák államot a szövetségesek elismerték. Hadseregét szövetséges hadseregnek elismerték. A cseh-szlovák államnak jogában áll elfoglalni a szlovák területeket, már csak azon a címen is, hogy mint szövetséges hadviselő, részére a fegyverszünet végrehajtásának, amely rendelkezett a régi osztrák-magyar monarchia területének elfoglalásáról.

Ennek folytán meg vagyok bízva, hívjam fel a magyar kormányt, hogy haladéktalanul vonja vissza csapatait a szlovák országokból, ahol azok szövetséges megszállás mellett semmi szín alatt sem rendezkedhetnek be.

Van szerencsén arra kérni Nagyméltóságodat, szíveskedjék a fenti rendelkezésnek haladéktalan teljesítése végett rendeletet kiadni és velem tudatni azt az időpontot, amelyben ezek a rendelkezések teljességükben végre lesznek hajtva.

Fogadja Nagyméltóságod megkülönböztetett tiszteletem kifejezését.

Vyx s. k.

KÁROLYI VÁLASZA A VYX JEGYZÉKÉRE

A kormány Vyx alezredes átiratára következőképpen válaszolt:

Alezredes Úr!

Válaszolva az 1918. évi december 3-án kelt jegyzékére, van szerencsém a magyar népköztársaság kormányának nevében a következőket tudomására hozni:

A magyar népköztársaság kormánya abban a súlyos kényszerítő helyzetben lévén, hogy eleget kell tennie a fent említett jegyzékben foglalt rendelkezéseknek, kiadta a szükséges rendelkezéseket abból a célból, hogy azokat – amennyiben lehetséges – késedelem nélkül végrehajtsa. A magyar kormány ezeknek a rendelkezéseknek teljességükben történt végrehajtását a legrövidebb idő alatt közölni fogja.

A magyar népköztársaság kormánya kész és mindig is kész lesz arra, hogy mindent megtegyen azoknak a kötelezettségeknek teljesítésére, amelyek az 1918. évi november 13-án kelt katonai fegyverszüneti megállapodásból folynak, de tudatában annak a rettenetes erkölcsi és politikai felelősségnek, amelyet magára vesz azáltal, hogy feltétlenül foganatosítja a szövetséges hadseregek parancsnoksága által kiadott rendelkezéseket, amelyek az annyira sújtott Magyarországra vonatkoznak, mégis az a fájdalmas kötelessége van, hogy tiltakozzék olyan megállapítások ellen, amelyek téves információkon alapulnak, továbbá, hogy tiltakozzék a fegyverszüneti megállapodásnak olyan értelmezése ellen, amely véleménye szerint nincs teljes összhangban e megállapodás kifejezett rendelkezéseivel és amely véleménye szerint ellenkezik magával a fegyverszünetnek gondolatával.

A magyar hatóságok általánosságban egyáltalán nem hagyták el a helyüket a forradalom következtében, de igenis azért, mert cseh irreguláris csapatok őket onnan elűzték. Ezek a csapatok a magyar területnek szlovák többség által lakott népessége között számos helységben fosztogattak és arra kényszerítették a magyar kormányt, hogy olyan rendszabályokat alkalmazzon, amelyek a november 13-án kelt katonai megállapodásnak megfelelően a rend fenntartását és a vasutak biztonságát megóvni vannak hivatva. A magyar csapatok nem fosztogatták a szlovák népességet és sohasem mentek túl annak a feladatnak határán, hogy véget vessenek a közelgő anarchia veszélyének, amely anarchia éppen abból a tényből állhatott volna elő, hogy az irreguláris cseh csapatok a vasúti közlekedés elé akadályokat állítva, a síneket felszedve, a telefonhuzalokat elvágva, arra törekedtek, hogy a szénszállítást és az élelmezést lehetetlenné tegyék.

A fegyverszüneti megállapodás 17. szakaszának az a célja, hogy a magyar kormány részére a belső igazgatási hatalomnak teljességét az egész magyar államban biztosítsa. Ámde az első szakasz szerint kiürítendő sávon túleső területnek cseh csapatok által foganatosított elfoglalása, amely különbözik attól a megszállástól, melyről a megállapodás 3. szakaszában van szó, teljesen illuzórikussá teszi, hogy a magyar kormány az országban a rendet azokkal a közigazgatási hatóságokkal tartsa fenn, amelyek tőle függnek.

A cseh-szlovák államnak a szövetségesek és a magyar állam által történt elismerése nem ad jogot annak feltételezésére, hogy a „Magyarország” név alatt ismert ezeréves államnak semmiképp nem kétséges határai mintegy automatikus módon máris megváltoztak és ezáltal megelőzése jött létre ama békekonferencia határozatának, amely egyedül lesz illetékes a határkérdések végleges megoldására, amit a cseh-szlovák köztársaság miniszterelnöke 1918. november 14-én kelt és a magyar köztársaság miniszterelnökéhez intézett sürgönyében is kifejezetten elismert.

A magyar népköztársaság kormánya ily körülmények között azt a megokolt kérelmet terjeszti elő, hogy a fegyverszüneti megállapodás pontos végrehajtása végett:

1. megfelelő rendszabályok tétessenek abból a célból, hogy a cseh reguláris vagy irreguláris csapatok tartózkodjanak a magyar állam bármely területrészének kizárólagos elfoglalásától;

2. ismertessék el kifejezetten, hogy a fegyverszüneti megállapodás 2. szakasza értelmében és annak korlátai között a magyar népköztársaság kormánya a belső rend biztosítása céljából jogosítva van gyalogsági vagy lovassági csapatokat küldeni a magyar állam területének minden részébe, kivéve természetesen a fegyverszüneti megállapodás 1. szakasza szerint kiürített vidéket;

3. vegyes bizottság által foganatosítandó vizsgálat rendeltessék el haladéktalanul abból a célból, hogy megállapítsa a fegyverszünetnek különböző módon történt megsértését, amely a magyar állam észak-nyugati részein cseh csapatok vagy más cseh egyének részéről következett be, továbbá, hogy tisztázza azt is, hogy ennek a jegyzéknek 4. bekezdésében foglalt tényállítások a valóságnak megfeleltek.

Fogadja Alezredes Úr megkülönböztetett tiszteletem kifejezését.

Károlyi s. k.

« 11. számú melléklet. Massaryknak Károlyihoz intézett jegyzéke. | KEZDŐLAP Tartalomjegyzék | 13. számú melléklet. Vyx alezredes 1918. december 24-i jegyzéke. »