« 34. számú melléklet Smuts tábornok ajánlata. | KEZDŐLAP Tartalomjegyzék | 36. számú melléklet A vasfegyelmet követelő 619.261. számú parancs. »

35. számú melléklet
Az öttagú hadügyi népbiztosság parancsa

„Átvettük a forradalmi vörös hadsereg szervezését és vezetését. Feladatunknak minden poklon, akadályon keresztül meg akarunk és meg fogunk felelni.

„Rendet, fegyelmet, engedelmességet követelünk a vörös hadsereg minden katonájától! Akarjuk, hogy a vörös hadsereg – a proletáriátus osztályhadserege – hatalmas, roppant pörölye legyen a proletáruralomnak. Aki a vörös hadsereg egysége, rendje, fegyelme ellen emeli kezét, az árulója a tanácsköztársaságnak, bitang árulója nemzetközi proletárforradalom ügyének.

„Meghódítottuk a hatalmat. A munkás, paraszt és fölmíves szegényeké a föld, bánya a ház. A vörös katona kötelessége megvédeni a proletáruralmat. A mi parancsunk nem imperialista rablás mészárszékére küld benneteket. Nem a tőkések kizsákmányoló rendjét véditek. A mi parancsunk csak a proletárforradalom céljait szolgálja s minden parancsunk a nemzetközi proletáriátus parancsa.

„A felelősség a mienk. A munkások és földmíves szegények tanácsai országos kongresszusa előtt mi számolunk minden cselekedetünkért, parancsunkért. A rendbontókra, árulókra, akik a burzsoázia és a leselkedő imperializmus ügyét szolgálják, kíméletlenül sújtunk le.

„Megparancsoljuk tehát, hogy a vörös hadsereg minden katonája fegyelemben, rendben kövesse minden intézkedésünket, rendeletünket.”

A 7806/eln. 6. számú rendelet

„Minden tényleges állományú volt katonai havidíjas, minden tényleges állományú volt rangosztályba nem soroló havidíjas és minden tényleges állományú volt hivatásos altiszt köteles a vörös hadseregbe való belépésre jelentkezni.[1]

„Jelentkezésre kötelezve nincsenek: 1. A nyugállományban vagy a rendelkezési állományban levők. 2. Azok, akik a vörös hadseregben már szolgálnak. 3. Azok, akik a hadügyi népbiztosságnál, a katonai kerületi parancsnokságoknál, a póttesteknél, katonai intézeteknél, katonai hatóságoknál vagy különleges egyéb beosztásokban jelenleg is szolgálatot teljesítenek, addig, amíg ezekben a beosztásaikban meghagyatnak. 4. A kórházi ápolásban levők felgyógyulásukig; a betegség címén szabadságoltak szabadságuk leteltéig. 5. Akik a megszállott területen vannak.

„Mindazok a jelentkezésre kötelezettek, akik ennek a parancsnak f. év ápr. 15-ig eleget nem tesznek, a forradalmi törvényszék elé fognak állíttatni.

„A jelentkezettek beosztását külön rendelkezések fogják szabályozni.”

> [1] Tehát nem belépni, csak a „belépésre jelentkezni”, hogy a nekik nem tetsző elemek fel- vagy fel nem vétele tekintetében teljesen szabadkezük maradjon.

« 34. számú melléklet Smuts tábornok ajánlata. | KEZDŐLAP Tartalomjegyzék | 36. számú melléklet A vasfegyelmet követelő 619.261. számú parancs. »