« Maniu Gyula vádaskodása. | KEZDŐLAP Tartalomjegyzék | Az április 14-i román helyzetjelentés. »

Április 10-i román helyzetjelentés.

Április 10-én a román hadműveleti iroda 230. szám alatt a következő helyzetjelentést adta ki:

„1. Északi front. A szovjet jelentés hírül adja, hogy az ukrán bolsevista csapatok április 6-án elfoglalták Odesszát. A mi csapataink helyzete változatlan.

„2. Nyugati front. Az ellenséges 6. és 7. tüzérosztály a Dealul Petrist lőtte. Az egész fronton puskatűz és járőrök támadása, amelyek visszaverettek.

„A 2. vadászhadosztály körletében a Brádtól észak-nyugatra fekvő körletben az ellenség 3 oszloppal támadt a Dealul mare 352. magassági pont, Halmágycsúcs és Prevaleni irányában. A mi csapataink helyzete változatlan.”

A 266. számú április 11-i helyzetjelentés szerint az ellenséges csapatok folytatták a Dnjester jobb partjára való átkelést. A román csapatok helyzete nem változott.

A nyugati fronton mindenütt puskatűz és járőrök támadása, melyek azonban visszaverettek. Egy ellenséges páncélvonat Csucsa vasútállomáshoz közeledett. Az ellenséges tűzérség a 2. vadászhadosztály állásait két helyen lőtte.

A román csapatok helyzete változatlan. Az 1. vadászhadosztály Déva–Piski–Oratie körletében összpontosult. Az erdélyi 15. és 16. hadosztály az erdélyi csapatok parancsnokságának parancsnoksága alá lépett.

Április 13-án a vörös hadvezetőség arról értesült, hogy az arcvonalban levő katonaságot román királyi csapatok váltják fel és azok francia erősítéseket is várnak.

„A 6. hadosztálynál – így szól tovább a jelentés – a halmágycsúcsi csoport katonáinak hangulata és fegyelme az igen hiányos felszerelés miatt sokat szenved és dacára felváltásuknak, a ruházat hiánya az alig megszilárdult fegyelmet aláássa.”

„A franciák – fejezi be jelentését az erdélyi katonai kerületi parancsnokság – Arad városát folyó hó 13-án este 8 órától kezdve hadműveleti területnek tekintik és rendelkeztek, hogy a pénzintézetekben levő pénzkészleteket szállíttassák át. Megbízható hír szerint a francia katonák magasabb illetményeket kértek, kérésüket azonban a kormány elutasította. Erre az aradi vagyonos emberek – például báró Neumann – kötelezték magukat az egész francia helyőrség összes költségeit egy évre rendelkezésükre bocsátani.”

Április 14-én a soborsini vasúti személyzet bemondása szerint Piskin körülbelül 18 vonat román katona rakodott ki, s onnan gyalog Nagyhalmágyra folyatják útjukat.

« Maniu Gyula vádaskodása. | KEZDŐLAP Tartalomjegyzék | Az április 14-i román helyzetjelentés. »