« 5. Kiképzés. | KEZDŐLAP Tartalomjegyzék | 7. A hadviselés módja. »

6. Katonai szellem ápolása, fegyelem, igazságszolgálatás; kitüntetések; katonai ellátás.

Katonai szellem és fegyelem tekintetében Franciaország ellenfeleinek seregei általában véve most magasabb fokon állottak mint az előző időszakban. Franciaországban a sereg ennek az időszaknak a kezdetén a beállott változás folytán az elvadultságnak és fegyelmezetlenségnek képét mutatta, mely gyakran egészen a nyilt lázadásig, előljárók meggyilkolásáig és azoknak hazaárulókká való kihireszteléséig fokozódott; a fegyelem majdnem teljesen megszűnt és azt csak egyes erélyesebb parancsnokok tudták újból helyreállítani. Rendezettebb viszonyok bekövetkezésével e tekintetében is folytonos javulás állott be, úgy hogy a francia seregben már kevéssel a forradalmi háborúk után jó szellem, elég jó rend és kitünő fegyelem uralkodott.

A kor humánusabb felfogásának megfelelően a katonai igazságszolgáltatást is enyhébb módon kezelték.

A forradalom alatt Franciaországban valamennyi érdemrendet, kitüntetést és egyéb jutalmazást beszüntettek. Az első forradalmi háborúkban a francia katonáknak a nemzeti konvent megelégedésének nyilvánításával kellett beérniök, mely adott esetben annak írásbeli bizonyításából állott, hogy az illető a haza körül érdemeket szerzett. A későbbi forradalmi háborúkban azonban úgy látszik már nem érték be a jutalmazásnak ezzel a nemével. Napoleon mint konzul az érdemeseket díszkarddal ajándékozta meg és 1802-ben a becsületrendet alapította.

A többi államok seregeiben az eddigi érdemrendekhez és kitüntetési jelvényekhez járultak még: a legénység részére arany és ezüst érmek, melyek részben nyugdíjösszegekkel is voltak összekötve. Azonkívül az egyes háborúkban résztvetteknek emlékérmet adtak ki: ilyenek voltak: a vaskorona, az 1813–1815. évi emlékérem, ágyúkereszt stb.

A szolgálatképtelenné vált katonák ellátása általában a korábbi módozatok szerint történt, igaz hogy csak szűkremért nyugdíjak útján és a rokkantak házába történt felvétel által. Franciaorszában ama asszonyok és gyermekek számára, akiknek férjeit, illetve apáit hadiszolgálatra behívták, állami segélyt rendszeresítettek. A katonák özvegyei csak ritkán húztak nyugdíjat.

« 5. Kiképzés. | KEZDŐLAP Tartalomjegyzék | 7. A hadviselés módja. »