« e) A mellékhadiszínhelyek főbb eseményei. | KEZDŐLAP Tartalomjegyzék | 5) Az 1695. évi hadjárat. »

Megjegyzések. Elmélkedések.

A gyakori nagyvezír-változások félreismerhetetlen bizonyítékai voltak ama nagy válságnak, amelyben Törökország az utóbbi időben nyakig benne volt és Ali pasa, a legújabb nagyvezír nem volt az az ember, aki Törökország ügyét a nagy kátyúból kizökkenthette volna. Az általa elrendelt előzetes hadműveletek Titel elfoglalása céljából, valamint az általa személyesen vezetett péterváradi ostrom oly nagyfokú erőtlenséget mutat, hogy ily módon nemcsak döntő, de még kézzelfogható eredményt sem lehetett elérni. Pedig neki Pétervárad előtt, az öreg Caprara meglehetősen passzív magatartása mellett, aránylag könnyű volt a dolga. Az egyedüli, amiben a törökök a péterváradi ostrom alkalmával elismerésre méltó dolgot műveltek, a szinte hihetetlen gyorsasággal végzett elsáncolás volt, mely tevékenységben egyébként a törökök az utolsó néhány év óta szinte utólérhetetlenekké váltak.

A főhadműveleteknek mindkét részről későn történt megindítása és azoknak feltűnő lanyhán történt vezetése és lefolytatása újból a két szembenálló fél nagyfokú kimerültségéről tesz félreismerhetetlen tanúbizonyságot. Ily körülmények között az összes ezévi hadműveletek alig mutatnak fel oly érdekes és tanulságos jelenségeket, amelyeket érdemes volna alaposabb megbeszélés tárgyává tenni. Ennek megfelelően természetesen az ezévi hadműveletek által elért eredmények is oly meddők maradtak, hogy azokról még beszélni is alig érdemes.

« e) A mellékhadiszínhelyek főbb eseményei. | KEZDŐLAP Tartalomjegyzék | 5) Az 1695. évi hadjárat. »