« 57. sz. melléklet. Kratochwil tábornok jelentése a szatmári eseményekről. | KEZDŐLAP Tartalomjegyzék | 59. sz. melléklet Kémjelentések. »

58. sz. melléklet
Pap Béla politikai megbízott telefonjelentése.

Ellenség Nagydobosra, Mátészalkáról a vasútvonal mentén bevonult. Nagydobosra, ilyenformán elvágta a Mátészalka–Vásárosnamény vonalat.

Saját csapat: székely különítmény balszárnyról jobbszárny felé: 21. ezerd, kettőzászlóalja Vásárosnamény–Vittka (előbbitől 4 km-re délre), Nagydobos mögött 12. árkászszázad. Parasznya községnél egy huszárszázad és az 1/II. székely zászlóalj fele. Ettől délre 1. székely csoport Jármi–Hodász–Nyírcsászári vonalban. Ettől délre 21. székely csoport Nyírcsászári–Nyírvasvári–Pilis és Piricse vonalban. 21. dandár Nyírbátor. 1. dandárcsoport Vaján. Hadosztályparancsnokság Nyírbakta. 21. ezredparancsnokság Vásárosnamény. 21/III. zászlóalj Hodászra irányítva. Hadosztály sürgősen igényel 3–4 repülőgépet és erősítéseket.

Politikai helyet: A direktóriumok az egyes helységekből a megszállás előtt 8–10 nappal előbb megszöktek. A front mögött lévő helységekben ebből kifolyólag a legnagyobb rendetlenség és fejetlenség uralkodik. Helyüket a régi közigazgatás emberei foglalják el. Ezek ellenforradalmár intézkedéseket tesznek. A front mögötti részeken agitátorok és a vármegyei dzsentrik rémhíreket terjesztenek. Pl.: A kormány megbukott, Budapesten utcai harcok, a köztársaság elnöke Lovászi.

Nagypénteken Nagykárolyban ellenforradalmi puccsot akadályoztam meg. Ott a régi közigazgatás emberei, miután a direktórium megszökött, leszerelték a vörösőrséget és megalakították a polgári őrséget. Ezeket leszereltem és az összes fegyvereket elkoboztam. Ehhez karhatalmat 21. ezred adta. Kérem intézkedni, hogy a mi csapataink visszavonulása esetén az egyes direktóriumok a legutolsó percig a helyükön maradjanak, nehogy a régi rezsim emberei vegyék át a hatalmat, mert az a lakosságot nagyban a mai kormány ellen befolyásolja. Azon kívül a kormányzás nélkül maradt községekben a rablások és fosztogatások természetszerűleg következnek be. A front mögötti falvak és városok mindig a csapatoktól kérnek karhatalmat és ezzel megakadályozzák a hadműveletek rendes lefolyását.

1. székely csoport tisztikarának ¾ része ellenforradalmár, kérem oda Nagy Vilmos vagy Domján elvtársak vezetésével vizsgálóbizottságot kiküldeni.

21. székely gyalogezred teljesen megbízható csapat. 4. sz. csoport parancsnoka Gombos volt alezredes megbízható parancsnok.

« 57. sz. melléklet. Kratochwil tábornok jelentése a szatmári eseményekről. | KEZDŐLAP Tartalomjegyzék | 59. sz. melléklet Kémjelentések. »