« 63. sz. melléklet. Az 1919. ápr. 25-i munkás- és katonatanácsi ülésen elhangzott beszédek főbb részletei. | KEZDŐLAP Tartalomjegyzék | 65. sz. melléklet. a) A hadügyi népbizottság 1919. ápr. 27-i intézkedése. »

64. sz. melléklet.
A Keleti hadsereg parancsnokság 1919. ápr. 26-i intézkedései.

a) A 4. hadosztály parancsnokságnak: A hadosztály parancsnokság Karcagtól keletre a Hortobágy-csatorna nyugati partján egy kettő zlj., 2 üteg és 1 páncélvonatból, valamint harcképes lovasokból összeállított különítményt ama feladattal bízzon meg, hogy az ellenség előnyomulását Püspökladányból Karcagra akadályozza meg. A hadosztálynak alárendelt többi csapat Kisújszálláson összpontosítandó, ott rendezendő és mihelyt egy rendezett egység (zlj., üteg) együtt van, vasúton Szolnokra irányítandó, hol az egyes szállítmányok a további parancsokat a hadsereg parancsnokságtól veszik. A hadosztály parancsnokság, mihelyt Karcagon a különítmény összeállítatott és a fölött egy külön parancsnok a parancsnokságot átvette, Kisújszállásra menjen.

A 6. hadosztály a Berettyó mögé vonul vissza és balszárnyával biztosítja a pusztaecsegi vasúti állomást (félúton Kisújszállás és Dévaványa között).

A 4. hadosztálytól egy vezérkari közeg, lehetőleg az első szállítmánnyal Kisújszállásról Szolnokra irányítandó. (Keleti hads. parság 426/10. hdm. 1919. szám.)

b) A 6. hadosztály parancsnokságnak: A 4. hadosztály-csoport egy harcképes egységgel a Hortobágy-csatornát Püspökladány és Karcag között megszállja. Ennek feladata az ellenség előnyomulását Karcag irányában megakadályozni. Többi csapatai Kisújszálláson gyülekeznek és onnan vasúton elirányíttatnak.

A 6. hadosztály feladata a Kőrös, illetőleg Berettyó (északI. jobb partját a Tisza és a Pusztaecsegi vasúti állomás között megfigyelni és az ellenség előnyomulását főképpen Mezőtúr–Túrkeve irányában megakadályozni. Felderítés az ellenség felé páncélvonatok útján intenzive végrehajtandó.

Feladata végrehajtása céljából a hadosztály zöme Mezőtúr–Túrkeve területén egyesítendő, míg Kunszentmártontól közvetlenül északra csak egy erősebb különítmény (1 zlj., 1 üteg stb.) hagyandó. Hadosztály parancsnokság Pusztatenyő.

A hadosztálynak mind ama részei, melyek nem közvetlenül a harcot szolgálják, vasúton Szolnokra irányítandók.

c) Az új csoportosítás folytán kiürítendő terület anyagi kiürítését a legnagyobb eréllyel kell végrehajtani. Nagyszámú vágómarha visszaszállítására különös súly fektetendő. (423/3. hdm.)

d) Egyidejűleg a székely különítmény-parancsnokságnak meghagyatott, hogy csapatait Tokaj–Szerencs környékén gyülekeztesse. Különítmény parancsnokság Rakamazon. Az 1. hadosztály parancsnoksággal az összeköttetés fenntartandó. (426/5. hdm.)

e) 426/3. hdm. szám. Szolnok, 1919. évi ápr. hó 26. A hadsereg parancsnokság a keleti hadsereg csapatait a csapatok zömének használhatatlansága miatt kénytelen a Tisza nyugati oldalára visszavonni. Ennek a visszavonásnak célja a kötelékek rendezése, a csapatok fegyelmezése és így teljes harcképes állapotba való helyezése, továbbá kiképzése és begyakorlása, valamint a felszerelés kiegészítése. Az így kiképzett haderő későbbi támadólagos előnyomulása számára a Tiszától keltre Szolnoknál és Tokajnál támadó, Tiszafürednél egy védő hídfő megszállva marad.

Fenti parancs végrehajtására a következőket rendelem:

1. A 6. hadosztály parancsnokság az összes neki alárendelt parancsnokságokkal, csapatokkal stb. zömével Kecskemét–Nagykőrös területén összpontosíttatik és megfigyeli a Tiszát Csongrádtól kizárólag Tiszavezsenyig (a szolnoki Tisza-hídfő déli szegélyéig) bezárólag.

2. A 4. ho. parságnak az összes Dunántúlról beérkezett és eme parancsban külön nem említett parancsnokságok és csapatok rendeltetnek alá. Az így megalakult ho. zöme Újszász–Jászladány–Tápiószele területén összpontosíttatik és megfigyeli a Tiszát: Tiszapüspökitől bezárólag (a szolnoki Tisza-hídfő északi szegélyétől) a kiskörei vasúti hídig bezárólag. A kiskörei vasúti hídhoz közvetlen hídbiztosítás küldendő, a sínek a hídtól kellő távolságban felszedendők, a híd maga robbantásra előkészítendő.

3. A budapesti és nemzetközi csapatok, a bihari gárda, valamint a Szolnokon levő 68-as dandár-csoport nem harcképes csapatai Árky elvtárs parsága alatt (politikai megbízott egyelőre Szamuelly Tibor népbiztos elvtárs) Cegléd–Alberti területén összpontosíttatnak; ennek a csoportnak a neve: „Árky-csoport.”

4. A székely különítmény parsága, csapatai, intézetei stb. Kaál-Kápolna, Füzesabony területén összpontosítandók.

5. A szolnoki hídfő-parancsnokság (parancsnok Kubinyi elvtárs) külön intézkedés szerint megszállja és kiépíti a szolnoki hídfőt. Ennek a parságnak egyelőre alárendeltetnek a III/18., V/1. vadász-zászlóaljak és az aszódi vörös század.

6. Sárói-csoport egyelőre a rendelkezésre álló csapataival a tiszafüredi hídfőt megszállja; Tisza megfigyelése a 4. ho. szakaszától északra Tiszakesziig kizárólag; parancsnokság Tiszafüred.

7. A rakamazi hídfőt az 1. ho. parság a ho. zömével megszállja. Oda irányíttatik a IV/32-es zászlóalj is. Tisza megfigyelés a Sárói-csoport szakaszától északra Csapig kizárólag.

8. A Hünb. felkéretik a Csongrádtól délre levő Tisza megfigyelő szakaszt a 2. ho.-hoz utalni.

9. A 6. ho. a jobbszárnyon az összeköttetést a 2. ho. csapataival (parancsnokság székhelye Kecskemét), az 1. ho. ugyanúgy balszárnyán az 5. ho. csapataival (parság székhelye Miskolc) veszi fel.

10. A visszavonulás foganatosítására részben külön rendeletek már az egyes hadosztályoknak kiadattak és fokozatosan kiadatnak.

11. A hadsereg parancsnokság a csapatok zömének a Tiszán való átkelése után Szolnokról Gödöllőre teszi át székhelyét.

12. Kiadatik: 1., 2., 4., 5., 6. ho- parság, székely különítmény, erd. kat. parság és tudomásul a Hünb. 5. osztályának

f) 426/55. hdm. szám. Szolnok, 1919. évi ápr. hó 26-án. A hadsereg új csoportosítása következményeként az anyagi ellátás további lebonyolítására vonatkozólag következőképpen intézkedem:

A 6. hadosztály, budapesti csoport és szolnoki hídfő részére Ceglédet, a 4. ho. részére Újszászt, az 1. hadosztály, debreceni kerület és székely különítmény részére Kaál Kápolnát állapítom meg utánpótlási állomások gyanánt.

Az utánpótlásra vonatkozólag az igénylések továbbra is a hadsereg parancsnoksághoz intézendők. Az anyagokat a hadügyi népbiztosság fogja a felvételező állomásokra kitolni és a hadsereg parancsnokság kiutalása után azok ott felvételezhetők.

Ezen parancsot veszik az 1., 4. és 6. ho., a székely különítmény, a debreceni kat. ker. és a szolnoki hídfő parancsnokság és mint jelentést, a hadügyi népbizottság 62. osztályra. Stromfeld vezérkari főnök.

g) 426/20. hdm. szám. 1. A szolnoki támadólagos Tisza-hídfő a következő vonalban építendő ki: Tisza Somsich majortól ny-ra, általában a Török Szt. Miklós–Tiszaföldvár országút vonalában a 93. trigonométerig, aztán északi irányban a Tiszáig Tiszaszajoltól 1000 lépésre keletre. 2. A hídfő parancsnokául Kubinyi (volt alezredes) elvtársat nevezem ki. Melléje a megfelelő törzsszemélyzet beosztatott. 3. Rendelkezésre állnak egyelőre a III/18. zászlóalj, V/1. vadász-zászlóalj és az aszódi vörös század. 4. A hídfőparancsnok a hadsereg vezérkari főnöke által tájékoztatott. A direktóriumnak a földmunkások kirendelésére vonatkozó rendelet átadatott. 5. Ezen rendelet egyelőre közzé sem teendő.

« 63. sz. melléklet. Az 1919. ápr. 25-i munkás- és katonatanácsi ülésen elhangzott beszédek főbb részletei. | KEZDŐLAP Tartalomjegyzék | 65. sz. melléklet. a) A hadügyi népbizottság 1919. ápr. 27-i intézkedése. »