« g) A nyárvégi erdélyi események. | KEZDŐLAP Tartalomjegyzék | i) Bussy-Rabutin Déva felmentését célzó hadművelete. »

h) A nagyszebeni ütközet 1704. szeptember 11-én.

Szeptember elején Thoroczkay és Pekry közös vállalat végrehajtását határozták el Nagyszeben ellen. A terv abból állott, hogy mindenekelőtt Pekry támadja meg Nagyszebent északról, hogy onnan Rabutint kicsalja, mire Thoroczkay nyugatról ront rá a jelentékenyen meggyöngített védőrségre s ha lehet, Szebent is elfoglalja. Ámde a vállalat balul ütött ki. Rabutin, Pekry közeledéséről hírt vevén, szeptember 7-én lovasságával kitört a várból, azonban Pekry, még mielőtt a tábornaggyal összeütközött volna, úgy eltűnt, hogy a császáriak nyomára se akadtak. Igy tehát Rabutin, aki eleddig Thoroczkay közeledéséről mit sem tudott, szeptember 10-én ismét visszatért lovashadával a vár falai közé. Csak most, szeptember 11-én jelent meg Thoroczkay 400–500 emberből álló elővéde a Czibin folyó balpartján a vár külső erődei előtt s onnan az ott legelésző marhákat magával vitte, átadván a küzdőteret a 6000 lovasból álló főcsapatnak. Rabutin a megtámadt arcvonal védelmére gyalogságát utasítván, 3 lovas ezredével kitört és váratlanúl megtámadta Thoroczkaynak harchoz még ki nem fejlődött csapatját, mely a támadás elől kitért és visszavonult ugyan, de kénytelen volt, egy az utat keresztező széles, mocsaras árok előtt megállani. Időközben a szebeni helyőrség többi csapatainak legnagyobb része is követte a tábornagyot, aki azután egyesített hadával megtámadta és körülfogta a nehéz helyzetbe került Thoroczkayt s hadának egy részét a mocsárba szorította, másik részét levágta, vagy foglyúl ejtette, a fejetlenül és vadúl visszavonúló részt pedig rosszúl táplált és erőtlen lovasaival csak rövid távolságra üldözhette. Az ütközetben Thoroczkay maga is megsebesült s azonkivül 800 embere elesett. 56 pedig foglyúl esett. A sebesült kurucok száma és a császáriak vesztesége ismeretlen; utóbbi állítólag nem volt valami számottevő. Azonkivül 4 pár dob és 20 lobogó esett a győztesek kezébe.[1]

> [1] Rabutin jelentése, bécsi Kriegsarchiv, Feldakten. Ungarn. 1704. – 13. – 2. – Erdélyi működését a tábornagy emlékirataiban örökítette meg Mémories sur les campagnes faites en Hongrie au service, d l' empereur par le comte de Bussy-Rabutin. – Feldzüge … (Ratzenhofer id. m. 202.). – Cserey id. m. 329. – Kolinovics id. m. 1704., 49. – Archivum Rákócziánum, II. soroz. I., 548.

« g) A nyárvégi erdélyi események. | KEZDŐLAP Tartalomjegyzék | i) Bussy-Rabutin Déva felmentését célzó hadművelete. »