« 65. sz. melléklet. b) A 2. hadosztály parancsnokság ápr. 27-i intézkedése. | KEZDŐLAP Tartalomjegyzék | 66. sz. melléklet. A székelyek fegyverletételére vonatkozó jegyzőkönyv. »

65. sz. melléklet.
c) A 4. hadosztály parancsnokság ápr. 27-i intézkedése.

A 4. hadosztály parancsnokság hasonló célú intézkedése következőleg hangzott:

Állomáshely, 1919. május 1. 1. A kel. hadsereg parancsnokság rendeletére a 4. hadosztály a Tisza megfigyelését a Kisköre (bezárólag) és Tiszapüspöki közti szakaszban átveszi.

2. E célra az I/20. zászlóalj még ma szekereken egy századot és egy fél géppuskás századot Jászkíséren, Pélyen át Kiskörére küld. A II/13. zászlóalj 1–1 rajt (legalább 8 fő) szintén szekereken küld a Tisza Bő cs. (Nagykörütől délre) és a Szóró csárdához.

3. Minden megfigyelő osztag a kiküldetés helyén a helybeli direktóriummal 4–4 embernek azonnali lovasítása miatt érintkezésbe lépjen.

4. A megfigyelő osztagok a Tisza nyugati partján helyezkednek el. Feladatuk: a) a Tiszának éjjel-nappal való állandó megfigyelése. Kötelességük az ellenségnek minden átkelési szándékát azonnal észrevenni, azt azonnal a hadosztály parancsnokságnak jelenteni és szomszédjuknak tudtul adni. A tiszamenti gátőrök s a közöttük valószínűleg meglevő telefonvonal a biztosítás s összeköttetésre felhasználandók. b) A Kiskörére kikülönített szakaszba robbanásokhoz értő legénység osztandó be. Ezen szakasz a kiskörei Tisza hidat a vasutas személyzet bevonásával előkészíti, minden esetre azonban a faépítményt és síneket azonnal lehordja. A síneket lehetőleg nagy kiterjedésben kézigránátokkal felrobbantja, úgy hogy a híd egyes emberek által se legyen átjárható. Ezen feladat végrehajtására egy szakképzett volt tiszt küldendő, ki annak megtörténtét telefonon jelentse. A kiskörei munkás direktórium erről értesítendő. c) Minden csónak, komp s egyéb áthajózási eszköz a Tisza nyugati partján gyűjtendő össze s ott őrizendő. d) A megfigyelő országok egymásközt távbeszélőn s lovasokkal összeköttetést tartanak. A kiskörei különítmény az összekötést a Sárói-Szabó-csoporttal Szóró csárdánál a szolnoki hídfőparancsnoksággal keresi.

5. Élelmezés: Minden különítmény saját magát élelmezi, minden készpénzben fizetendő.

6. Helyzetjelentések: Mindennemű ellenséges áthajózási kísérlet, csoportosulás stb. azonnal jelentendő. Egyébként a helyzetjelentések naponta de. és du. 2 és 8 órakor a hadosztály parancsnokságnak telefonon leadandók.

7. Kiadom: a 13/II. és 20/IV. zászlóaljnak és a 19. dandárcsoportnak. (4. ho. parancsnokság 430/2. hdm. szám.)

« 65. sz. melléklet. b) A 2. hadosztály parancsnokság ápr. 27-i intézkedése. | KEZDŐLAP Tartalomjegyzék | 66. sz. melléklet. A székelyek fegyverletételére vonatkozó jegyzőkönyv. »