« Megjegyzések. | KEZDŐLAP Tartalomjegyzék | Megjegyzések. »

Április 29.

Ápr. 29-én de. 9 órakor a keleti hadsereg parancsnoksága 429/1. hdm. sz. alatt a következő helyzetjelentést adta ki:

2. hadosztály helyzete változatlan. A Tiszán túl Mindszent, Szentes hídfőszerűen megszállva.

6. hadosztály csapatainak visszavonása a Tisza nyugati partjára, biztosítással Öcsöd, Szarvas, Mezőtúr, Túrkeve vonalában folyamatban. Hadosztályparancsnokság Szolnok.

4. hadosztály. A 46. ezredcsoport 2. százada és 2 ütege Kisújszállás keleti szegélyét megszállotta. Ennek fedezete alatt a visszavonulás tervszerűen hajtatik végre.

A székely különítmény 1. és 12. ezredének részei Füzesabonyban, a 32., 21., 24. ezr. Részei és tüzérségei Kaálkápolnán gyülekeznek.

Békésre 1 román határőrezred vonult be. Legénység hangulata emelkedett, csupa 20–40 éves katona. Felszerelésük a többi román katonának felszereléséhez viszonyítva jó.

Karcag és Hódmezővásárhely még nincsen megszállva.

A 76. francia hadosztály 210., 157. és 174. gy.-ezredeinek Szegedtől északnyugatra állásban léte megerősítést nyert. A románoknál állítólag több angol lovas hadosztály is van.[1]

Ennek a jelentésnek a székelyekre vonatkozó részét Siegler volt vezérkari őrnagynak Füzesabonyból de. 9 órakor leadott következő jelentése egészíti ki:

„1. székely ezred és 12. ezred részei Füzesabonyban, 32., 21., 24. ezr. részei és tüzérség Kaálkápolnán. Csapatok nem harcképesek. Felszerelés stb. kell. Pénz nincs. A hadosztályparancsnokságról nincs hír. Ha a törzs be nem érkezik, egy új törzs kirendelését kérem.”

A keleti hadsereg parancsnokság ápr. 29. este 6 órai 429/4. számú helyzetjelentése, illetve a hadügyi népbiztosság ápr. 30. reggel 8 órai összefoglaló helyzetjelentése a 29-i eseményekről a következőket mondja:

1. hadosztály védőszakasza: Az ellenség 2–3 zászlóaljjal Rakamazra és erősebb lovassággal Nagyfalu és Tiszalökre bevonult. Tiszadob és Tiszadada között állítólag átkelni szándékozik. Az ápr. 28-i éj folyamán csapataink Rakamaz területéről a Tisza jobb partjára jöttek át. A két Tisza híd védelmére 700 puska és 2 üteg Tokaj és Kistokajnál állíttatott fel, 1 század Tardosra (a Tisza jobb partján Tiszalökkel szemben) rendeltetett, de a legénység vonakodik elindulni. Csapataink fegyelme rohamosan hanyatlik. Az állomány csekély, zászlóaljanként átlag 100 puska; az emberek egy része beteg, nagy része önkényűleg eltávozott. A rakamazi harcoknál legtöbben csekély ellenséges erők elől megszöktek és bár az ellenség tüzérségi tűz is csak szórványos volt, a politikai megbízottak és parancsnokok minden erőlködése eredménytelen maradt. Ma pedig a hidak közvetlen védelmét, dacára a legkedvezőbb viszonyoknak, nem akarják vállalni. Dicséretre méltó kivétel a helyét mindenkor megálló és megbízhatóan engedelmes három üteg. A hadosztályparancsnokság véleménye, hogy ezen csapatokkal még a Tisza vonala sem tartható. (1. ho. 429/7. hdm.)

Sárói Szabó csoport: Változatlan.

4. hadosztály védőszakasza: Kisújszállásnál levő csapatai a románok déli és keleti irányból végrehajtott koncentrikus támadása folytán visszavonulni kényszerültek. Hadosztályparancsnokság Újszászon van.

6. hadosztály védőszakasza: Ellenség Mezőtúrt megszállotta és a Homoki vasúti állomástól (Tiszaföldvártól 4 km-re d-re) délre 2 km-re jeleztetett, sőt állítólag már Tiszaföldvárt is elérte. Saját vadászok a martfúi (Tiszaföldvártól északnyugatra) országúton visszavonulóban. Eltolás a Tiszától ny.-ra folyamatban. Hadosztályparancsnokság Nagykőrösön.

2. hadosztály védőszakasza: Kunszentmárton megszállva. Csongrádi híd védelmére 8 gp. felállítva. Szentestől a románok 29-én 13 km-re állottak. Hódmezővásárhely szerbek és franciák által megszállva.

Különös események: A Kiskunfélegyházán átvonuló budapesti terror csapatok életveszélyes fenyegetések között raboltak. (2. ho. 429/21. hdm. sz.)

Este 7 órakor a hadsereg parancsnokság a következő előterjesztést tette a hadügyi népbiztosságnak:

A f. hó 29-ére virradó éjjel a hadsereg parancsnokság kényszerítve volt a Körös és Hortobágy csatorna vonalának a feladását és a Tisza bal partjának a kiürítését elrendelni. Ezen elhatározásra részben a románok támadása, részben az egyik parancsnok helytelen és valótlan jelentése (amint az eddig megállapítható volt) adott okot. A csapatok magatartása kielégítő volt. Ezen intézkedés folytán az ellenséggel való érintkezés fenntartására kirendelt erőkön kívül csakis a szolnoki támadó hídfő és a tiszafüredi védőhídfő van a Tisza keleti partján saját birtokban.

A következő időre a hadsereg parancsnokságnak az a terve, hogy a hadsereget támadólagos hadjáratra előkészítse. Ezen előkészület 2 résztől áll: 1. A meglévő csapatok fegyelmezése, kiképzése, kiegészítése és felszerelése. 2. A hadsereg részére a Tisza nyugati (biztosan „keletit” akart mondani) partján a nagy hadműveleti tervnek megfelelően a szolnoki hídfő biztosítása, hogy a támadólagos hadműveletek megkezdhetők legyenek. Ezen hídfő megtartását a hadsereg parancsnokság igen fontosnak tartja, mert csak ezáltal látja biztosítottnak a hadseregnek a Tiszán túl való kibontakozását.

Egy oly nehéz feladat megoldása, mint a Tisza forszírozása rövid idő alatt, még mindig nem teljes értékű hadsereggel, oly feladat, melytől a hadsereget meg kell kímélni. Ezért a hadsereg parancsnokság igyekszik a szolnoki hídfőt minden körülmények között tartani. Természetes, hogy a hadsereg parancsnokság mindent megtesz, hogy a hídfőben álló csapatok esetleges visszaverésénél emberben és anyagban lehetőleg minél kevesebb veszteség álljon be. Ezen 2. pont egyúttal, jelentést képez a hadügyi népbiztosságnak 428/33–5. számú rendeletére.

Ad 1. A hadsereg parancsnokság a támadó hadműveletre a hadseregen belül a következő alakulásokat akarja felállítani:

a) A 6. hadosztály áll a 46. és 101. dandárokból; mindegyik 2–2 három zászlóaljból álló gyalogezredből alakul. Ezen kívül 2 lovas századból és legalább 4 ütegből (1 hegyi ágyús, 1 tábori ágyús, 1 táb. tarack, egy két lövegből álló nehéz tarack) álló tüzérezredből. Azonkívül ezen hadosztályba tartoznak az 51. és 52. vörösőr zászlóaljak (a nagyváradi vörösőr kerületből visszajöttek) és 1 táb. csendőrszolgálatot teljesítő különítmény.

b) Árky csoport: ebbe a következő csapattestek tartoznának hadosztály kötelékben: Tengerész dandár (6 zlj.), nemzetközi ezred (3 zlj.), budapesti 1. vörös ezred (4 zlj.), bihari gárda (1 zlj.). Összesen 14 zászlóalj. Ehhez megfelelő lovasság és tüzérség beosztása szükséges.

c) A 4. hadostzály alakulna: a 19. ezredből (3 zlj.-jal), a nagykanizsai ezredből (3 zlj., az eddigi 20. és 44. zlj-ak), a 18. ezredből 3 zlj., 2 zlj. 18-as és 1 zlj. eddigi 13-as), III. és V/1. vadászzászlóalj mint ezredcsoport. A hadosztály tüzérség és lovassággal megfelelően kiegészítendő volna.

d) Székely különítmény: Az eddigi jelentések szerint 1 kb. 5–6 zászlóaljból, némi tüzérségből és némi lovasságból álló önálló dandár lesz felállítandó.

e) Az 1. hadosztályparancsnokságnak parancsnoksága alatt a 29. és 32. ezredekből alakult 3–3 zlj., továbbá a csepeli munkás zászlóalj tüzérséggel és lovassággal szintén dandár kötelékben. Ehhez a székely különítmény volna hozzácsatolható.

Ez a 4 hadosztály képezné a támadó hadsereget és elsősorban ezen 4 hadosztály felszerelésére, kiegészítésére és kiképzésére volnának az összes anyagi eszközök és az összes erők fordítandók. A csapatok kiegészítésére csakis és kizárólag szervezett, komoly, megbízható munkások volnának felhasználhatók.

Ad 2. A szolnoki hídfő tartására a 68. gy. ezr. 2 zászlóalja és egy 6 zászlóaljból álló vörösőr dandár volna szükséges. Felváltásukra ezenkívül Budapesten készenlétbe volna tartandó 3 vörösőr zászlóalj.

A tiszafüredi hídfőben, felváltásokat beleszámítva, 3 zászlóalj vörösőr volna szükséges.

A hadsereg parancsnokság ezen tervezetét felterjesztem a hadügyi népbiztosságnak azon kéréssel, hogy véleményét ezen terv felett a hadsereg parancsnoksággal mielőbb közölje. A terv elfogadása esetén a hadsereg vezérkari főnök a részletek megbeszélése végett személyesen fog érintkezésbe lépni a hadügyi népbiztossággal. (Kel. hads. parság 429/10. hdm. sz.).

A nap folyamán kapta a hadsereg parancsnokság a szolnoki hídfő parancsnokság következő jelentését:

429/3. hdm. szám. Szolnok, 1919. ápr. 29-én de. 10 órakor. A hadsereg főparancsnokság utasításai szerint a hídfő parancsnokság többször abba a helyzetbe jut, hogy a helybeli direktóriummal közvetlenül levelezzen. A helyzet, hogy a direktórium mennyiben köteles a hadsereg főparancsnokság katonai érdekekből származó óhajainak eleget tenni, tisztázva nincs.

Amennyiben a hadi helyzet a csapatoknak a hídfővonalba való visszavételét követelné meg, a hídfő parancsnokságnak a direktórium közvetítésére még intenzívebben szüksége lesz.

Kérem a hadsereg parancsnokságot a direktóriumot utasítani, hogy katonai dolgokban (fogatok kiutalása, elszállásolás) a hídfő parancsnokságot legmesszebbmenőleg támogassa és esetleg Szolnok közvetlen veszélyeztetése esetén is hivatalos működését csak akkor szüntesse be, ha erre a hídfő parancsnokság véleménye szerint tovább szükség nincs.

Ezen jelentés megtételére a hídfő parancsnokságot azon körülmény készteti, hogy már harmadik esetben a direktórium a hídfőépítő műszaki közegek számára igényelt és ígért járművek kiutalásában oly pontatlanságról tett tanúságot és a munkára kirendelt polgári lakosság kiállítását (kel. hads. par.-ság 425/16. hdm. szám) látszólag nem ellenőrizte (pl. a 6–800 munkás helyett 100–150 jelent meg), hogy e körülményekből származó hátrányokért a hídfő parancsnokság a felelősséget nem viselheti. Kubinyi s. k. hídfőparancsnok.

A hadsereg parancsnokságnak ebből kifolyó intézkedéseit a 70. sz. melléklet a) és b) pontjai tartalmazzák.

A csapatok kiképzését a hadsereg parancsnokságnak a 70. sz. melléklet c) pontja szerinti intézkedése szabályozta.

Végül e napon adta ki a hadsereg parancsnokság a 70. sz. melléklet d) pontja szerinti hadseregparancsot.

E napon kapta meg a hadsereg parancsnokság a hadügyi népbiztosságnak a 71. sz. mellékletben foglalt, a hírszerző szolgálat szabályozására vonatkozó rendelkezését.

A cseh arcvonalról a hadügyi népbiztosság a nap folyamán a következő jelentéseket vette:

a) A 3. hadosztályparancsnokságtól: Helyzetjelentés Budapest, 1919. ápr. 29. de. 9 óra. Ma de. 6 órakor a csehek a bánrévei szakaszban támadást kezdtek. Méhi elesett. Miután a helyszínen levő parancsnokok a helyzetet tarthatatlannak tartották, a hadosztályparancsnokság jóváhagyta, hogy a bánrévei szakasz összes erői a Rimától délre foglaljanak állást és a Rima vonalat tartsák. Telefonösszeköttetés Bánrévével megszakadt. A putnoki direktórium a fenti parancsnokság jelentését megerősíti. A rendelkezésre álló 2 vörösőr század parancsot kapott, hogy Bánrévére útba induljon és az ottani parancsnokságnak alárendeltetik. A salgótarjáni védőszakasz parancsnokságnak rendelkezésére álló tartalékok menetkészültségbe helyeztettek. A szükséges garnitúrák és mozdonyok biztosíttattak. Szándék: Feledről a hünb. részéről kilátásba helyezett, Putnokról jövő ellentámadással összhangban a Rima völgyben az előnyomuló csehek ellen ellentámadásba átmenni. A váci védőszakaszban Bartóffy 2. zászlóaljának menetkészültség rendeltetett el. A 3. repülőszázad tegnap de. propagandarepülést végzett. Felderítése felhők miatt nem volt lehetséges. Újabb légi felderítés a Rima völgyben elrendeltetett. Az 5. hadosztály részéről hasonló felderítés kívánatos lenne. (3. ho.-parság 74/2. op. szám.)

b) Szakall, az 5. hadosztály parancsnoka ezt jelentette de. 10 órakor:

Reggel 7 óra óta a csehek nagyobb erőkkel támadnak Bánréve felé. Ott levő erőink visszavonulóban. Csehek Bánrévét már megközelítették. Bánrévei védőszakaszunk nem hiszi, hogy a Sajótól északra magát tartani tudja. Kér erősítést.

5. hadosztályparancsnok: 2 ½ századot irányít Miskolcról Putnokra, egyben kérdi, hogy a hadosztály jobbszárnya (Csap környéke) áttörés esetén hová menjen vissza. 5. osztály vezetője tájékoztatta a helyzetről és kilátásba helyezte, hogy erősítést Salgótarjánból és Budapestről fog küldetni.

c) Ugyancsak Szakall jelenti du. 3 óra 45 perckor:

Benyomása szerint a támadás arcvonala előtt általános. Csehek Krasznyikvajdán át is támadtak, de visszaverettek. Hernád-völgyből még nincs jelentés. Legenye Mihályinál 2 zászlóalj támadott, ott levő saját csapat visszament Legenyétől közvetlen északra fekvő magaslatokra. Tartalék S. A. Újhelyről kirendelve; onnan jelentik, hogy Tőketerebes felől nagyobb oszlop előnyomulóban.

Csapi védőszakasz parancsnok nem bízik abban, hogy többszörös túlerővel szemben magát tartani tudja; a helyzetet válságosnak ítéli.

Szakall egyidejűleg utasítást kért, hogy a csapi erők hová vitessenek a továbbiakban és mi történjen S. A. Újhellyel, Miskolc veszélyeztetésére való tekintettel. Páncélvonatok felderítésre Szendrő és Bánrévére (?) kiküldettek.

d) Este 8 óra 30 perckor az 5. hadosztályparancsnokság telefonon a következőket jelentette:

Hegyaljai alszakasz: A csehek Legenyét megkerülték s a Bekecsei hegyet (Csörgő falunál) megszállták. Az ott levő erők visszavonultak. S. A. Újhelyről erők észak felé tolattak és most S. A. Újhely előtt állnak és azt addig tartják, míg a Királyhelmecnél levő erők meg nem érkeznek, mikor is az új (elrendelt) védelmi vonalat (S. A. Újhelytől észak-keletre) veszik fel. 65. dandár Sárospatakra költözött.

A fenti és egyéb jelentések alapján a hadügyi népbiztosság ápr. 30-án reggel 8 órai helyzetjelentésében következőleg foglalja össze a cseh fronton történt 29-i eseményeket:

A magyaróvári védőszakaszban a pozsonyi különítményt vörösőrségi csapatok váltották fel.

3. ho. védőszakasza: A váci védőszakasz előtt, több, eddig még megszállatlan helyen zászlóaljak észleltettek. Salgótarjáni védőszakaszban nyugalom 60. dandár védelmi vonalán a csehek Rimaszéc, Bánréve és Putnokot megszállották. Sajókazától 2–3 km-re vannak. Bánrévén bevagoníroztak s látszólag Feled felé készülnek. Támadó erő cca. 3–5 zászlóalj. Az 1. vad. zászlóalj Fülekre megérkezett. A 60/II. zászlóaljnak nagy veszteségei vannak, köztük több önfeláldozással harcoló tiszt. Az ózdi vasgyárból 400 fő arcvonalba kiküldve.

5. ho. védőszakasza: A szendrői alszakaszban a csehek du. 5 óra 30 perckor Szendrőládot érték el. Támadó erő 4–5 zlj. Feltartóztatásukra Edelényből 2 század és 2 gp. század Borsodra állásba ment. Miskolcról 1 század és ½ gp. század, az 5/10 üteg és a 7. sz. páncélvonat Sajószentpéterre küldetett. A garadnai védőszakaszban csend. Csapi védőszakasz: Csap kiüríttetett; a csapatok előbb Királyhelmec–Leányvár vonalába, majd Sátoraljaújhelyre vonattak vissza. Ápr. 29-én de. 9 órakor Boiré francia alezredestől felszólítás érkezett, hogy csapataink azon tereprészt, melyet északon a Latorca, délen Tuzsér, Mándok, Lónya vonala, keleten és nyugaton a Tisza határol, ürítsék ki. Kiüríttetett.

Ápr. 29-én du. 12 óra 40 perckor a hadügyi népbiztosság a következőket táviratozta a keleti hadsereg parancsnokságnak: Bpest hünb. 2773. 108/29. 12/40. n. kel. hads. parság Szolnok. Egy megbízható hírszerző jelentéséből: Hennoque kassai hadseregcsoport parnoka főhadiszállását 28-án Nagymihályra helyezte át. Ungváron 4 teljes gyalogezred van. Csapateltolások Kassáról kelet felé. A cseheknek eredetileg f. hó 18-án kellett volna támadniok. Ez benzinhiány és a Hernád és Bodrog kiáradása miatt elmaradt. Állítólag autentikus cseh parancs: Miskolc–Hatvan–Pásztói vonal megszállása, Salgótarjánt beleértve. A cseh parancsnokság a románokat felszólította, hogy Rakamazt mindenáron szállják meg. Az új cseh támadás Lasztóc (Legenye) irányából a hírszerző véleménye szerint május 1. és 3. közt fog megindulni.

Ezt du. 5 óra 20 perckor a következő távirat követte:

Bpest, hünb. 2833., 176., 4/29., 5/20. keleti hads. parság Szolnok. Az 5. hadosztály arcvonalán kifejlődésre jutott ellenséges előnyomulásra való tekintettel, amennyiben az 5. hadosztály parancsnokság az ellenség erejére és a saját viszonyokra való tekintettel egy sikeres ellenállás kifejtését az eddigi vonalon kilátástalannak tart, az 5. hadosztály jobb szárnyát 29-éről 30-ára levő éjjel Olaszliszka–Abaújszántó–Sajószentpéter vonalára vonhatja vissza. Ha az 5. hadosztály parancsnokság a jobb szárny visszavonását határozza el, úgy erről a keleti hads. parságot és az 1. hadosztály parancsnokságot értesítse. A jobbszárny visszavonása alkalmával S. A. Újhelytől keletre levő vasúti híd (Bodrog híd) fölbontandó. – Az 5. hadosztálynak a Hernád folyótól keletre levő erői Abaújszántó–Olaszliszka vonalába való beérkezésük után az 1. hadosztály parancsnokságnak rendeltetnek alá. Az 5. hadosztály és 1. hadosztály között ez időponttól kezdve a Hernád völgye képezi a határt. A völgy biztosítása és elzárása az 5. hadosztály feladata. Kapják: 5. ho., kel. hads. parság és 1. ho. parság, (hünb. 429 7. hdm.)

Ebből kifolyólag a hadsereg parancsnokság este 8 órakor az 1. és 5. hadosztályparancsnokságnak a következő intézkedést adta ki:

A csehek Tornaljától délre, Szendrőnél, Krasznyikvajdánál és Lasztócnál támadtak és részben csapatainkat visszaszorították. A Hernádtól keletre fekvő front a keleti hadsereg parancsnokságnak alárendeltetik.

Ennél fogva az 1. hadosztály a saját szakaszán kívül az Olaszliszka–Abaújszántó vonalában a Hernádtól keletre levő saját csapatok feletti parancsnokságot vegye át.

Megállapítandó az 5. hadosztály útján és ápr. 30-án délig jelentendő, milyen csapatok vannak az új szakaszban és miképpen vannak csoportosítva.

A hadosztály parancsnokság Szerencsre tegye át székhelyét.

Kiadom az 1. ho. parságnak intézkedés végett és tudomásul az 5. ho.-nak. (Kel. hads. parság 429/16. hdm.)

Este 8 óra 15 perckor a hadsereg parancsnokság a hadügyi népbiztosság alábbi rendeletét vette:

Hünb. 2803., 102., 4/29., 3/30. Keleti hads. parságnak Szolnok. Az északi arcvonalon beállott helyzet, nevezetesen a csehek határozott támadása Bánréve és Szendrő ellen, valamint az antant felszólítása, hogy Csap környékét ürítsük ki, úgyszintén a délszlávok újabb agresszív magatartása szükségessé teszik, hogy a keleti hadseregtől, a legrövidebb időn belül lehetőleg az egész Békési csoport, valamint a Szolnok–Cegléd–Újszász körül még intakt zászlóaljak és ütegek készenlétbe helyeztessenek elirányítás céljából. Keleti hadsereg parancsnokság ide közölje, hogy 30-án de. 9 óráig mely zászlóaljak és ütegek és mely vasúti állomásokról irányíthatók el, valamint, hogy 30-a és május 1-je folyamán mely csapatok lesznek még elirányíthatók. (Hünb. 429/34.hdm.)

Erre a hadsereg parancsnokság éjjel 11 órakor következőleg válaszolt:

429 34. hdm. számra:

1. Amennyire a hadsereg parancsnokságnak adatok rendelkezésére állanak, a Békési csoport áll; a) Újszászon a 4. hadosztályparancsnokság, 20/IV. és 13/II. zászlóaljak, melyek még harcban nem voltak. B) Tápiószelén: 71/I. már harcban volt, kevésbé használható; 44/II. erős harcban vett részt, demoralizált. c) Rékáson. A 19. dandárcsoport, a 19/I. és 17/I. zászlóaljak, melyek még harcban nem voltak.

2. Cegléden: az 1/IV. zászlóalj, melynek harcra való alkalmazása és fegyelme még nem ismeretes.

3. A hadsereg parancsnokság a leghatározottabban kijelenti, hogy eme csapatoknak a jelen állapotban való eltologatása és bármely helyen való alkalmazása csak a kudarcok fokozatos számát fogja emelni és végeredményben ezen csapatoknak anarchisztikus feloszlásához vezet.

A hadsereg parancsnokságnak elég személyes tapasztalatai vannak ahhoz, hogy intő szavát emelje föl oly egységek alkalmazása ellen, melyek harcászati értéket nem képviselnek. Végül meg kell említeni, hogy a jelenlegi állapotban a csapatok bármely vidéken magatartásukkal többet ártanak a szovjet köztársaságnak, mint az ellenség. (Keleti had. parság 429/17. hdm. sz.)

Az április 29-ére szóló április 30-án kiadott román kommüniké következőleg hangzott:

„A Csap–Munkács vonalától északra működő lovas járőreink összeköttetésbe léptek az Ungvár környékén levő cseh-szlovák járőrökkel. – Április 29-én Taüt tábornok és Botea ezredes különítményei megtörték az ellenség ama ellenállását, melyet az két napon át a Hortobágy csatorna mentén kifejtett, 29-én esete ezek a különítmények elfoglalták Karcagot és Kisújszállást. Zsákmány: 395 tiszt, 4320 katona, 3 ágyú, 16 tarack, számos fegyverzet és anyag. – Veszteségek: Sebesültek: Popescu Demeter orvos és 10 katona.”

Ezt a jelentést a románok április 30-án 109. szám alatt Konstantinápolyba és Belgrádba is leadták. Az északi frontról ez a jelentés egy bolseviki bandának a Dnjesteren való átkeléséről számol be, amely Maiachi tájékán 3 tábori őrsöt űzött el; a többi román csapatok helyzetét ellenben változatlannak mondja.

Az osztrák határról a győri katonai kerületi parancsnokság de. 11 óra 30 perckor a következőket jelentette:

Tegnap a következő cseh kommunista vezérek voltak Wienben: Thoman, Zuna, Weiler és Ruprecht; elküldték megbízottaikat Pozsonyba azzal az utasítással, hogy készítsék elő május 1-jére Pozsonyban és az összes csehek által megszállt területeken a már ott levő elvtársakkal a talajt, hogy május 1-jén a Prágából adott jelre a kirobbanás megtörténhessen.

Továbbá tudatta a hadügyi népbiztosság, hogy a 18. dandár parancsnokság jelentése szerint az osztrákok állítólag angol, olasz és francia segítséggel május 1-jén Alhó (Szombathelytől 42 km-re nyugatra) és Pinkafő közt az országba jönnek és Vas, Pozsony, Sopron megyéket megszállják. Alhónál tegnap óta szigorú osztrák határzár.

A délszláv arcvonalon e napon a helyzet általában nem változott.

A 2. hadosztály parancsnokság 428/2. számú jelentése szerint: Belgrádban állítólag forradalom van és olyan hírek keringenek, melyek szerint Sándor trónörökös és Péter cár valószínűleg megszökött.

A fenti összefoglaló helyzetjelentés a délszláv frontról a következőket mondja:

2. hadosztály védőszakasza: A szerbek Rohoda, Zsdrálónál (10 km-re északra Szabadkától) erődítési munkálatokat végeznek. Kelebiára állítólag egy magasabb parancsnokság érkezett.

44. dandár védőszakasz: Gola községet (Gyékényestől 5 km-re dk-re) és Turbák 224. magaslatot (Mozsgótól délre) a szerbek megszállották. 28-án megszállották Rull pusztát (Bátaszéktől 6 km-re észak keletre).

20. dandár védőszakasza. Kotornál lévő őrség erősebb jugoszláv őrséggel váltatott fel.

> [1] Téves jelentésen alapszik.

« Megjegyzések. | KEZDŐLAP Tartalomjegyzék | Megjegyzések. »