« 40. számú melléklet. Az április 19-i munkástanácsi ülésen elhangzott beszédek főbb tartalma. | KEZDŐLAP Tartalomjegyzék | 42. számú melléklet. A hadiüzemekben dolgozó proletárokhoz!. »

41. számú melléklet
Felhívás a szocialista volt tartalékos tisztekhez és tisztjelöltekhez

a) Felhívás! Szocialista volt tartalékos tisztek és tisztjelöltek! Titeket hív a szocialista haza!

Elvtársak! Testvérek! A proletárforradalom veszélyben van. A világforradalom döntő csatája előtt állunk. A világproletáriátus szeme rajtunk nyugszik. Talán éppen a mi harcunk eredményétől függ a küzdelem végső kimenetele. Minden emberre szüksége van a mi ügyünknek, a világproletáriátus közös nagy ügyének. De elsősorban tirátok van szükségünk, elvtársak! Tirátok, akik nemcsak lelkesedésteket és áldozatkészségteket állíthatjátok a proletáriátus céljának szolgálatába, hanem képességeiteket és tapasztalataitokat is.

Elvtársak! Testvérek! Akaratotok ellen hurcolt végig benneteket a burzsoázia imperializmus Európa véres harcterein. Akaratotok ellen kényszerített benneteket, hogy dolgozó emberekből katonák legyetek. Elvtársak! Kötelességetek, proletárkötelességeket ezt az akaratotok ellen szerzett tudástokat a világproletáriátus nagy ügyének szolgálatába állítani. Kötelességtek az ellenünk összeesküdött burzsoázia ellen azt a tudástokat felhasználni, amelyet az ő kényszeréből szereztetek.

Elvtársak! Testvérek! Senkinek sincs ma joga félreállnia. Senkinek sincs joga azt éreznie, hogy nem rajta múlik az ügy sikere. Tudja és érezze mindenki, hogy rajta, éppen rajta, éppen az ő személyén múlik, ha a magyar proletáriátus nem arat már most győzelmet az ellene összeesküdött nemzetközi ellenforradalom felett. Érezze mindenki ennek a felelősségnek súlyát. Mi tudjuk, hogy senki sem fogja kivonni magát proletárkötelessége alól.

Elvtársak! Testvérek! A vörös hadseregnek szüksége van rátok! Szüksége van lelkesedéstekre, szüksége van katonai tapasztalatotokra. Mindenki jelentkezzék haladéktalanul a magyarországi szocialista párt titkárságánál. (VII., Erzsébet körút 41.) Mondja meg lakáscímét és legyen készen arra, hogy bármely pillanatban a frontra menjen.

b.) A mostani súlyos, küzdelmes időben minden kiképzett katonának, de különösen a tényleges tiszteknek a haza védelmére kell legodaadóbban szolgálatot teljesíteni. Ennél fogva elrendelem, hogy a vörös őrségnél kizárólag csak rokkant, arcvonalbeli szolgálatra teljesen alkalmatlan tényleges tisztek nyerhetnek beosztást, míg a többiek a vörös hadseregnél haladéktalanul jelentkezni kötelesek.

c) Valamennyi hadügyi népbiztossági csoportnak, osztálynak és egyéb hivatalnak:

A budapesti Munkások és Katonák Tanácsa 1919. április 19-én megtartott ülésén határozatilag megállapította (!), hogy a proletárforradalom veszélyben van. Mindenkinek kötelessége a legvégsőkig a proletárforradalom szolgálatában fegyverrel vagy szerszámmal a kezében dolgozni. Ezen határozat fennállásának tartamára a hadügyi népbiztosság semmi néven nevezendő ünnepet el nem ismer. Mindenki köteles erejének végső megfeszítéséig szolgálatot teljesíteni és az ügy nagy fontosságára valót ekintetel a népbiztosság rendelkezésére állani. (1919. ápr. 19-én kelt 8595/eln. B. sz. rend.)

« 40. számú melléklet. Az április 19-i munkástanácsi ülésen elhangzott beszédek főbb tartalma. | KEZDŐLAP Tartalomjegyzék | 42. számú melléklet. A hadiüzemekben dolgozó proletárokhoz!. »