« b) Belgrád sikertelen ostroma és a főseregek ezt követő hadműveletei. | KEZDŐLAP Tartalomjegyzék | Megjegyzések. Elmélkedések. »

c) A mellékhadszínhelyek főbb eseményei.

XVII/1. számú melléklet.

A boszniai pasa még a főhadműveletek kezdete előtt egy 6000 főből álló hadat a császáriak által megszállt Babingreda megvételére rendelt ki, de az erősség kicsiny védőrsége oly szívós ellenállást fejtett ki, hogy Kyba, a bródi védőrség parancsnoka, elég időt nyert, miszerint 500 emberével a szorongatottak felmentésére siessen. Odaérve, a törököket oly meglepően és nyomatékosan támadta meg, hogy azok közül 1500 foglyot és 10 zászlót sikerűlt hatalmába ejteni, igen sokan pedig a Szávában lelték halálukat. Ezek után Kyba rontott be Boszniába és Gracanica-t megvevén, védőrségének legnagyobb részét kardélre hányta.

Szeptember havában az Erdődy Miklós halála után horvát bánná kinevezett gróf Batthyány Ádám indúlt el Kostajnica-tól Bronzeni Majdan felé, ahol szeptember 19-én megérkezve, másnap megkezdte az erősség lövetését s mivel a megadásra való felszólítás eredményre nem vezetett, a bán elrendelte a rohamot és kétórai heves küzdelem után ura lett az erősségnek.

Dalmáciában ez évben szintén csak jelentéktelenebb portyázások folytak.

Mindezek a hadműveletek az általános nagy helyzetre természetesen semmiféle befolyást nem gyakoroltak.

« b) Belgrád sikertelen ostroma és a főseregek ezt követő hadműveletei. | KEZDŐLAP Tartalomjegyzék | Megjegyzések. Elmélkedések. »