« Megjegyzések. | KEZDŐLAP Tartalomjegyzék | Megjegyzések. »

Április 24.

Április 24-én a 6. hadosztály helyzete változatlan maradt. Ujkigyóson ellenforradalom a régi rendelet helyreállította. A békéscsabai direktórium a várost a polgármesternek átadva, helyét elhagyta. (6. ho. 425/1. hdm. sz.)

A 4. hadosztály körletében a Földes és Sáp vonalban álló nemzetközi csapat önkényesen Bárándra vonult vissza. Ott bevagonírozva, elszállítását akarta kierőszakolni; a dandárcsoport parancsnoka feltartóztatta és Tetétlenre visszairányította. A (44/II., 20) IV. zászlóaljból és a 9/2. ütegből álló csoport 24-én megszállotta Hajdúszoboszlót és Szovátot. (4. ho. 424/14. hdm.)

Az erdélyi kat. ker. parancsnokság csapattöredékekkel Tiszafüreden volt, egy különítményt Balmazújvárosra tolt előre.

Ez a hadsereg parancsnokság ápr. 24-én este 6 óra 50 perckor kiadott következő rendeletére történt:

Az erdélyi ker. parancsnokság a Debrecen–Tiszafüred vonal mentén levő csapatok feletti parancsnokságot veszi át.

Minél előbb egy harcképes osztag – és pedig gyalogságból, lovasságból és tüzérségből – állítandó össze, mely mint biztosító és hírszerző különítmény Balmazújvárosra tolandó előre. Ezen csoport feladata Hajdúszoboszló felé a 4. hadosztály csapataival és Hajdúhadház felé az 1. hadosztály csapataival az összeköttetést felvenni. Zöme és ker. parancsnokság egyelőre Tiszafüreden tartandó vissza. (Kel. hads. par. 424/10. hdm. sz.)

A székely különítmény egész nap harcolva, előbb Kisléta–Ófehértó–Nyírbakta–Nyrmada–Ilk–Nagyvarsány, majd onnan Ibrony (Nyirbogdányból dk-re) –Pap (Kisvárdától keletre) vonult vissza.

Az 1. hadosztályparancsnokság a székely különítménynél lejátszódott eseményekre való tekintettel, a rendelkezésre álló 4 zászlóaljat és 2 üteget Biri–Nagykálló–Napkor vonalába tolta ki azon feladattal, hogy 25-én ellentámadással a románok folyékony előnyomulásának hosszabb időre gátat vessen. (1. ho. 16/IV/24. hdm.) A harckészség úgy a saját csapatoknál, mint a Nyíregyházán felfegyverzett különböző alakulatoknál csekély. Tokaj–Rakamaz környékének és az ott levő hídnak biztosítására és a rend fenntartására az intézkedés megtétetett. (4. IV/25. hdm.)

A 32/I. zászlóalj Hajdúhadháza környékéről parancs nélkül Tiszapolgárra menetelt s útközben a lakosságtól szekereket harácsolván, fosztogatott. Erről a zászlóaljról a füzesabonyi direktórium 25-ére hajló éjjel 12 óra 16 perckor még a következőket jelentette telefonon:

Kovács elvtárs a 32/I. vörös zászlóalj 85 elvtársával Füzesabonyba érkezett. A zászlóalj Debrecen felé volt irányítva, de két tűz közé kerülve, visszavonulni volt kénytelen. A zászlóalj trainje Debrecenben rekedt, a legénység elszéledt, csak ő 85 elvtársával érkezett Füzesabonyba, hol az ottani karhatalom letartóztatta és lefegyverezte őket. A Hünb. parancsára Tiszafüredre akarja őket visszaszállítani, hogy ott harcba vessék őket. Tekintettel arra, hogy ők egynapos menetelés után teljesen kimerült állapotban vannak, betegek, éhesek, mert 4 nap óta nem ettek, kérik a Hünb-ot, hogy tekintsen el a Tiszafüredre való visszarendelésüktől és szállíttassa őket Budapestre.

Ugyan e napon máshonnan is érkeztek nagyfokú garázdálkodások hírei. Így többek között Jász-Nagy-Kun-Szolnok megye direktóriuma közli, hogy a 101. dandárcsoport Tiszaföldváron gyülekezett kb. 1000 embere a városban rabol, fosztogat, erőszakot követ el. (Az ügydarabon a következő megjegyzés olvasható: „A vezérkari főnök javaslata: A rögtönítélő bíróság kiküldendő volna.”) (Kel. hads. parság 425/10. hdm. sz.)

A hadügyi népbiztosság e napi, ápr. 25-én reggel 6 órakor kiadott összefoglaló helyzetjelentése szerint a saját capatok vonala általában: Békéscsaba–Vésztő–Tetétlen–Hajdúszoboszló–Balmazújváros (?)–Hajdúhadház (?)–Biri–Kiskálló–Napkor–Ibrony–Pap (Kisvárdától 2 km-re keletre). Ellenség vonala: Elek–Gyula–Nagyszalonta–Berettyóújfalu–Derecske–Debrecen-Hajdúhadáz (?)–Nyíradony–Máriapócs–Ófehértó–Nyarbakta–Nyírmada.

A keleti arcvonalon levő erők csoportosítása e napon a következő volt.

1. Az első vonalban állott:

a) a székely különítmény a következő zászlóaljakkal: 21/., II., III., 12/I., 1/III., 24/I., II. és 65/III.

b) a 6. hadosztály öt 46-os és négy 101-es zászlóaljjal.

c) e két csoport között a 39. dandár megmaradt részei (Verbőcy zászlóalj).

Ez összesen 18 zászlóalj. Ennyi maradt még az eredetileg elől volt mintegy 30 zászlóaljból.

2.Nyíregyházi csoport Sipos alatt: 22/I., II., III., 29/I., II. szászlóalj, 68/3 és 29/3 üteg; összesen 5 zászlóalj és2 üteg.

3. Püspökladányi csoport Békési alatt: 2/I., II., nemzetk. 1)IV., nemzetk., 1/I., iI., 1/II. teng., 2/I. teng., 44/II., IV., 20/IV. és 71/I. zászlóaljak és a 29/2., 19/3., 5., és a 18/1. üteg; összesen 11 zászlóalj és 4 üteg.

4. Szolnoki csoport: 18/III., 2/II. teng., 68/I. és a csepeli ezred I. zászlóalja; összesen 4 zászlóalj.

5. Részben berakás, részben szállítás alatt: Budapesten a 19/)., 18/II., 13/I., 29/I., 1/IV. és 1 vörös őrzászlóalj, továbbá a 19/I., 2., 4. ütegek. Aszódon 1 munkászászlóalj. Esztergomban 19/IV. zászlóalj és a 18/3. üteg. Székesfehérváron a 17/I. zászlóalj. Kiskunhalason a 38/VII. zászlóalj és végül Alsólendván egy kombinált 19-es zászlóalj és a 20/3. üteg; összesen 11 zászlóalj és 5 üteg.

6. Menetkészültséget még nem jelentett: egy 19-es zászlóalj Győrött, a 32/IV. és ½ 69-es zászlóalj Budapesten, két 68-as zászlóalj Szolnokon. Egy 30-as Cegléden és másfél 38-as Kecskeméten.

7. Kilátásba volt még véve: ápr. 26-tól kezdve naponta 1 vörösőr zászlóalj; május 1-je körül egy zászlóalj Salgótartjánból, 2 üteg az Ipoly és 1 üteg a Mura mentéről; május 1-je után a Dunántúlról 4–5 zászlóalj, egy lovasszázad, 2 üteg és 2 árkászszázad.

Összegezés: Nyíregyháza, Püspökladány, Szolnok körletébe

Beérkezett 20 zlj. 6 üteg,

szállítás alatt 11 zlj. 5 üteg,

menetkészültségre parancsot kapott 20 zlj. 5 üteg

erősítések összege 51 zlj. 16 üteg

Április 25-én hajnali 1 órakor a keleti hadsereg parancsnokság 425/1. hdm. szám alatt a következő intézkedést adta ki az 1. hadosztály és a székely különítmény parancsnokságnak:

24-én este 11 órakor a hadsereg északi szárnyán a helyzet a következő képet mutatja:

a) 1. hadosztály Biri–Ngykálló–Napkor vonalába a rendelkezésre álló 4 zászlóaljat és 2 ütege kitolta, 1 üteg még Nyíregyházán. B) A székely különítmény teljesen elfáradt és elcsigázott csapatai a mai egész napon harcban állottak, melynek végeredményeként Ibrony–Pap vonaláig vonultak vissza. Sem az ellenség csoportosításáról, sem annak ténykedéséről a hadsereg parancsnokság jelentést a különítménytől nem kapott.

Ezzel kapcsolatban ápr. 25-ére a hadsereg parancsnokság következőleg rendelkezett:

a) 1. hadosztály a még Nyíregyházán levő üteg és esetleges egyéb harcképes csapatot szintén az elöl levő csapatokhoz vonja. A hadsereg parancsnokság elvárja, hogy ezekkel a pihent erőkkel a hadosztályparancsnokság helyes harcászati vezetés által a románok előnyomulását nemcsak feltartóztatja, hanem a kellő pillanatban ellentámadásba átmenve, ezek folyékony előnyomulásának hosszabb időre gátat vet.

b) A székely különítmény parancsnokság végre szakítson a kordonszerű felállítással és Kisvárda–Nyírkárász–Ramocsaháza–Ibrony között csoportokat összevonva és ezen csoportoknak egyöntetű és támadólagos harcászati vezetése által szinte vessen gátat az inferior ellenség előnyomulásának. Egyszersmind elrendelem, hogy a székely különítmény parancsnokság az előírt időben a saját és ellenséges helyzetről a hadsereg parancsnokságnak jelentsen, mert jelentés nélkül a vezetés lehetetlen.[1]

Ennek az intézkedésnek a tartalmát Stromfeld a hadügyi népbiztossággal is közölte, honnan reggel 3 óra 25 perckor a következő távirat érkezett:

Stromfeld elvtárstól nyert közlés szerint nem valószínű, hogy az 1. hadosztály és székely különítmény csapatai a románokkal szemben a jelenlegi vonalban tartós ellenállást fejtsenek ki. Azon veszélyt elkerülendő, hogy az 1. hadosztály és székely különítmény csapatai Csap irányában visszaszoríttassanak és ezáltal az 5. hadosztály jobbszárnya is elvágassék, a következőket ajánlom: 1. Az 1. hadosztály és a székely különítmény csapatai egységes parancsnokság alatt Ibrony–Kemecse–Nyíregyháza–Hajdúdorog vonalában oly módon csoportosítandók, hogy innen a hadseregparancsnokság szándékainak megfelelően déli vagy délkeleti irányban előre törhessenek. 2. Mihelyt a székely különítmény északi szárnya a Csap–nyíregyházai vasútvonalat átlépte, az 5. hadosztály jobbszárnyát egyelőre Lasztóc–Szürte vonalába és a Latorca mögé Csapig vonja vissza. Tisza kompokat csap és Kazar között vonja a Tisza jobb partjára. A keleti hadsereg parancsnokság az 5. hadosztályt közvetlenül is tájékoztassa a hadsereg balszárnyán lefolyó eseményekről. Kiadatik a keleti hdsg-nek és 5. ho-nak. (Hünb. 425/5. hdm.)

A románok az április 24-i eseményekről április 25-én a következő kommünikét adták ki:

„Csapataink folytatják előnyomulásukat. A harc Dobos–Hodász–Gebe vonalában folyamatban van.”

Konstantinápolyba és Belgrádba a románok e napon 557. szám alatt a következő jelentést adták le:

„Az április 23-i helyzet összefoglalása: 1. Északi arcvonal. Az 1. bolsevik hadosztály Smerincánál a 2. Nopniakanál, a 9. Kievtől délnyugatra van. Tiraspolnál a bolsevikek száma 4–5000. A Dnjester mentén elhelyezett tábori őrseinket az északi partról lőtték. – A mi csapataink helyzete nem változott. – 2. Nyugati arcvonal: Április 23-a folyamán csapataink a következő vonalat érték el: Szolcstól (?) nyugatra – Mátészalkától nyugatra (követve a Nyíregyháza felé visszavonuló magyarokat), Debrecentől nyugatra, (melyet csapataink Hajdúvámospércs tájékán vívott ütközet után foglaltak el), Derecskétől, Nagyszalontától nyugatra, Zaránd, Kisjenő. 2000 fogoly és sok hadianyag esett zsákmányul.”

A cseh arcvonal eseményeiről a hadügyi népbiztosság összefoglaló helyzetjelentése, kiegészítve a hadosztályok jelentéseivel, a következő képet nyújtja:

Duna menti védőszakasz (Győri katonai kerületi parancsnokság); Helyzet változatlan.

3. hadosztály: Váci csoport parancsnokság benyomása szerint az ellenség létszáma emelkedett. A csehek az egész vonalon barátságtalanok. Salgótarjáni védőszakaszban csehek a szakali hidat (Losonc és Szécsény között) felszedték. Bánrévei alszakaszban menekülők megerősítik azt a kémhírt, hogy 25-én a csehek támadása megkezdődik. Állítólag a csehek ezt meg is üzenték. (69/bp/13. op. sz. 3. ho.)

5. hadosztály: Hadosztályparancsnokság Miskolcra érkezett. 65. dandárparancsnokság útban Csapról Sátoraljaújhelyre. Legenye–alsómihályi vasútelágazást (Sátoraljaújhelytől északra) a csehek elfoglalták. 24-én délben csapataink visszafoglalták, ettől észkara Kolbása községet a csehek megszállották. Abara, Petrik, Nézpest (3 közel egymáshoz fekvő helység Sátoraljaújhelytől ék-re) a csehek birtokában van. Munkácson és Beregszászon a proletárdiktatúra tartja kezében a hatalmat; a tényleges tisztek legnagyobb része le van tartóztatva. (14/30. sz.) A hadosztályparancsnokság szerint közvetlen közeli nagyobb ellenséges akcióra nincsenek előjelek (14/2. III. szám).

A déli arcvonalról a 2. hadosztályparancsnokság jelenti, hogy szerb magasabb parancsnokság (jelentés szerint hadsereg főparancsnokság) ápr. 21-én Szabadkára érkezett.

Feldmann Pál, a 2. hadosztály politikai biztosa, a következőket jelentette: Szentkirályon tényleg ellenforradalmi mozgalom volt, hol a kivonuló csapatainkat kb. 3000 felfegyverezett ember rajvonalba várta. Csapataink, 60 gyalogos és 20 lovas, valamint autóra szerelt 3 géppuska megtámadta őket és szétverte. Az összeütközésnek a felkelők részéről 4 halott és több sebesült lett az eredménye. Saját katonaságunknak vesztesége nem volt. A faluban a lázadókat összeszedték, azok vezéreit szám szerint kilencet a kecskeméti forradalmi törvényszékhez szállították be. A szentkirályi lázadással kapcsolatban mint tettestársakat letartóztattam 2 volt 38-as főhadnagyot, akiket a katonai forradalmi törvényszék elé utaltam. Ugyancsak a mai nap folyamán Orgovány községben szintén fegyveres lázadás tört ki, hová karhatalmat küldöttem. Jelentem továbbá, hogy a katonai forradalmi törvényszék megkezdte működését és több súlyos ítéletet hozott. A tanyákon a parasztság fegyverkezik és az éjjel megtámadták járőreinket és az egyes nyomozókat le is fegyverezték. Több embert fogtak el, kik fehér szalagot viseltek „Fehér Gárdista” felírással. Általában a kisparasztok nagyon megbízhatatlanok. Kecskemét, amely 80% burzsoá és így ellenszenvvel viseltetik a tanácsköztársasággal. Politikailag az itt lévő 38. vörös ezred katonái, valamint a vörösőrség miután ezek a környékből rekrutálódnak, nem megbízhatók. Ezért kérném sürgősen ide politikailag megbízható 300–350 főből álló csapatot, mert az itt lévő 200 szegedi katonával a rendet itt és a környéken nem lehet biztosítani.

A 20. dandárcsoport jelentése szerint a légrádi állomással szemben a szerbeket francia fekete gyarmati csapatok váltották fel. Megbízható jelentés szerint Csáktornyára 2 szállítmány francia, Kotorba francia tisztek érkeztek, hová francia csapatokat is várnak. (Első hír antant csapatokról a Muraközben.) A muraszombati védőszakasz jelenti osztrák forrásból: Utóbbi napokban Maister tábornok Radkersburgban járt és kijelentette, hogy az antant felhatalmazta a jugoszlávokat Magyarország nyugati részének megszállására Szentgotthárdig. Ez május első napjaiban történne.

> [1] Stromfeld persze ekkor még nem tudta, hogy a székely hadosztály ekkor már nem is akart harcolni.

« Megjegyzések. | KEZDŐLAP Tartalomjegyzék | Megjegyzések. »