« Augusztus 22-ike. | KEZDŐLAP Tartalomjegyzék | Augusztus 23-ika. »

Megjegyzések.

Az enapi hadműveletek egyik érdekes jelensége a szerbek reggeli visszavonulása. Hogy ez miért, az ellenség félrevezetése vagy más okból történt-e, arra nézve nincsen támpontom, de hogy ez a manőver igen ügyes fogásnak bizonyult, ahhoz kétség nem férhet. Nincs kizárva, sőt valószinű, hogy a szerbek ezzel azt akarták elérni, hogy az osztrák-magyar csapatok őket déli irányban kövessék, hogy ilyenformán Jevremovactól nyugatra felvonult főtámadó csoportjuk annál könnyebben és meglepőbben vethesse magát rá azok jobboldalára és hátába.

Ez újabb csalafintaságukat Tersztyánszky lovassági tábornok, úgy látszik nagyon zokon vehette s ezért határozta el, hogy a IV. hadtest végleges elvonulása előtt előbb még jól elveri a port rajtuk. Miután ez az elhatározás egyébként is egybevágott Potiorek táborszernagy parancsával, ennélfogva azzal a magunk részéről teljesen egyetérthetünk, bár praktikus oldaláról tekintve a dolgot, talán jobb lett volna megmaradni ama elhatározás mellett, hogy a 29. hadosztály a Száva északi partjára vonassék vissza.

« Augusztus 22-ike. | KEZDŐLAP Tartalomjegyzék | Augusztus 23-ika. »