« HARMINCÖTÖDIK FEJEZET. Az erdélyi események. 1849. június elejétől augusztus elejéig. | KEZDŐLAP Tartalomjegyzék | A borgó-prundi ütközet. 1849. junius 22-én. »

A marossényi ütközet.
1849. június 21-én.

Grotenhjelm a rendelkezésére bízott orosz és osztrák haderőket június 17-én a támadó előnyomulásnak a közölt hadműveleti terv értelmében való megkezdéséhez két seregoszlopba osztotta és a Károly Ferdinánd ezred 2 zászlóaljából, 2 század kordonistából, 1 1/4 század savoyai dragonyosból, továbbá 3 orosz vadász zászlóaljból, 6 lövegből és egy kozákosztályból álló s összesen 4160 embert számláló jobboszlopot Pavlov tábornok alatt június 19-én Kosnára tolta előre, míg a baloszlop, mely a Károly Ferdinánd ezred 1. zászlóaljából, a 2. bukovinai kordonista zászlóaljból, 2 század Parma gyalogságból, 1 század Miksa-chevauxlegersből, továbbá 5 orosz vadász zászlóaljból, egy orosz dsidás ezredből, egy osztály kozákból és 29 lövegből, összesen mintegy 8000 főnyi létszámmal alakult, saját parancsnoksága alatt ugyan csak június 19-én Pojana Stampiban összpontosult. Június 20-án a jobboszlop elővédjét az Ilova völgyébe tolta előre, a baloszlop pedig Tihucát érte el.

A magyarok, hogy az ellenség előnyomulását lehetőleg megnehezítsék, az utakat részint elrombolták, részint eltorlaszolták; ennek dacára Springensfeld már junius 21-én reggel megjelent Marossény előtt, melynek közelében a turiaki hidnál 2 magyar zászlóalj 3 löveggel foglalt állást. E cspatok eleinte igen szívós ellenállást fejtettek ki, nemsokára azonban mégis tágítani voltak kénytelenek; később a magyar had tartalékai által erősbödve ellentámadásba ment át, melynek folyamán az ellenséges elővédet visszavetnie sikerült. Ekkor azonban Grotenhjelm személyesen vezette előre egyik vadász zászlóalját, melyet még egy zászlóalj 2 löveggel követett. E csapatok segítségével aztán a magyarok estefelé Tiháig szoríttattak, honnan az éj folyamán egészen Borgó-Prundig huzódtak vissza.

Az osztrákok Marossény előtt 5 halottat és 9 sebesültet vesztettek, az oroszok és magyarok vesztesége ismeretlen.

A jobboszlop e napon főerejével Uj-Rodnát, elővédje pedig, miután az Ilova marenál álló 1000 gyalogosból, 40 lovasból és 2 lövegből álló magyar őrséget visszaszorította, az utóbbemlített helységet szállotta meg. Az Ilova marenál álló magyar különítmény 3 halott és 7 sebesült visszahagyása mellett Ilova mikére, az Uj-Rodnánál álló pedig minden harc elől kitérve, Szent-Györgyre huzódott vissza.

« HARMINCÖTÖDIK FEJEZET. Az erdélyi események. 1849. június elejétől augusztus elejéig. | KEZDŐLAP Tartalomjegyzék | A borgó-prundi ütközet. 1849. junius 22-én. »