« b) Schultz hadműveletei Kisszeben megvételéig. | KEZDŐLAP Tartalomjegyzék | d) További események a hadjárat befejezéséig. »

c) Az eperjesi rajtaütés szeptember 17.-én.

XVII/9. számú melléklet.

Schultz 8 napig időzött Kis-Szebenben. Ezalatt Thököly több mint 7000 főnyi hadat gyűjtött Eperjes alá, támadásra készülvén.

A jól értesült Schultz meg akarta előzni s 16.-án este 7 óra tájt[1] elindult, hátrahagyván a kocsikat s a betegeket.[2] A hírvivők félrevezetése végett eleinte a Bártfa felé vezető úton haladt, de csakhamar visszafordult. Gombos kapitány vezette a sereget, jórészt félreeső utakon. Thököly biztosan érezte magát Eperjes ágyúinak védelme alatt. Nagyobb biztosság végett a város előtti hegyen egy sáncba katonákat küldött ágyúkkal. De az elsáncoltak tüzelése nem hozta zavarba Schultzot, ki a fárasztó éjjeli menet után reggel Eperjes előtt termett. Előre küldötte Veterani ezredest egy század vasassal, egy század dragonyossal. Veteranit Barkóczy követte, a felsőmagyarországi vicegenerális, 5 zászlóalja huszárral. Az egész előhad alig volt 200 főnyi, de Thököly majdnem tízszerte erősebb tábora meg volt lepve. Veterani a gyalogságot, Barkóczy a lovasságot támadta meg. Schultz alig 5000 főnyi derékhada is megérkezett,[3] mire Thököly teljesen megzavarodott tábora széjjel futott.[4] Thököly még az ágyban volt, mikor a támadás kezdődött, sok drága ruháját, ezüstneműit, sátorát, kancelláriáját, ágyúit, szekereit s zászlóit az ellenségnek hagyva, Regéc felé menekült.[5] 400 talpas maradt a csatatéren néhány lovassal együtt s az elesettek száma nagyobb is lett volna, de a fáradt győzők nem igen üldözhették a gyors menekülőket. – Schultz táborában nagy volt az öröm; most emlegették a katonák, hogy a támadás előtt a császári táboron átrepülő három sas jósjele volt a diadalnak.”

Schultz altábornagy zöme már csak a kivívott győzelem után érkezett a helyszínére, de a felette kedvező viszonyok ellenére nem fogott hozzá a megerődített város megostromlásához.[6]

> [1] Angeli, id. h. 426. szerint 6 és 7 óra között.

> [2] Angeli, id. h: „Er liess die Kranken, Unberittenen (itt alighanem maradt a der Kavallerie szavak) fast das ganze Geschütz und den Train unter dem Schutze von 200 Mann des Infanterie-Regiments Daun és Zeben zurück.”

> [3] Azonban már bekövekezett döntés után (Lásd alább).

> [4] Ez adatok némi helyesbítését lásd a „Megjegyzések és Elmélkedések” fejezetében a 114. oldalon.

> [5] Angeli, id. h. 426: „Das Lager des Gegners fiel vollständig in die Gewalt der Sieger, 8 Geschütze mit bedeutenden Minitionsvorräthen, 600 Begegewägen, 4000 Ochsen, viele Pferde und das Zelt Thököly's – ein Geschenk de Sultans – nebst desen genzer Kanzlei, wurden von den kaiserlichen Truppen erbeutet.”

> [6] A megerődített Eperjes egykorú képét a XVII/14. számú melléklet mutatja.

« b) Schultz hadműveletei Kisszeben megvételéig. | KEZDŐLAP Tartalomjegyzék | d) További események a hadjárat befejezéséig. »