« 31. számú melléklet A vörös hadsereg megalakítására vonatkozó rendelet. | KEZDŐLAP Tartalomjegyzék | 33. számú melléklet Pogány parancsa. »

32. számú melléklet
Parancsnokképző tanfolyamok

Az április 11-én kelt és 18-án a lapok útján is közhírré tett parancsnokképző tanfolyamra vonatkozó rendelkezés főbb vonásaiban a következőket tartalmazta:

A tanfolyam célja a proletártömegek előtt megnyitni az utat, hogy azok, akik a szocializmus tüzében edzett jellemük, szeplőtlen múltjuk és képességeik folytán proletár katonatársaik vezetésére, támogatására vannak hivatva, a rendelkezésre álló rövid idő alatt megkapják az útmutatást azon legszükségesebb katonai és szociális ismeretek megszerzésére, melyek a vörös hadseregben a parancsnoki állások betöltésére képesítenek.

A tanfolyam tartama a gyalogsági és lovassági hallgatók számára egyelőre 6 hét; a műszaki és tüzérségi hallgatók számára a megállapítandó szükség szerint hosszabb idő.

A szükséghez képest egymás után több tanfolyam fog egybehivatni.

A jelentkezés feltételei: a) betöltött 24 év; b) tagsági igazolás valamely szakszervezettől; c) a fenti szakszervezet vagy üzemtestület ajánlása; d) legalább 12 hónapos arcvonalszolgálat az illető fegyvernemnél; e) szükséges, hogy a gyalogsági és lovassági pályázók ezen idő alatt huzamosabb időn át szakaszt is vezettek légyen; a tüzérségnél lehetőleg volt lövegvezetők és a műszaki csapatnál olyanok jelentkezzenek, akik a századnál teljesítettek műszaki arcvonalszolgálatot; f) a jelentkezőknek a hadosztályparancsnokság székhelyén vegyesbizottság előtt (hadügyi, közoktatásügyi népbiztos, az illetékes hadosztály, székely különítmény, tengerész ddr-parancsnokság, továbbá a munkástanács vagy szocialista pártszervezet képviselői előtt) tájékoztató fölvételi vizsgának kell magukat alávetniök; g) műszaki pályázóknál kívánatos, hogy lehetőleg az ács, asztalos, vasmunkás, építőszakmabelik vagy vízmunkában jártasak legyenek.

Jelentkezni csakis a vörös hadsereg parancsnokságainál lehet.

A csapattestparancsnokságok a fenti pályázókon kívül a megválasztott szakaszparancsnokok közül zászlóaljanként jelölnek ki egyet a tanfolyam hallgatására, ha erre az illetők önként is jelentkeznek. Ezek olyanok legyenek, kiknél a katonai szakismeretek kiegészítésére szükség van, de akik másrészt eredményes továbbképzésre reményt nyújtanak.

A fölvételi vizsga tárgyai: a pályázó ismeretköréből választott témának szóbeli és írásbeli előadása. Katonai, elemi szakismeretek; a gyalogságnál és lovasságnál körülbelül a raj- és szakaszparancsnokok hatáskörének, a tüzérségnél a lövegvezető és földerítő altisztek kötelmeinek, a műszaki pályázónál a munkacsoport vezető hatáskörének megfelelő mértékig. A fölvételi vizsgánál a szakemberek a szakemberek a kérdezők és véleményezők, a döntést a munkástanács, illetve a pártszervezet tagjaival hozzák meg.

A tanfolyamra vezényeltek f. hó 30-án tartoznak Budapesten a tanfolyam parancsnokságánál (a volt Ludovika Akadémián) jelentkezni, ahol a tanfolyam ünnepélyes megnyítása május hó 1-jén történik.

« 31. számú melléklet A vörös hadsereg megalakítására vonatkozó rendelet. | KEZDŐLAP Tartalomjegyzék | 33. számú melléklet Pogány parancsa. »