« 12. Kutusov visszavonulása, Napoleon előnyomulása Moszkváig. | KEZDŐLAP Tartalomjegyzék | 14. Hadműveleti tervek. »

A) A főseregek hadműveletei. • b) A háború második része.[1]
13. Általános helyzet. Erőviszonyok.

Napoleon seregének létszáma október közepe táján még elég tekintélyes volt ugyan, de állapota elég rosszul nézett ki. A Moszkvában és körülötte elhelyezett csapatok az ott talált készletekből igen jól el voltak láthatók, csak a különben is teljesen lesoványodott lovak ellátása ütközött igen nagy akadályokba.

A sereg elhelyezése és hozzávetőleges létszáma visszavonulás megkezdése előtt a következő volt: A sereg zömétől a gárda és az I. hadtest Moszkvában, a IV. Moszkvától északra, a III. attól keletre, de a főváros közelében laktáborozott. A VIII. hadtest és Murat a lovasság zömével az orosz sereg szemmeltartása céljából Kaluga irányában előre volt tolva. E seregtestek létszáma mintegy 110.000 embert tett ki, de azoknak majdnem 25%-a beteg volt. Victor IX. hadteste Szmolenszknél 30.000, Macdonald XI. hadteste Rigánál 20.000 embert számlált; ellenben a Polocknál levő II. és VI. hadtest már csak mintegy 25.000 emberből állott, Schwarzenberg XII. és Reymier VII. hadteste 40.000 állott s végül a Minszk és Boriszovnál álló Dombrovszky-hadosztály még valami 6000 fővel rendelkezett. Ezek szerint Napoleon hadserege még mindíg mintegy 230.000 embert számlált, de ezek a csapatok a Njementől Moszkváig számítva, egy majdnem 1000 km. hosszú hadműveleti, illetve utánszállítási vonaltól függtek.

Ezzel szemben az oroszok helyzete utóbbi időben lényegesen javult. Seregeik Borodinonál ugyan nem vívtak ki győzelmet, amint az Kutusov a csata befejezése után a cárnak kérkedve jelentette, de orosz szempontból már az is nagy előnyt jelentett, hogy Napoleon sem mondhatta magát győztesnek. A vett örvendetes jelentésre a Pétervárott tartózkodó Sándor cár Kutusovnak nagyszabású üldöző hadműveletek végrehajtását hagyta meg. Kutusovnak Tarutinonál álló főserege akkor az újabban beérkezett pótlások folytán 130.000 főre emelkedett. Wittgensteinnek Polocknál mintegy 50.000 embere volt, melyhez Steinheil további 20.000 főt vezetett. Csicsagov és Tormaszov egyesült seregei közel 60.000 embert számláltak s azok támogatására Pinszk és Mozyr közel 60.000 embert számláltak s azok támogatására Pinszk és Mozyr körül Ertel alatt még 20.000 ember állott rendelkezésre. Az ezek szerint 280.000 főre tehető orosz hadak tehát jóval fölülmúlták Napoleon seregének létszámát s míg a franciák az óriási távolságnál fogva csakhamar további erősbítésekre nem igen számíthattak, Kutusov állandóan újabb csapatokat vonhatott magához.

> [1] Rónai Horváth, Az újabbkori hadviselés történelme, 260–267. – Horsetzky, Feldzüge der letzten 100 Jahre, 149–153. és Breit, Az egyetemes hadtörténelem vázlata, II, 153–154. nyomán.

« 12. Kutusov visszavonulása, Napoleon előnyomulása Moszkváig. | KEZDŐLAP Tartalomjegyzék | 14. Hadműveleti tervek. »