« 3. Az ulmi hadjárat. | KEZDŐLAP Tartalomjegyzék | b) Hadműveleti tervek. »

a) Erőviszonyok. Hadrendek. Hadászati felvonulás.

XX/25. számú melléklet.

A francia hadsereg felvonulása augusztus 27-ikétől szeptember 24-ikéig a legnagyobb rendben és pontossággal[1] akként történt, hogy Napoleon hadtesteit a gyakorló táborokból és Párisból a legrövidebb útvonalakon a Rajna és a Majna-vonalhoz irányította. Kivételt képezett a Hannoverben álló I. hadtest, melynek szeptember 27.-én Würzburgba kellett érkeznie, hogy aztán az osztrákok előnyomulása elől Bambergbe visszahúzódott bajor hadtesttel egyetértőleg folytassa előnyomulását a Duna felé és a VII. hadtest, mely Franciaország legdélnyugatibb csücskéből, Bayonne-ból jőve, csak október 20.-án ért Baselbe. A többi hadtesteknek a Rajna mentén következőleg kellett felvonulniok: a jobbszárnyon az V. és e mögött második vonalban a gárdahadtest, valamint Murat tartalék-lovassága, Strassburgnál; a VI. hadtest Karlsruheval szemben; a középen a IV. Speyernél, a III. Mannheimnál; a balszárnyon a II. hadtest Mainznál.

A Rajna mentén felvonult nagy francia hadsereg (la grande armée) hadrendje a következő képet mutatta:[2] A hadsereg főparancsnoka: Napoleon császár; vezérkari főnöke: Berthier tábornok.

Gárda-hadtest, par. | Bessières tábornagy, 6 zászlóalj,
| 9 lovasszázad | 6.278 ember
I. hadtest, par. | Bernadotte tábornagy, a Drouet-,
| Rivaud-gyalog- és a Kellermann-
| lovashadosztály, 18 zlj, 16. lovassz. | 17.737 ember
II. hadtest, par. | Marmont altábornagy, a Boudet, Grouchy-
| és Dumonceau-gyalog és a
| Lacoste-lov. ho., 25 zlj, 12 lov. szd | 20.758 ember
III. hadtest, par. | Davout táborn., a Bisson-, Friant- és
| Gudin-gyalog- és a Viallanes-lov.
| hadosztályok, 28 zlj, 12 lovas század | 27.452 ember
IV. hadtest, par. | Soult tábornagy, a Saint-Hilaire-,
| Vandamme-, Legrand-, Suchet-gyal. és a
| Margaron-lov. hadosztályok,
| 40 zlj, 12 lovas század | 41.358 ember
V. hadtest, par. | Lannes tábornagy, a Oudinot- és
| Gazan-gyal. és a Lassalle-lov. hado.
| 18 zlj, 16. lovas század | 17.788 ember
VI. hadtest, par. | Ney tábornagy, a Duppont-, Loison-,
| Malher-gyal. és a Tilly-lov. hado.,
| 25 zlj, 12. lovas század | 24.407 ember
VII. hadtest, par. | Augereau tábornagy, a Desjardins- és
| Mathieu-hadoszt. 16 zlj, 4 lov. szd | 14.950 ember
| Murat tábornagy lovas-tartaléka, a Nansouty-, d'Hautpoul-, Klein-, Walther-, Beaumont-, Bourcier- és Baragueg-d'Hillers lovashadosztályok, 8 zlj, 112 lovas szd | 22.015 ember
Bajor hadtest, a Wrede- és Deroy-hadosztályok |  | 21.487 ember
Würtembergi és badeni csapatok |  | 7.981 ember
Törzsek és egyéb csapatok |  | 4.241 ember

Az egész sereg összes létszáma 226.452 ember, közte 33.300 lovas és 364 löveg.[3]

A szövetségesek részén augusztus végén csak mintegy 70.000 főnyi osztrák sereg vonult fel az Inn és a Traun folyók között. További 20.000 ember még csak menetben volt a hadászati felvonulás színhelye felé. Határozottan kialakult hadrendje az osztrák seregnek ekkor még nem volt. Az oroszok ez időtájt még csak Teschen tájékát érték el és október közepe előtt nem igen érhettek az Inn folyóhoz.

> [1] Précis de la campagne de 1805 en Allemagne et en Italie, 44: „Les ordres s'exécutent avec une ponctualité remarquable et les divers corps sont réunis aux dates prévues sur les emplacaments qui leur ont été assignés.”

> [2] Précis de la campagne de 1805 en Allemangne et en Italie, 252–259.

> [3] Alombert et Colin, La Campagne de 1805 en Allemagne, 158. oldalán a következő létszámviszonyokról számol be.

> I. hadtest | 11.836 gyalogos, | 1.665 lovas, | 34 löveg
> II. " | 16.257 " | 1.634 " | 26 "
> III. " | 22.400 " | 1.492 " | 48 "
> IV. " | 35.236 " | 1.214 " | 36 "
> V. " | 13.972 " | 1.349 " | 34 "
> VI. " | 19.114 " | 1.071 " | 30 "
> Gárda " | 4.134 " | 1.637 " | 24 "
> Murat lov. tart. | 5.505 " | 13.119 " | 28 "
> Bajor hadtest | 18.600 " | 2.400 " | 48 "
> Tüzér tartalék |  |  | 56 "
> Összesen: | 147.054 gyalogos. | 25.581 lovas, | 364 löveg,

> vagyis összesen 172.635 ember. Az élelmezési létszám 202.000 emberre és 43.000 lóra rúgott. Ehhez később hozzájárult még: 8000 badeni és württembergi és a VII. hadtest 12.500 emberrel és 1184 lóval.

« 3. Az ulmi hadjárat. | KEZDŐLAP Tartalomjegyzék | b) Hadműveleti tervek. »