« Rossz élelmezés. | KEZDŐLAP Tartalomjegyzék | Fegyverszüneti tárgyalások az olaszokkal. »

A flotta magatartása.

Az osztrák-magyar flotta a háború első éveiben, a szárazföldi haderőhöz hasonlóan, nagy odaadással és dicséretes önfeláldozással tett eleget kötelezettségeinek. Egyik legszebb részlete ennek az a kimagasló hőstett, amelyet hajóhadunk ez része 1917. május közepén kormányzó urunk Őfőméltóságának vezetése alatt az Otrantoi csatornában véghezvitt. Azonban még ugyanebben az évben, amidőn a szárazföldi hadsereg a bomlás jeleit még nem mutatta, egy kellemetlen incidens zavarta meg a hajóhad eddigi jó hírnevét és nyugalmát, amidőn egyes emberek halászbárkákon szökdösni kezdtek a hadihajókról. Ezt követte nemsokára a 11. számú torpedónaszád szomorú esete, amelyet cseh nemzetiségű altisztek Sebenicóból Olaszországba vezettek át, miután előbb a parancsnokot, helyettesét és az ellenállás kifejtő legénységet megkötözték.

1918-ban már az egyenetlenségek nagyobb arányokat öltöttek, s azok legnevezetesebbike a Boche di Cattaróban kitört zendülés volt, amelynek folyamán a Szent György, a VI. Károly császár és a Gäa hadihajók legénysége tisztjeit foglyul ejtve a nyílt lázadás terére léptek. Erélyes és határozott fellépéssel azonban hamarosan sikerült ezt a veszedelmes mozgalmat még csírájában elfojtani.

Végül a balkán front összeomlása a haditengerészetre is bomlasztó befolyást gyakorolt. A Vojusa-vonal feladása és azzal kapcsolatban a tengeri támaszpontok – Durazzo, San Giovanni di Medua, végül Antivari – fokozatos feladása a tengerész legénységre is éreztette káros hatását. A nagy csatahajókon a fegyelem már szemmel láthatólag lazulni kezdett, csak a tengeralattjáró naszádok maradtak utolsó pillanatig az ellenségen és mindvégig kiválóan teljesítették szolgálatukat.

Október 27-én a polai hadiflotta parancsnoksága azt jelenti, hogy a haditengerészetnél lázadás jelei mutatkoznak, 28-án pedig, hogy a hajókon bizalmi férfiak vették át a parancsnokságot és a legénység távozni akar a hajókról.

Október 28-án a matrózkomité elnöke, a szlovén eredetű Koch Method fregattkapitány hirtelen elhatározással magához ragadja a hatalmat és Károly király az események hatása alatt a flottát a jugoszláv nemzeti tanácsnak adja át.

« Rossz élelmezés. | KEZDŐLAP Tartalomjegyzék | Fegyverszüneti tárgyalások az olaszokkal. »