« 1. számú melléklet József királyi herceg proklamációja. | KEZDŐLAP Tartalomjegyzék | 3. számú melléklet. A Nemzeti Tanács proklamációja. »

2. számú melléklet
Károly király hadsereg- és hajóhadparancsa

Katonák! Közeledik az a nap, amelyen hazatérhettek és amely meghozza a békét. Azok a kötelességek, amelyeket addig még teljesítenetek kell, rendkívül nehezek: katonai erényeitektől, belátástoktól és áldozatkészségtektől ma még inkább függ a monarchia valamennyi népének jövője kivétel és különbség nélkül, mint eddig. Számtalan csatában kipróbált férfias fegyelmezettségtek, hűségetek és az a szigorú engedelmesség, amely páratlanul dicsőséges tettekre képesített benneteket, továbbra is az a szikla marad, amelyen minden támadásnak és minden hullámverésnek meg kell törnie. Napjaink tele vannak komoly zavarokkal. Ezeknek nem szabad a hadseregre és a haditengerészetre átterjedniök. Katonák! Világosak és egyszerűek a kötelességeitek, mint az az eskü, melyet a Mindenható előtt letettetek. Ezt nem szabad sem megingatni, sem magyarázni. Hadierőmben megtalálta a monarchia valamennyi népe egyforma otthonát, ezért volt képes oly nagy tettek végrehajtására. Ahogyan a háborút megkezdte, úgy fog kikerülni a mostani veszedelemből is: nyugodtan és céltudatosan, becsülettel és hűségesen, valamennyi népünk üdvösségére!

Isten áldása legyen veletek!

Reichenau, 1918. október 23.

Károly s. k.

« 1. számú melléklet József királyi herceg proklamációja. | KEZDŐLAP Tartalomjegyzék | 3. számú melléklet. A Nemzeti Tanács proklamációja. »