« g) A tatárok utolsó betörése Magyarországba. | KEZDŐLAP Tartalomjegyzék | Megjegyzések. Elmélkedések. »

h) A szávamenti és boszniai hadműveletek.

XIX/1. számú melléklet.

A szávamenti és boszniai mellékhadszintéren csak kisebb hadműveletek folytak változó szerencsével. A Szerémségbe a törökök törtek be már kora tavasszal és ott néhány kisebb császári őrséget felkoncoltak. Az egyik török csapat Karlócát rohanta meg, amelynek egy részét fölgyújtotta.

Neipperg ezredes Új-Palánkáról török területre bonyomulva, ott eleinte sikerrel portyázott, hanem aztán tőrbe csalták és embereinek legnagyobb részét lemészárolták; csak nagyon kevés emberének sikerült magát az ellenséges gyűrűn keresztül vágni és elmenekülni.

Petrasch Ernő alezredesnek a Mercy lovassági tábornoktól vett parancs folytán hajókon eleséget kellett Péterváradról Pancsovára szállítani, ami szerencsésen sikerült is. Ámde visszatérőben a túlerős ellenséges csajkás-flotta által megtámadtatván, harc közben ép annak a hajónak a lőporkamrája gyulladt meg, amelyen Petrasch tatrózkodott. A robbanás sok embert ölt meg, Petrasch pedig súlyosan sebesülve, fogságba került. Szerencsésebb volt testvérbátyja, Petrasch Miksa ezredes, aki május havában 1200 határőrrel és 2 ágyúval Lesnica megvételére indult és azt rajtaütéssel szerencsésen el is foglalta.

A belgrádi csata után a Kostajnicában parancsnokoló gróf Heister Hannibal altábornagy parancsot kapott Novi elfoglalására, mely vállalattal az altábornagy Draskovich és Königsegg tábornokokat bízta meg. A szeptember 17.-én végrehajtott támadás azonban nem sikerült s miután híre érkezett, hogy az erősség fölmentésére egy erősebb török csapat útban van, Draskovich az ostromot beszüntette, de visszavonulás közben az erélyesen üldöző törököktől oly érzékeny veszteséget szenvedett, hogy csak igen kevés emberével térhetett vissza Kostajnicára, míg a halottak és sebesültek száma az 1400 embert is túlhaladta.

Hasonlo kudarccal végződött Petrasch Miksa tábornok Zvornik ellen végrehajtott vállalata is, mely alkalommal ő maga is súlyosan megsebesült.

« g) A tatárok utolsó betörése Magyarországba. | KEZDŐLAP Tartalomjegyzék | Megjegyzések. Elmélkedések. »