« d) További harcok Gyula és Titel körül. Gyula megadja magát. | KEZDŐLAP Tartalomjegyzék | Megjegyzések. Elmélkedések. »

e) A mellékhadiszínhelyek főbb eseményei.

XVII/1. számú melléklet.

Horvát-Szlavonországban ez évben csak említésre alig méltó kisebb portyázások folytak. Ellenben a velenceiek Dalmáciában és Albániában annál nagyobb tevékenységet fejtettek ki. Delfino mindenekelőtt a Narenta menti Citlukot akarta a törököktől elfoglalni, mi célból 8000 gyalogossal és 4000 lovassal oda elindulván, június 20.-án az erősséget megelőző bombázás után megadásra kényszerítette s nemsokára Gabelát, majd Trebinjét is hatalmába ejtette. Az időközben a lehetőséghez képest még jobban kiépített Citluk visszafoglalására a boszniai, albániai és hercegovinai pasák Mohammed boszniai béglerbég főparancsnoksága alatt július 24.-én jelentékeny haderővel jelentek meg az erőd előtt, melyet nyomban élénk tűzérségi tűz alá fogtak. Amikor azonban augusztus 2.-án rohamra indultak, bár az nem sikerült, 1200 főnyi, a következő napon pedig a velenceiek kitörése alkalmával újabb 600 főnyi veszteséget szenvedtek. Ez az óriási veszteség és a hír, hogy Delfino 12.000 főnyi fölmentő sereggel közeledik, a törököket az ostrom azonnali félbeszakítására bírta, akik aztán sietve a Narenta mögé húzódtak vissza. Ámde az üldöző velenceiek utólérték őket és egész vonatjukat és tábori felszerelésük egy részét elszedték tőlük. Ez ismételt nehéz veszteségek dacára a szeraszkírré kinevezett boszniai pasa szeptember 12.-én 20.000 emberrel újból megjelent Citluk előtt és három nap mulva hozzáfogott a vívóárkok kiemeléséhez. Ámde Dona, az erőd parancsnoka, oly szívósan és oly sikerrel védelmezte a gondjaira bízott erősséget, hogy nyolc nap mulva, szeptember 20.-án az ellenségnek, anélkül, hogy célját elérte volna, el kellett vonulnia az erődített hely mellől. A szeraszkír eltávozása után a cattarói proveditore, Marcelli Klobuk előtt jelent meg és 9 napi ostrom után ezt az erődöt is kiragadta a törökök kezéből.

A lengyeleknek október 6-án sikerült egy Kamienec fölmentésére jövő tatár hadat visszaverni, Jablonowski koronavezér pedig november 6.-án a Dnjester mentén Uscinszko mellett aratott döntő győzelmet egy másik tatár seregcsoport fölött. .[1]

A többi mellék hadszínhelyeken alig történt említésre méltó dolog.

> [1] Hammer-Purgstall id. m. III, 867: „Die Pohlen fochten wie Löwen und schlugen die Tataren, so dass 3000 mit 2 Mirsen auf dem Platze hlieben, 5 Mirsen gefangen genommen wurden.”

« d) További harcok Gyula és Titel körül. Gyula megadja magát. | KEZDŐLAP Tartalomjegyzék | Megjegyzések. Elmélkedések. »