« b) A prágai csata 1757 május 6.-án. | KEZDŐLAP Tartalomjegyzék | d) A kolini csata 1757 június 18.-án. »

c) További események a kolini csatáig.

XIX/12. b) számú melléklet.

A prágai csata napján, május 6.-án, a Daun hadsereghez tartozó Beck tábornok 3500 emberrel Mochowból Brandeis megrohanására indult és azt sikerült is megvennie. A 14 tisztből, 640 emberből és 2 lövegből álló porosz védőrség megadta magát. Ugyane napon magyar huszárok a Prága és Brandeis között fekvő Winar-rál a poroszok podgyászát támadták meg s ez alkalommal sok foglyot ejtettek és 600 lovat is kézrekerítettek.

Május 7.-én 10.000 porosz a Ziska-hegyet megszállva tartó s közben egyéb gyalog csapatok által megerősített horvátokat támadta meg és vetette vissza Prágába, melyet ezután Frigyes a Moldva mindkét partján szorosan körülzáratott, hogy a benne levő 40.000 főnyi ellenséges sereget esetleg kiéheztetés útján is megadásra bírja. Május 24.-én a császáriak 4600 emberrel kitörést kíséreltek meg, mely azonban csak hiábavaló 21 tisztből és 600 emberből álló veszteséget okozott. Május 28.-án a poroszok állásba helyezték a végre megérkezett 50 löveget számláló nehéz tüzérséget, mely 29-től 31-ig hevesen lőtte a várost. Június 3.-án Browne ezredes hajtott végre 900 emberrel egy jól sikerült kirohanást, mely alkalommal sok poroszt sikerült levágnia s egyszersmind 3 löveget is zsákmányolt.

Május 10.-én Frigyes a Daun hadtest megfigyelésére és Prága felmentése céljából való előnyomulásának meggátlására a Beverni herceget 20.000 emberrel Böhmisch-Brodba küldte. Daun innen az ellenség közeledésének hírére Kolinon és Časlaun át Goltsch-Jenikauba húzódott vissza, hogy a még útban levő erősbítéseket magához vonhassa, ami a hó végéig megtörténvén, Daun immár 53.000 főre emelkedett hadával megkezdte Prága felmentését célzó előnyomulását, miután a körülzárt városban már nagyon szükiben voltak élelmi készletek tekintetében. Ámde közben a Beverni herceg is újabb erősbítéseket vont magához és június 5.-én Kuttenbergre nyomult előre, ahonnan Nádasdy ott levő 6200 gyalogosból és 8720 lovasból álló hadával[1] jelentéktelen csatározás után Časlaura húzódott vissza. Elhatározásához képest Daun június 12.-én kezdte meg előnyomulását és Roth-Janowitzon át 14.-én Inditzet érte el, Nádasdy vezette elővédét Zasmukra tolván előre. A császáriak elől a Beverni herceg Kolinon át Kaurimra húzódott vissza, ahol Frigyessel egyesült, aki Daun előnyomulásának hírére rögtön személyesen vitt 12.000 főnyi tetemes erősbítést alvezérének támogatására, hogy vele együtt a szemben álló Daunt megtámadva, Prága sorsát egy második nyilt csatában eldöntse. Az egyesült 31 zászlóaljból és 118 lovas századból álló porosz sereg 36.000 embert, közte 14.000 lovast, számlált.

> [1] A Nádasdy-hadtest hadrendje következőleg nézett ki: Morócz altábornagy hadosztálya: Schröger tábornok dandára, mely állt a Festetich-huszárok 6 századából 570 főnyi állománnyal, a Dessewffy-huszárok 1 századából 90 fő és a Morócz-huszárok 6 századából, 730 lovassal. Erdődy tábornok dandára a Császár-huszárok 6 százada, 1300 fő; a Károlyvárosi határőrhuszárok 2 százada, 150 lovas; gróf Nostitz tábornok dandára: Károly herceg szász chevaux-legersek, 4 század, 610 lovas; Albert herceg szász chev. legersek, 3 század, 460 lovas; gróf Brühl szász chev. legersek, 4 század, 650 lovas. Hadosztály köteléken kívül: 1000 vezényelt német lovas; kőrösi határőr gyalogság, 1 zászlóalj és 1 gránátos század, 700 fő; gradiskai határőr gyalogság, 2 zászlóalj és 1 gránátos század, 1290 fő; banális határőr gyalogság, 2 zászlóalj, 930 fő; szluini határőr gyalogság, 2 zászlóalj, 1 gránátos század, 1320 fő; bródi határőr gyalogság, 2 zászlóalj, 1 gránátos század, 1160 fő; vezényeltek a gyalogságtól, 800 fő; Gróf Hadik altábornagy hadosztálya: Gróf Széchényi tábornok dandára: banális határőr huszárok, 3 század, 190 lovas; varasdi határőr huszárok, 1 század, 60 lovas; Splényi huszárok, 2 század, 280 lovas; gróf Pálffy Rezső tábornok dandára: Eszterházy huszárok, 2 század, 240 lovas; jász-kún huszárok, 5 század, 850 lovas; Baranyay huszárok, 2 század, 240 lovas; Babócsy tábornok dandára: Hadik huszárok, 2 század, 200 lovas; Kálnoky huszárok, 6 század, 700 lovas; Nádasdy huszárok, 5 század, 400 lovas. Vagyis összesen 9 zászlóalj, 4 gránátos és 60 lovas század, 6200 gyalogos és 8720 lovas létszámmal.

« b) A prágai csata 1757 május 6.-án. | KEZDŐLAP Tartalomjegyzék | d) A kolini csata 1757 június 18.-án. »