« 5. Ali budai pasa folytatólagos hadműveletei. | KEZDŐLAP Tartalomjegyzék | Megjegyzések. Elmélkedések. »

a) Veszprém eleste.

Khadim Ali budai vezírpasa a szegedi hadjáratból Budára visszatérve, előkészületeket tett ama feladat végrehajtására, amely neki az ez évi hadjárati terv értelmében kijutott.[1] Eközben jutott tudomására, hogy a Székesfehérvár parancsnokává kinevezett Hamza béget, amikor arra felé útjában 200 lovassal Veszprém alatt elhaladt, ennek őrsége a városból hirtelen kirohanván, a béget foglyul ejtette. Az e miatt haragra gyúlt Ali pasa hadait összeszedve, május 20.-án Veszprém alá ment s a vár körül fekvő magaslatokat megszállván, azt és a várost észak és nyugat felől lövetni kezdte. A vár ép e pillanatban parancsnok nélkül állott, Vas Mihály várnagynak pedig a kevés, fegyelmetlen és hanyag zsoldos őrség előtt tekintélye egyáltalában nem volt. Ez okozta, hogy tíz napi lövetés után az őrség egy része az engedelmességet végkép megtagadta s nemsokára azután az ellenséghez szökött át. Erre a várnagy június 1.-én a várat föladta, illetve mialatt ő erre vonatkozólag tárgyalásokat folytatott, a janicsárok erőszakkal behatoltak a város kapuján és a várost, majd a várat is megszállották.

Ali pasa a hozzászökött árulókat leölette, és Veszprémben Dsáfer bég alatt erős őrséget hagyván, hadával visszatért Budára.[2]

> [1] Lásd a 324. oldalon.

> [2] Oláh Miklós, Chronic., Bélnél, Monum. Decad. I. 41. – Istvánffy id. m. XVII. 321. – Hammer-Purgstall id. m. II, 219.

« 5. Ali budai pasa folytatólagos hadműveletei. | KEZDŐLAP Tartalomjegyzék | Megjegyzések. Elmélkedések. »