« 5. Az ausztriai hadjárat. | KEZDŐLAP Tartalomjegyzék | b) Hadműveleti tervek. »

a) Erőviszonyok és kölcsönös helyzet 1805 november végén.

A szövetségesek körülbelül 85.000 főt számláló főereje – mintegy 70.000 orosz és 15.000 osztrák – névleg Kutusov, tényleg Sándor cár főparancsnoksága alatt, Prossnitzra és Kralitzra előretolt elővédekkel az olschani táborban volt összpontosítva. A vezérkari főnöki állást az osztrák Weyrother altábornagy tölötte be. Essen 10.000 főnyi orosz hadosztályát december elejére várták Olmützbe. Ferdinánd főherceg 15.000 emberrel Csehországban Czaslaunál állott. Károly és János főherceg mintegy 80.000 főnyi hada november 26.-án Marburgnál egyesült és Csáktornyán és Körmenden át útban volt a harctér felé, de Körmendet csak december 6.-án érte el. Ezek szerint a szövetségesek mintegy 180.000 főnyi ereje két nagy csoportra volt felosztva.

Napoleon november 20-ika óta mintegy 56.000 emberrel Brünn tájékán állott, még pedig a gárda-, Lannes- és Soult- hadtestekkel Brünn és Austerlitz között, Murat 4 lovas hadosztállyal Rausnitznál, az elővéd Wischaunál. E főcsoport közelében állottak: Bernadotte az I. hadtesttel és Wrede bajor hadosztályával Iglaunál; a III. hadtest (Davoust) Nikolsburgnál, Zistersdorfnál és Pozsonynál; a VIII. hadtest (Mortier) pedig Bécsben. Távolabb állottak: A II. hadtest (Marmot) Leobennél és a muramenti Brucknál; Baraguay d'Hilliers és Klein lovashadosztálya Csehország felé figyelve, Linzben; Massena mintegy 35.000 emberrel november 29-ike óta Laibachnál állott s végül Ney két hadosztállyal november 21-ike óta útban volt Bozenből Villach felé. A francia haderő ezek szerint mintegy 170.000 főnyi létszámmal kb. 400 km. hosszú arcvonalon volt elosztva.

« 5. Az ausztriai hadjárat. | KEZDŐLAP Tartalomjegyzék | b) Hadműveleti tervek. »