« 3. számú melléklet. A Nemzeti Tanács proklamációja. | KEZDŐLAP Tartalomjegyzék | 5. számú melléklet. A belgrádi fegyverszüneti szerződés. »

4. számú melléklet.
Linder hadügyminiszter 1918. november 2-i proklamációja

Katonák! Több mint négy évi dicsőséges küzdelem után Magyarország válságos helyzete és az új világnézet, mely megdönti az erőszak uralmát és a népek békés szövetségét akarja, a felelős magyar kormányt arra az elhatározásra késztette, hogy a további harcot az összes harctereken beszüntesse.

A magyar kormány elhatározásából a rendelkezéseket erre egyidejűleg megtettem.

Nem vagytok legyőzöttek! Emelt fővel, férfias öntudattal kövessétek a parancsot. Nehéz küzdelmetek nem volt haszontalan, mert meghozta az emberiség legszebb diadalát. Véretekkel és kitartástokkal váltottátok meg Magyarországot, fiaitok- és unokáitokat egy jövő háború borzalmaitól.

Meghoztátok az áhítozó emberiség legszebb álmát: a világbékét. A jelen és jövő nemzedék hálája lesz kiérdemelt jutalmatok.

A magyar kormány tudja kötelességét és gondoskodni fog, hogy benneteket munkával, élelemmel és ruhával várjon, hogy a visszatérés után ki-ki folytathassa becsületes, békés munkás életét és hogy elfeledtesse veletek hosszú szenvedésteket.

Hogy ez az átmenet a mai viszonyokból a nyugodt, békés életre biztosítva legyen, katonatanácsokat és nemzetőrséget szervezünk, amely őrködni fog a belrend fölött, hogy végre átvehesse mindnyájunk felett kiengesztelő uralmát az „Örök béke.”

« 3. számú melléklet. A Nemzeti Tanács proklamációja. | KEZDŐLAP Tartalomjegyzék | 5. számú melléklet. A belgrádi fegyverszüneti szerződés. »