« 1. Kölcsönös politikai és katonai helyzet az év elején. | KEZDŐLAP Tartalomjegyzék | 3. Mainz fölmentése 1795 október 29.-én. »

2. A rajnai hadjárat.

Erőviszonyok. Hadászati felvonulás. A francia kormány a keleti határon két hadsereget állított fel, még pedig a Sambre–Maas-hadsereget 97.000 főnyi számerőben Jourdan parancsnoksága alatt, a főerővel Cölnnél, a Marceau-seregcsoporttal Coblenznél és a Kléber-csoporttal Crefeld – Oranienburg tájékán. A másik, Rajna–Mosel hadsereg Pichegru parancsnoksága alatt 85.000 embert számlált, melyből 30.000 ember Mainzot ostromolta, 12.000 ember Mannheimnál, a többi pedig innen Strassburgig állott. A két sereg összege 182.000 embert tett ki.

Auszriának szintén két serege állott a Rajnánál. Clerfait alsó-rajnai hadserege 97.000 fővel Düsseldorftól Mannheimig és Wurmser 87.000 főnyi felső-rajnai hadserege Mannheimtől Baselig. A két osztrák sereg együttes létszáma 184.000 főre rugott.

Eszerint mindkét fél majdnem egyforma erővel és közel 500 km kiterjedésű óriási területen kordon-felállításban állott egymással szemben.

Hadműveleti tervek. A francia seregek közül előbb Jourdannak kellett a Rajnán átkelni a Mainzot a folyó jobbpartján körülzárni. Pichegru-nak a Sambre–Mass hadsereg műveletét egy Mannheimból Heidelberg irányában intézendő előtörés által kellett támogatnia, további feladata pedig az volt, hogy Wurmser hadseregét Mainztól távol tartsa. A vett utasítás keretében Jourdan a maga hadseregének hadműveleteit a Kléber-csoport átkelésével akarta bevezetni, hogy ezáltal a zöm cölni átkelését megkönnyítse. Ennek megtörténte után Marceaunak Neuwiednél kellett partot váltania, hogy aztán az egyesült sereg Mainz ellen forduljon. Pichegru meg akarta várni, míg Jourdan serege a Lahn mentén egyesül s csak akkor szándékozott a Rajna jobbpartjára átkelni. Clerfait és Wurmser a maguk hadműveleteit az ellenség magatartásától tették függővé s egyelőre csak a Rajnavonalnak Düsseldorftól Báselig való kézbentartására szorítkoztak.

A hadműveletek lefolyása. Kléber csoportja szeptember 7.-én kelt át Crefeldnél a Rajnán s gróf Erbach osztrák hadát visszanyomván, a szeptember 8.-án Cölnnél átkelt főerővel tervszerűleg egyesült. Szeptember 13.-án az osztrák hadak Siegburgnál, 20.-án pedig Limburgnál is megveretvén, a Majna mögé vonulnak, ahol Clerfait egész hadseregét összpontosítja.

Közben Pichegru Mannheimnál, amelyet bevennie sikerült, tétlenül megállapodott és csak 14 nappal Jourdan átkelése után fogott ő is hozzá a Rajnán való átkeléshez, azonban Quosdanovich által megtámadtatván, ismét a folyó jobb partjára tért vissza. Ennek megtörténte után Wurmser a maga seregét a Neckar mentén egyesítette.

Ezalatt Clerfait seregének összpontosítását Darmstadt körül október 10-ikéig befejezvén, egész erejével Frankfurt, majd október 23.-án Limburg felé nyomul előre. Ezáltal Jourdan baloldalába és hátába jutván, e miatt és mivel a Rajna mögé visszatért Pichegru tétlenségbe merült, Jourdan is kénytelen volt visszavonulni és október 22.-én Neuwiednél és Düsseldorfnál a Rajna balpartján tért vissza, a tulsó parton csak kisebb osztagokat hagyván hátra. E kedvező fordulatot felhasználandó, Clerfait elhatározza, hogy Mainznál a Rajnán átkel, a várat az ostrom alól fölmenti és a franciák ottani felállítását áttörve, seregét Jourdan és Pichegru serege közé ékeli. A továbbiak folyamán mindenekelőtt Pichegru seregét dél felé akarta szorítani, hogy aztán azt Wurmserre bízván, ő maga ismét Jourdan ellen forduljon.

« 1. Kölcsönös politikai és katonai helyzet az év elején. | KEZDŐLAP Tartalomjegyzék | 3. Mainz fölmentése 1795 október 29.-én. »