« 23. számú melléklet A Vyx alezredes által 1919. március 20-án átnyújtott jegyzék. | KEZDŐLAP Tartalomjegyzék | 25. számú melléklet Presan tábornok 1919. március 20-i intézkedése. »

24. számú melléklet
Berthelot tábornoknak 1919. március 20-án Presan tábornokhoz intézett levele

538/3. sz.

Március 7-én kelt 487/3. sz. levelem kapcsán van szerencsém a következőket közölni:

A magyarországi hadsereg vezénylő tábornoka március 20-án Károlyi grófnak levelet kézbesíttetett, közölvén vele a Békekongresszusnak egy semleges öv létesítésére, a magyar csapatoknak a nyugati határra leendő visszavonulására és a román előnyomulásnak a keleti határig leendő végrehajtására vonatkozó határozatait.

A magyaroknak március 23-ától számítandó 10 nap engedélyeztetett, hogy ezen belül új vonaluk mögé visszavonuljanak. Mihelyt ez a kiürítés végre lesz hajtva, erről tudósítom Önt és a román előnyomulás kezdetét veheti.

Ez az előnyomulás semmi szín alatt sem kezdődhet előbb, mielőtt én Önnek az értesítést meg nem küldöm.

A magyarok által visszahagyandó különféle anyagok (hadianyag, vasúti és hadtápanyag és állami anyag) kérdésére kell most rátérnem.

1. A hadianyag nem hadizsákmány és a magyarok tulajdona marad, akik ezt elvihetik. Az ily természetű anyag, amelyet a helyszínen hagynak, leltároztatni és őriztetni fog a román előnyomuláshoz képest.

2. A többi anyagokra nézve a magyarok parancsot kaptak, hogy azokat a helyszínén hagyják. Ezeket is leltározzák és őrzik a román előnyomuláshoz képest.

A vezénylő tábornok Gondrecourt tábornok úr elnöklete alatt egy francia-magyar-román bizottság alakítását rendelte el, amely hivatva van ez anyag sorsáról határozni. Ez a bizottság 10–10 francia, román és magyar tisztből fog állani. Ezek a tisztek egyelőre Aradnál gyülekeznek az általam tudtul adandó időben, azután pedig Nagyváradon, ahol állomásozni fognak. Az ebbe a bizottságba kiküldendő 10–10 tisztből ötöt a Duna hadsereg állományából fogok kijelölni. Kérem, legyen szíves az Ön részére a 10 román tisztet megnevezni.

Ez a 15 tiszt tartsa magát készen a mielőbbi Aradra való elutazásra.

Miután Aradon Gondrecourt tábornok rendelkezéseit megkapták, egy francia és egy román tisztből képzett csoport minden érdekelt román parancsnoksághoz indul, hogy amint fentebb említtetett, a magyarok által visszahagyandó anyagot leltározzák és őrizzék.

Mindezek a tisztek azután Nagyváradra mennek azon a napon, amelyet Gondrecourt tábornok fog meghatározni.

Nagyon hálás leszek, ha mielőbb lesz szíves tudomásomra hozni ama előkészítő intézkedéseket, amelyeket előnyomulásának végrehajtására tett, mihelyt annak ideje elérkezik, még pedig olyanformán, hogy azokat még idejében közölhessem a magyarországi hadsereg parancsnokával és hogy megbeszélhessem vele a tervbe vett mozdulatok végrehajtását.

Berthelot tábornok s. k.

« 23. számú melléklet A Vyx alezredes által 1919. március 20-án átnyújtott jegyzék. | KEZDŐLAP Tartalomjegyzék | 25. számú melléklet Presan tábornok 1919. március 20-i intézkedése. »