« A vörös hadseregbe való belépés kötelezettsége. | KEZDŐLAP Tartalomjegyzék | Munkás zászlóaljak felállítása. »

Vörös zászlók rendszeresítése.

Az április 23-án kelt 97.603/7. sz. körrendelettel (lásd 1919. évi 28. sz. Szabályrendeleti Közlönyt) vörös zászlókat rendszeresített a hadügyi népbiztosság. A vonatkozó körrendelet így hangzik:

A beállott változások következtében a régi honvéd és közös hadseregbeli zászlókat (lobogókat) ezennel használaton kívül helyezzük és helyettük a magyar tanácsköztársaság vörös hadserege, illetve katonasága számára vörös zászlókat rendszeresítünk.

A régi honvéd és közös hadseregbeli zászlók (lobogók) folyó évi április hó végéig a hadtörténelmi levéltár és múzeumba (Budapest, I., Vár, országos levéltár épülete) beszállítandók.

Minden zászlóra (lobogó) egy, a volt birtokost feltüntető, megfelelő erősségű lap erősítendő. A küldeményhez a zászlóra vonatkozó történelmi adatokat feltüntető okirat csatolandó.

Az egyes alakulások vörös zászlóval a hadügyi népbiztosság „Sajtópropaganda” szerve (Nemzeti palota, I., Alag-sor 9., 10. sz. ajtó) által elláttattak.

« A vörös hadseregbe való belépés kötelezettsége. | KEZDŐLAP Tartalomjegyzék | Munkás zászlóaljak felállítása. »