« 4. Erőviszonyok. | KEZDŐLAP Tartalomjegyzék | 6. Hadműveleti tervek. »

A) A főseregek hadműveletei. • a) A háború első része.
5. Hadászati felvonulás.

A francia hadsereg hadászati felvonulását a februártól május végéig terjedő időben következőleg hajtotta végre: Balszárny, mely Napoleon személyes vezetése alatt az I., II. és III. hadtestből, valamint az 1. és 2. lovas hadtestből mintegy 122.000 gyalogos és 31.000 lovas létszámmal alakult, Danzig és Thorn között; a Jenő alkirály alatt a IV. és VI. hadtestből és a 3. lovas hadtestből álló középhad, 55.000 főnyi gyalogos és 18.000 lovas létszámmal, Plock és Modlin között; – az V., VII. és VIII. hadtestből és a 4. lovastestből Jeromos vesztfáliai alkirály alatt, 77.000 gyalogos és 18.000 lovas létszámmal megalakult jobbszárny, Varsó és Pulavy között; – előretolt viszonyban állott: a X. hadtest Königsbergnél, Schwarzenberg herceg XII. hadteste Lembergnél. – Általános tartalék gyanánt a gárda Posennél állott fel, míg a IX. és XI. hadtest Berlinnél gyülekezett.

Az arcvonal szélessége Lemberg és Danzig között 600 kilométert, vagyis 30 menetnapot, a felvonulás mélysége pedig majdnem ugyanannyit tett ki.

Az orosz hadseregek közül az 1-ső a Njemen mögött, a kovno–vilnai úttól kétoldalt, a vilna–pétervári hadműveleti irány, a 2-ik a Njemen és a Narev között Volkovisk körül, a minsk-smlensk-moszkvai hadműveleti irány, a 3-ik pedig a Styr mögött Dubno és Luck tájékán a Kijev felé vezető hadműveleti irány fedezésére vonult fel.

Azonkívül magasabb kötelékek nélkül rendelkezésre állott még: 10.000 ember a drisszai táborban, ugyanannyi Szmolenszkben, 2000 ember Bobruiszkban, 1000 ember pedig Mohilevben.

A három különálló csoportban felvonult sereg arcvonala Dubnótól Kovnon túl mérve, szintén majdnem 600 km-t tett ki.

« 4. Erőviszonyok. | KEZDŐLAP Tartalomjegyzék | 6. Hadműveleti tervek. »