« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »

5. Bosznia északkeleti részének meghódítása. A III. és IV. hadtest hadműveletei.

A 20. hadosztályhoz csatlakozandó 4. hadosztály csapatai szeptember 2.-án és 3.-án lépték át Brodnál a Szávát és 4. és 5-ike folyamán már Dobojba érkeztek, ahol a kiadott rendelkezések szerint a 20., 4. és 1. hadosztályból alakítandó III. hadtestnek meg kellett alakulnia.

Szeptember 4.-én Szápáry altábornagy Pistory vezérőrnagy parancsnoksága alatt 4 zászlóaljat és 2 löveget küldött Tešanj megfékezésére és az ottani lakosság lefegyverzésére, amit az ellenállás nélkül végre is hajtott. Ugyane napon az új hadtestparancsnok hírt vevén, hogy a vele szemben álló fölkelők az arcban és jobb szárnya ellen irányult hasztalan erőlködések után most már déli szárnya ellen próbálnak szerencsét, a 29. ezredet a Dobojtól keletre, az 54. ezredet pedig Lipacon át az attól délre fekvő magaslatokra rendelte előre, miből igen heves összeütközés keletkezett, úgy hogy az utóbbi ezred támogatására újabb erősbítések kiküldése vált szükségessé. A 8. sorgyal. ezreddel és 1 hegyi üteggel kirendelt Waldstätten vezérőrnagynak sikerült ugyan az est beálltáig némi előnyöket elérni, de nagyban véve a fölkelők mégis csak megtartották állásaikat. E napon csapataink 125 halottat és sebesültet vesztettek. A következő napon megújított támadásnak sem volt döntő eredménye, mindazonáltal a fölkelők a 6-ikára hajló éjjel észrevétlenül odahagyták állásaikat és Gračanicara vonultak vissza. Az 5-iki harcok ismét 5 halottat és több mint 400 sebesültet és eltüntet követeltek csapatainktól.

A további hadműveletek már a hadseregparancsnokság hadműveleti terve értelmében hajtattak végre, melynek értelmében a III. hadtestnek Dobojról a Spreča völgyén át, a Samacnál és Száván átkelő IV. hadtestnek pedig a Posavina és Brčka megszállása után észak felől kellett Dolnja Tuzla felé előnyomulnia, ahol Szápárynak első alkalommal oly kellemetlen meglepetésben volt része.

A hadtest előnyomulásának megkezdését szeptember 15.-én a 4. vadász zászlóaljnak, a következő napon pedig a 45. sorgyalogezrednek előretolása Gračanica felé vezette be; ezeket 17.-én a 3 oszlopba alakult hadtest zöme is követte és az ellenség által időközben elhagyott Gračanica mellett szállt laktáborba, s ott másnap pihenőt tartott. Szeptember 19.-én a hadtest Miričinaig, 20.-án Dubosnicaig, 21.-én pedig Han Prkovacig jutott, mely napon a Dokanjig előnyomult IV. hadtesttel is sikerült végre az összeköttetést helyreállítani.

Szeptember 22.-én Szápáry altábornagy éppen Dolnja Tuzla felé elindítandó erőszakos szemrevételező különítmények összeállításával foglalkozott, amidőn két városi lakos hírül hozta, hogy a fölkelők már Tuzlát is odahagyták s hogy a város kész meghódolni a cs. és kir. csapatoknak. Erre azt a kiválóan fontos várost a két hadtest majdnem egyidőben kardcsapás nélkül szállotta meg. Közben ugyanis a IV. hadtest szeptember 14.-én Samačnál a Száván átkelvén, zömével 16.-án Gradačacot szállotta meg, míg a 13. hadosztály 25. dandára e napon élénk csatározások után a Brčkatól északnyugatra fekvő Krepsicét, a 26. dandár pedig a Tinja völgyében fekvő Dubravét ejtette birtokába. Szeptember 17.-én az említett két dandár estig tartó harc után, mely csapatainknak 43 halottjába és 148 sebesültjébe került, végre Brčkat is hatalmába ejtette.

Innen a hadtest dél felé vevén útját, a hegységben előfordult kisebbszerű összeütközések után élével 21.-én Dokanjt érte el, 22.-én pedig, mint már említettük, a III. hadtesttel egyidejűleg Dolnja Tuzlát szállotta meg. Ugyan-e napon a már Brčkából kikülönített 26. dandár kisebb harcok árán Bjelina birtokába jutott.

A Dolnja Tuzlában egyesült két hadtestnek szeptember 26-ikán Zvornik elfoglalására kellett volna indulnia, amidőn előtte való nap déltájban a nevezett város küldöttsége az önkéntes megadásról értesítette Szápáry altábornagyot, minek folytán szeptember 27-ikén a 31. hadosztály kardcsapás nélkül be is vonult a megerődített helyre. Szeptember 29.-én Srebernica is meghódolt 8 lövegével együtt. A XIII. hadtesttel való összeköttetés helyreállítására a Waldstätten-dandár 26.-án Tuzlából Kladanjba tolatott előre.

Ezzel most már a két hadtest feladata elég könnyű szerrel és örvendetes módon nyert megoldást.

« Megjegyzések. Elmélkedések. | KEZDŐLAP Tartalomjegyzék | Megjegyzések. Elmélkedések. »