« l) A tiroli események vázlata. | KEZDŐLAP Tartalomjegyzék | IV. Az 1799. évi háború. »

Megjegyzések. Elmélkedések.

Bonaparte tüneményes hadvezéri képessége és óriási energiája, melyet az 1796. és 1797. évi hadjáratokban felmutatott, méltán bámulatba ejtette az egész világot. Bámulatos képességéhez és akaraterejéhez még a szerencse is társul szegődött, ami a háborúskodásban szintén elsőrendű szerepet játszik. Ezzel szemben a németországi hadiszíntéren oly remek sikereket elért Károly főherceg et, azon időtől kezdve, hogy Bonaparte-val került szembe, teljesen elhagyta szerencsecsillaga és csak kudarc után kudarc jutott neki osztályrészül.

Az 1797. évi hadjárat végén már nemcsak Bécset és vele együtt egész Ausztriát, hanem Magyarország határait is veszély fenyegette, minek folytán azok védelmére a magyar nemesi fölkelést is fegyverre kellett szólítani. Ennek folytán a gyülekezésre kijelölt szombathelyi táborban össze is gyült mintegy 15.000 főnyi fölkelő csapat, azonban a fegyverszünet és békekötés folytán annak alkalmazására már nem került sor.

Az olaszországi hadiszíntéren szerepelt magyar csapatok tevékenységét a Pilch szerkesztette A Magyar Katona, II. köt. 140. oldalán következőleg foglalja össze: „A németországi harctérről 1797 tavaszán a 2., 32., 34. gyalogezredbeli gránátosokon kívül még a többi magyar gránátos zászlóaljat is az olasz harctérre vitték. Ezek a zászlóaljak a visszavonulás alatt a Neumarktnál vívott harcban vettek részt és kivétel nélkül kitűntek. A 31. és 51. ezredek osztályaiból alakított gránátos zászlóalj Klagenfurtnál is harcolt, ahol szintén kimagaslott vitézségével. A többi magyar csapatok közül a 19. gyalogezred egyik zászlóalja Bevilacquanál és Anghiarinál, a 32. gyalogezred Frattanál és Minerbénél, a 34. és 37. gyalogezredek egy-egy zászlóalja pedig Neumarktnál kiváló eredménnyel harcolt. A 39. gyalogezred Rivolinál, a Tagliamentonál, Tarvisnál és Neumarktnál, egyik zászlóalja Casa Solánál, az 51. ezred Rivolinál, Salurnnál, Cembronál és Oberaunál, másik zászlóalja Tarvisnál vívott ütközetet.

A huszárezredek csak osztályonkint vagy még kisebb részeikkel vettek részt egyes ütközetekben; így a József nádor huszárezrednek egy kisebb osztaga harcolt Marburgnál, a Wurmser-huszárezrednek egyik osztálya pedig Rivolinál és Anghiarinál, egyik osztálya pedig Tarvisnál érdemelt ki elismerést vitézségével.”

« l) A tiroli események vázlata. | KEZDŐLAP Tartalomjegyzék | IV. Az 1799. évi háború. »