« d) Szuvarov hadműveletei Macdonald ellen. | KEZDŐLAP Tartalomjegyzék | f) Meghasonlás az osztrákok és oroszok között. »

e) Joubert offenzívája Szuvarov ellen.

Események a Novi melletti csatáig.

A mozgó hadműveletekben beállott egyhavi szünetet a franciák két seregcsoportjuk egyesítésére használták fel, micélból Macdonald a maga csapatjait Regio Emilia mellől Sarzane-ba s onnan a tengerpart mentén Genuába vezette, ahol július 16.-án Moreau seregéhez csatlakozott.

Augusztus elején a Genuánál egyesült francia sereg parancsnokságát Joubert vette át, aki azonnali támadásra határozta el magát, még pedig a legrövidebb úton Alessandria felé, hogy Szuvarovval lehetőleg még a Kray-csoportnak beérkezése előtt leszámolhasson. Ámde Szuvarov, aki Krayt máris magához vonta, Alessandriából és Tortonából eléje megy Joubertnek, ami a Novi melletti csatához vezetett.

A Novi melletti csata 1799 augusztus 15.-én.

XX/19. számú melléklet.

Az elhatározott offenzívához Joubert augusztus 14-ikéig Novinál mintegy 45000 embert számláló 58 zászlóaljat és 40 lovas századot gyűjtött össze. A sereg St. Cyr és Perignon parancsnoksága alatt 2 hadtestre tagozódott, melyek mindegyike 2 gyalog hadosztályból, – az előbbieknél Laboissière és Watrin, az utóbbiaknál Grouchy és Lemoine tábornokok parancsnokága alatt – továbbá egy gyalog és egy lovas tartalékból állott. Augusztus 14.-én este Perignon hadteste Pasturana-nál, St. Cyr hadtestének zöme pedig Novitól délre fekvő magaslatokon táborozott. Ennek a hadtestnek Watrin-hadosztálya ekkor még a Serivia jobbpartján, S. Bartolomeo-nál állott, a hadtest-köteléken kívül álló s mindössze 2000 embert számláló Dombrovski-hadosztály a csupán egy osztrák zászlóalj által megszállt Serravalle-t zárta körül.

A szövetségesek közeledésének hírére Joubert augusztus 15.-én reggel csapatjaival a La Zerba–Novi–Monte Rotondo–Serravalle vonaltól délnyugatra Novi körül elterülő magaslatokat a XX/19. számú mellékleten látható módon szállta meg és a balszárny fölötti parancsnoksággal Perignont, a közép és jobbszárny fölöttivel pedig St. Cyrt bízta meg.

A Szuvarov tábornagy parancsnoksága alatt álló szövetséges osztrákok és oroszok 63.000 embert számláltak, köztük 12.000 lovas. Augusztus 14.-én este Szuvarov csapatjai következőleg állottak: Kray táborszernagy a 19000 osztrákot számláló Ott- és Bellegarde-hadosztályokkal Fresonara-nál; Derfelden lovassági tábornok a 14.000 oroszt számláló Sveikovszki-, Miloradovics és Bagration-hadosztályokkal Pozzolo Formigara-nál; Melas táborszernagy a 18.000 osztrákot számláló Liechtenstein- és Fröhlich-hadosztályokkal Rivalta-nál. A lovasság mindhárom csoportra majdnem egyenletesen volt felosztva. Azonkívül 12.000 ember Rosenberg parancsnoksága alatt Tortona-nál tartalékviszonyban maradt vissza.

Szuvarov augusztus 14.-én megtudván, hogy Novi környékén erős francia erők állnak, parancsot adott Kraynak, hogy 15.-én korán reggel a franciákat Pasturana irányában támadja meg s egyúttal megígérte, hogy a Pozzolo Formigara-nál és Rivalta-nál álló csapatokkal Novi felé és attól keletre támogatásra előre fog nyomulni.

Kray augusztus 15.-én reggel hadtestével a francia állás balszárnya elé érve, ott közvetlenül a magaslatok előtt hadosztályait két harcvonalba tagozta, s a lovasságot a szárnyakon és harmadik harcvonalként állította fel, majd az első harcvonallal, hosszabban tartó ágyútűz után rohamra indult a részben még csak felfejlődésben lévő Perignon-hadtest ellen. A most kifejlődő harc folyamán a Perignon-hadtest már-már inogni kezdett, amikor a Joubert parancsára a St. Cyr. által vezényelt tartalék gyalogság, előbbi 2500, utóbbi 5000 főnyi erőben, valamint a Richepense parancsnoksága alatt álló 1500 főnyi tartalék-lovasság az osztrák támadást igen heves kűzdelem után visszaverte. Maga Joubert is az ellentámadásra rendelt csapatok élén vegyült bele Moreau-val együtt a harcba és mindjárt kezdetben golyó által találva elesett, mire a főparancsnokságot és a csata vezetését Moreau vette át.[1]

Ez valamivel 8 óra előtt történt. Az osztrákok visszavert első harcvonala a második harcvonal és a lovasság mögött gyülekezett, mire Kray a harcot egyelőre csak tűzérségével folytatta és egyúttal a tőle nem messze levő Bagrationt felszólította, hogy Novi felé támadólag nyomuljon előre, de ez vonakodott a felszólításnak eleget tenni, mert erre nézve Szuvarovtól még nem kapott parancsot.

Reggel 8 óra felé Szuvarov újból megparancsolta Kraynak, hogy a francia balszárnyat ismét támadja meg s egyszersmind tudtára adta, hogy egyidejűleg az oroszok Novi felé fognak előnyomulni. Szuvarovnak további rendelkezése szerint Melasnak Rivalta-nál, Rosenbergnek pedig Tortona-nál az előnyomulásra készenlétbe kellett helyezkednie.

Igéretéhez képest Szuvarov a Bagration- és mögötte a Miloradovics-hadosztályt d. e. 11 óra tájban, tehát elég későn, de azért mégis, Novi és az attól nyugatra fekvő magaslatok felé támadásra vezette előre; a harmadik, a Sveikovszki-hadosztálynak az előbbi kettőt jó nagy távközzel tartalék viszonyban kellett követnie. Ez a támadás azonban csak hamar teljes kudarcot vallott és a két előllévő hadosztály a Sveikovszki-hadosztályra vettetett vissza, ahol az újból rendezkedni kezdtek.

Ezalatt Kray a francia balszárnyat ismételten, de szintén sikertelenül támadta meg, sőt az oroszokkal majdmen egyidőben szintén visszanyomatott. A hátráló osztrák gyalogság üldözésére előnyomuló francia zászlóaljakat az osztrák lovasság megrohamozta és szétugrasztotta, miközben többek között Partonneaux francia tábornok is foglyul esett.

Most aztán Szuvarov nemsokára a déli harangszó elhangzása után mindhárom harchoz felfejlődött orosz hadosztályával megujította a támadást Novi és az attól délkeletre fekvő magaslatok ellen s egyúttal Kraynak is parancsot küldött, hogy támadást a francia balszárny ellen megismételjen.

Azonban a Szuvarov által a középen háromszor is újra kezdett támadás nem sikerült, sőt a francia csapatok által Bagration baloldalába végrehajtott ellentámadás az oroszokat teljesen rendetlenségbe hozta s azok részben már vissza is tódultak Pozzolo Formigara felé. Kraynak nagy elszántsággal és egész erejével végrehajtott harmadik támadása ellenben legalább azt eredményezte, hogy az osztrákok a magaslatok szélén továbbra is kitarthattak.

Ezalatt Melas táborszernagy Rivalta-ban hiába várta Szuvarov parancsát az előnyomulásra s így d. e. 11 órakor saját felelősségére megkezdte az előnyomulást a Scrivia balpatrja mentén. A táborszernagy a Nobil-dandárt az említett folyó jobbpartján Serravalle felé rendelte előre, míg ő maga a többi csapatokkal a Monte Rotondo irányában nyomult előre. D. u. 3 óra tájban Melas Novi magasságába érve, az oroszoknak Pozzoló Formigara felé való visszavonulását vette észre és egyúttal Szuvarov ama felszólítását is megkapta, hogy Bagration balszárnyához csatlakozva, Novi felé támadólag nyomuljon elő. Melas erre a Mittrovski- és Laudon-dandárokból álló Fröhlich-hadosztály a Monte Rotondo felé irányította, hogy ebben az irányban a leghatározottabban támadólag lépjen fel, mialatt ő a Lusignan-gránátosdandárból és lovasságból álló Liechtenstein-hadosztállyal Novi keleti széle és az ahhoz csatlakozó magaslatok felé kanyarodott be s ilyenformán az oroszokat üldöző Wattrin- francia hadosztály jobboldalába került.

Ekkor már majdnem d. u. 4 órára járt az idő. Melas közbelépése az oroszokat megállásra és támadásuknak Novi felé és az attól délnyugatra fekvő magaslatok ellen való megújítására bírta. Úgyszintén megismételte Kray táborszernagy is támadását a francia balszárny ellen.

A szövetségeseknek ez az általános előretörése teljes sikerrel járt. Nobili kiűzte Dombrovskit Serravalle-ból és Gavi felé szorította vissza. Mittrovski és tőle jobbra Laudon a Monte Rotondót vették be rohammal, majd St. Cyr jobboldala ellen kanyarodtak be, aki hiába iparkodott ezt horogalakítás által ellensúlyozni. Lusignan gránátos dandára, oldalaiban Liechtenstein lovassága által fedezve, heves küzdelem után Novi keleti szegélyét és az ahhoz csatlakozó magaslatokat vette be, mely alkalommal Lusignan megsebesülve fogságba került; csapatjai azonban a Laboissières-hadosztályt, valamint Watrin balszárnyát is visszavetették; utóbbinak jobbszárnyát időközben Fröhlich már szintén megkerülve volt. Ezzel egyidejűleg az oroszok és Kray csapatjai a francia balszárnyat Pasturana felé szorították vissza.

St. Cyr erősen rendetlenségbe jutott hadtestével a Braghena patak mögé, majd Gavira vonult vissza. Ellenben a majdnem teljesen felbomlott Perignon-hadtest Pasturana-nál összeszorulván, a minden oldalról előnyomuló osztrákok és oroszok részéről jelentékeny veszteségeket szenvedett, míg végre az Orba völgyébe el tudott menekülni. E küzdelmek közepette Colli tábornok is foglyul esett.

A szövetségesek a megvert franciákat csak könnyű lovassággal üldöztették. Előbbiek mintegy 8000 halottat és sebesültet, köztük 1900 oroszt vesztettek, míg Kray hadteste egymaga 5000 emberét veszítette el. A franciák vesztesége, 5000 foglyul esettet is beleszámítva, 11.000 emberre, 37 ágyúra, számos járóműre és zászlóra rugott.

A francia sereget Moreau Genuára vezette vissza. Szuvarov nem követte a visszavonulókat, hanem a szövetséges hadakkal Astiria vonult.

> [1] Woerl id. m. 92: „Die Division Lemoine gerieth in Unordnung und schon fassten die Oesterreicher Fuss auf dem Plateau, als Joubert im Galopp herbeieilte um die Colonnen zum Stehen zu bringen. Er wagte sich, von der Gefahr angespornt, unter die Tirailleurs, wurde aber von einer Kugel in die Brust zu Boden gestreckt. Zum Glück hatte ihm Moreau begleitet, und dieser übernahm nun das Commando der Schlacht.”

« d) Szuvarov hadműveletei Macdonald ellen. | KEZDŐLAP Tartalomjegyzék | f) Meghasonlás az osztrákok és oroszok között. »