« A borgó-prundi ütközet. 1849. junius 22-én. | KEZDŐLAP Tartalomjegyzék | Ütközet Olaszfalunál. 1849. junius 28-án. »

A jaádi ütközet.
1849. junius 27-én.

Bem az oroszok betörését Kolozsvárott tudta meg, minekfolytán idővesztegetés nélkül Deésre utazott, ahol hamarjában minden rendelkezésre álló csapatot összevont. Ezzel a 14 ágyúval ellátott mintegy 7000 embernyi haddal Deésről Besztercére indult, ahova támadó útjában 26-án érkezett meg. Grotenhjelm, miután Bem közeledéséről értesült, még jobban összpontosította csapatjait Borgó-Rusznál, szándékában lévén Bem támadását lehetőleg megelőzni. Ez utóbbi 27-én reggel Jaádnál bukkant Grotenhjelm előcsapatjaira s azokat rögtön visszaszorítván, csapatjait csatarendbe állította, még pedig tüzérsége a lovasság leple alatt az úton, gyalogsága pedig attól kétoldalt, zömével a balszárnyon fejlődött fel. Alighogy Bem ekként tagozott hadával délelőtt 11 óra tájban Jaádról tovább indult, máris Grotenhjelm elővéd lovasságára bukkant, mely ellen oly gyorsan fejlődtette fel tüzérségét, hogy az érzékeny veszteség mellett hátrahúzódni volt kénytelen; egyidejüleg Bem balszárny gyalogságát képező székelyeit is támadásra rendelte, akik Grotenhjelmnek Springensfeld alatt álló jobb szárnyát szintén visszavonulásra késztették. Ámde Spingensfeld széjjelmált csapatjait a legközelebbi alkalmas terepszakaszon újból összeszedte s miután időközben támogatására Grotenhjelm még egy orosz vadász zászlóaljat küldött, azzal együtt szuronytszegezve megújította rohamát, mely a meglepett székelyek visszanyomását vonta maga után; hiába bátorította őket Bem, ez egyszer buzdító szavai mit sem használtak s miután Spingensfelddel egyidejüleg Grotenhjelm a középpel és balszárnnyal is támadó lökemet intézett, Bem kénytelen volt az általános visszavonulást Besztercére elrendelni.

A legelsőnek tűzbe jutott orosz dsidás ezred 2 tisztet, 40 főnyi legénységet és 60 lovat vesztett, az oroszok összes vesztesége pedig halottakban 26 embert, sebesültekben 2 tisztet és 79 főnyi legénységet tett ki. Az osztrákok 7 halottat és 36 sebesültet vesztettek.

« A borgó-prundi ütközet. 1849. junius 22-én. | KEZDŐLAP Tartalomjegyzék | Ütközet Olaszfalunál. 1849. junius 28-án. »