« Megjegyzések. Elmélkedések. | KEZDŐLAP Tartalomjegyzék | 5. A maglaji ütközet 1878 augusztus 5.-én. »

4. A főoszlop előnyomulásának folytatása. A kosnai ütközet 1878 augusztus 4.-én.

A főoszlop élével augusztus 1.-én Kotorskot érte el és ezen 22.5 km-es út megtevésére, 2 órai hosszú-pihenő beszámításával, 10 órára volt szüksége, mely körülmény eléggé bizonyítja a menetnek kiválóan fárasztó voltát; az élelmező vonat útközben megakadván, aznap egyáltalában nem érhette el a csapatokat.

Az út rossz állapotára és a vízzel és élelemmel való ellátás nehézségeire való tekintettel a további menet 4 lépcsőben, melynek mindegyike 1–1 dandárból és a még hozzá utalt csapatokból, intézetekből és vonatokból alakult, volt végrehajtandó. Az 1. lépcsőt alkotó 3. hegyi dandár 3.-án este Dobojig, a 2., illetve a 3. lépcsőt képező 2., illetve 1. hegyi dandár Kotorskót érte el, míg a 4. lépcső, a 39. dandár, Derventnél pihenőt tartott.

A Paczona-századdal történtek hallatára Philippovič táborszernagy a csapatjaink által megszállt összes területekre a rögtönítélő törvénykezést léptette életbe és augusztus 4.-én folytatta a főoszloppal, jobbról-balról egy-egy mellékoszlop által kísérve, az előnyomulást Maglaj felé. Az ezen várostól mintegy 8 km-nyire északra fekvő Kosna helységnél d. u. fél 4 óra tájban előbb a Dobojról csak d. e. 11 órakor elindult főoszlop, majd a bal oszlop is ellenséges fölkelőkre bukkant; ezek mintegy 700–800-an, este 7 óra tájban, amikor a mi baloldalvédünk a fölkelők jobbszárnyát átkarolással fenyegette, a harcot megszakítva, Maglajra vonultak vissza, míg csapatjaink Kosnanál szálltak táborba. A 2. hegyi dandár e napon Dobojt, a 38. dandár Kotorskot érte el.

Augusztus 4.-én báró Philippovič a következő jelentést küldte Bécsbe: „Ma, augusztus 4.-én, erős oldal-oszloppal a Bosna jobb és balpartján, – az utóbbi Tešanj-on át – Maglajra nyomulok előre, hogy ezt a helységet árulásáért megfenyítsem. Az oldaloszlopok elé tornyosuló menet-nehézségek miatt ma Tešanj–Kosna vonalában meg kell állapodnom és csak holnap korán reggel folytatom mindhárom oszloppal az előnyomulást Maglaj felé. Az összes osztagoknak örömteljes kötelességteljesítését a kosnai ütközetben dicsérettel kell kiemelnem, annál is inkább, mivel a csapatok kifárasztása a nedves táborhelyek és a feneketlen nehézkes utak folytán rendkívüli volt. A beérkezett összes hírek szerint Kosnaról a további előnyomulás csak harcolva lesz végrehajtható. Az összes tudósítások megegyeznek abban, hogy az ellenállást közvetlenül az ottomán kormány szítja és hogy az más oldalról is támogatást nyer.”

« Megjegyzések. Elmélkedések. | KEZDŐLAP Tartalomjegyzék | 5. A maglaji ütközet 1878 augusztus 5.-én. »