« 46. számú melléklet A románok ellen állítólag elkövetett atrocitások. | KEZDŐLAP Tartalomjegyzék | 48. számú melléklet Helyzet 1919. április 16-án. »

47. számú melléklet
Maniu Gyula sürgönye.

Hadműveleti iroda. 3326. szám. Az erdélyi csapatok parancsnoksága a főhadiszállásnak. – Kérem, közölje Vaida miniszter úrral a következőket:

Tegnap Erdélyi útján a következő tiltakozást küldtük a magyar kormánynak: A nagyszebeni kormányzótanácshoz intézett panaszok alapján megindított vizsgálat hivatalos adatai, valamint a kezeink közt levő okmányok alapján tiltakozunk fiatal románoknak a magyar hadseregbe való besorozása ellen, ami ellenkezik azzal a megállapodással, melyet a kormányzótanács a magyar kormánnyal kötött, valamint Bartha miniszternek november 12-én tett ígéreteivel. A fiatal románok erőszakkal soroztatnak be, a magyar katonai hatóságoknak vannak alárendelve és a magyar zászlóra esküsznek. Ugyanekkor reguláris magyar csapatok páncélvonatok felhasználásával lefegyverzik a román gárdákat és kirabolják a védtelenül maradt román falvakat. Az embereket megverik, bántalmazzák és a legválogatottabb kegyetlenséggel kínozzák.

Így kifosztották Bologa falut Cojocnei (?) megyében és ugyanott a legembertelenebb módon megölték rettenetes kínzások után Tamás György rokkant alhadnagyot és Totea Tódor román parasztot. Ezenkívül agyonlőtték Breazde Joan, Pamantus Simeon, Bagie Demeter, Ors Gavril, Damian Cavrila és Petra Mária bologai román parasztokat, valamint Farcan Joant Mortocanról, míg többeket megsebesítettek.

Kifosztották ezenkívül Csucsa, Poinei és Hódos falukat, ahol három halott és több sebesült volt, sokakat pedig magukkal hurcoltak. Bologa faluban egy fiatal román jobb karját megnyúzták és kényszerítették, hogy a saját húsát egye meg, minek megtörténte után keresztre feszítették. Arad, Bihar, Szilágy és Szatmár lakosai állandó terror alatt élnek és az a tény, hogy reguláris és irreguláris csapatok páncélvonatokat használnak, azt bizonyítják, hogy a magyar kormány nemcsak hogy nem kísérli meg ezen állapot megszüntetését, hanem ellenkezőleg, még helyesli is. Amíg a kormányzótanács fennhatósága alatt álló területen rend és teljes nyugalom uralkodik, sehol sincsenek zavarok és minden polgárnak, nemzetiségre való tekintet nélkül biztos az élete és a vagyona, ez ember sem öletett meg vagy szenvedett el igazságtalanságot, addig a magyar fennhatóság alatti területeken a románok számára nincsen élet- és vagyonbiztonság, sőt eddig is számos román élet áldoztatott fel. A kormányzótanács a legerélyesebben tiltakozik a román nemzet fiai ellen elkövetett erőszakoskodások ellen és a civilizált világ ítélőszéke elé terjeszti ezt a rút bánásmódot. Másrészt kéri a magyar kormányt, intézkedjen sürgősen a román nemzet magyar területen élő tagjainak élet- és vagyonbiztonságának megvédése tárgyában. A kormányzótanács nem akar megtorló erőszakkal élni, de kötelessége minden erejével őrködni a román nép érdekei felett, megvédeni népe tagjainak élet- és vagyonbiztonságát.

A kormányzótanács elnöke:

Maniu Gyula s. k.

« 46. számú melléklet A románok ellen állítólag elkövetett atrocitások. | KEZDŐLAP Tartalomjegyzék | 48. számú melléklet Helyzet 1919. április 16-án. »